
Introducere

Strategia de pre-aderare: pregătirea viitorilor membri ai Uniunii Europene

Strategia de pre-aderare este cea mai importantă prioritate a Uniunii Europene în prezent şi va rămâne în această poziţie şi în anii care vin. Comisia Europeană consideră că ea are o importanţă crucială în pregătirea ţărilor asociate pentru aderare; este vorba de o strategie planificată cu mare atenţie care va duce în cele din urmă la o integrare reuşită.

În ţările Europei Centrale s-au produs schimbări politice şi economice fără precedent după căderea Zidului Berlinului în 1989. Popoarele din Europa Centrală, prinse până în acel moment într-un spaţiu închis, au fost confruntate brusc cu sarcina enormă de a-şi re-evalua viitorul. Uniunea Europeană a reacţionat la această problemă asigurând sprijinul politic şi financiar necesar pentru transformările dificile cu care se confruntau ţările respective. În curând însă a devenit evident faptul că, pentru a se putea asigura prosperitatea şi stabilitatea întregii Europe, destinele popoarelor care trăiesc pe teritoriul acesteia trebuiau să se împletească mai strâns.

Când, la reuniunea la vârf de la Copenhaga din 1993, şefii de guverne din ţările Uniunii Europene au hotărât că "ţările asociate din Europa Centrală care doresc pot să devină membre ale Uniunii Europene de îndată ce devin capabile să-şi asume obligaţiile pe care le presupune calitatea de membru", Uniunea Europeană şi-a asumat un angajament istoric faţă de toate ţările din Europa Centrală care încheiaseră Acorduri Europene.

În acelaşi timp au fost definite şi condiţiile economice şi politice care trebuiau îndeplinite pentru a dobândi calitatea de membru. Ţările candidate trebuiau să facă faţă următoarelor cerinţe:

· stabilitatea instituţiilor care garantează democraţia, statul de drept, drepturile omului, precum şi respectarea şi protecţia minorităţilor;

· existenţa unei economii de piaţă funcţionale, cât şi capacitatea de a face faţă concurenţei şi forţelor de piaţă din cadrul Uniunii;

· capacitatea de a-şi asuma obligaţiile de membru, inclusiv acceptarea obiectivelor uniunii politice, economice şi monetare.

După recunoaşterea ţărilor din Europa Centrală ca posibile viitoare membre, Uniunea Europeană a trebuit să decidă modul în care urma să sprijine procesul de integrare. Prin urmare, la reuniunea la vârf de la Essen din decembrie 1994, Uniunea Europeană a confirmat că ţările din Europa Centrală pot deveni membre ale Uniunii, şi şi-a reorientat politica faţă de aceste ţări în lumina viitoarei lor aderări. S-a schiţat atunci "strategia de pregătire a ţărilor asociate din Europe Centrală pentru aderare", cunoscută în general sub numele de "strategie de pre-aderare", care stabileşte căile prin care Uniunea Europeană va sprijini ţările asociate în procesul de integrare.

Această complexă strategie de pre-aderare stimulează şi îmbunătăţeşte procesul de pregătire a ţărilor din Europa Centrală pentru aderare. Strategia a fost astfel concepută încât să răspundă necesităţilor acelor ţări cu care s-au încheiat sau urmează să se încheie Acorduri Europene în viitorul apropiat.

Strategia urma să fie implementată din punct de vedere politic prin instituirea unui "dialog structurat" între ţările asociate şi instituţiile Uniunii Europene, care să încurajeze încrederea reciprocă şi să asigure un cadru pentru abordarea problemelor de interes comun.

Elementul cheie în această strategie este pregătirea statelor asociate pentru integrarea în piaţa internă a Uniunii. În acest scop, Consiliul de la Essen a solicitat, iar Comisia Europeană a elaborat, o Carte Albă pe această temă.

Consiliul de la Essen a reconfirmat de asemenea angajamentul Uniunii Europene faţă de promovarea integrării cu statele asociate, prin dezvoltarea infrastructurii şi cooperarea în domenii care au o dimensiune trans-europeană şi, în plus, faţă de promovarea integrării în domeniile politicii externe şi de securitate comune, al justiţiei şi afacerilor interne. S-a convenit ca sprijinul financiar în acest scop să fie asigurat prin Programul Phare, în conformitate cu strategia pregătitoare.

Consiliul de la Essen a subliniat dorinţa reală a Uniunii Europene de a accepta în sânul său ţările din Europa Centrală, în cadrul celei mai intense strategii de extindere pe care o văzuse vreodată Uniunea Europeană. Acest grad de pregătire subliniază însă şi cât de complexă şi dificilă este calea pe care vor trebui s-o urmeze statele asociate pentru a putea deveni membre.

Pregătirea pentru lărgire este principala sarcină dificilă pe care o au de înfruntat împreună Uniunea Europeană şi ţările asociate. Pentru Uniunea Europeană de azi, sarcina principală este de a se pregăti să accepte noii membrii, continuând în acelaşi timp să-şi urmărească propriile scopuri şi obiective, precum şi menţinându-şi capacitatea de a acţiona eficient.

În acest scop, Uniunea Europeană va trebui să realizeze o revizuire majoră a propriilor instituţii şi proceduri de adoptare a deciziilor. Conferinţa Inter-Guvernamentală care a avut loc în martie 1996 s-a referit, printre altele, şi la aceste chestiuni.

Problema este cu atât mai greu de rezolvat pentru ţările asociate. Deşi au obţinut deja progrese în reforma politică, economică şi socială, ţările Europei Centrale se află departe de sistemele politice şi economice din cadrul Uniunii Europene, iar această discrepanţă trebuie redusă treptat astfel încât la aderare ţările asociate să se poată bucura de statutul de membru, să-şi asume obligaţiile care decurg din acest statut şi să participe pe deplin la dezvoltarea în viitor a Uniunii Europene.

Obiectivul strategiei de pre-aderare este de a sprijini aceste ţări în eforturile lor, oferindu-li-se un plan de drum care trebuie să conducă atât Uniunea Europeană, cât şi ţările asociate spre integrare. Pentru a susţine această strategie, Uniunea Europeană dispune de trei instrumente: Acordurile Europene, cadrul pentru comunicare cunoscut sub numele de "dialog structurat", şi Programul Phare.

Obiectivul acestui document este de a explica detaliat conceptul strategiei de pre-aderare, precum şi instrumentele şi componentele sale.

Instrumentele strategiei de pre-aderare







Strategia de pre-aderare este o strategie complexă care cuprinde toate formele de cooperare, şi se concentrează asupra realizării obiectivului aderării. Totuşi, Acordurile Europene şi aşa-numitul dialog structurat reprezintă, împreună cu Programul PHARE, principalele instrumente ale acestei strategii.

Uniunea Europeană a susţinut de la bun început ţările Europei Centrale pe mai multe căi complementare.

S-au dezvoltat relaţiile comerciale, în primul rând prin Acordurile Comerciale şi de Cooperare Economică, acordarea unor concesii comerciale unilaterale şi mai recent prin Acordurile de Asociere, cunoscute sub numele de "Acorduri Europene". Acordurile Europene asigură mijloacele prin care Uniunea Europeană oferă ţărilor asociate concesiile comerciale şi alte avantaje care se asociază de obicei doar cu statutul de membru deplin în Uniunea Europeană.

Dialogul structurat asigură un cadru prin care ţările asociate şi statele membre pot discuta problemele de interes comun, şi prin care ţările asociate se pot familiariza cu instituţiile şi procesele de luare a deciziilor din cadrul Uniunii Europene.

Uniunea Europeană asigură de asemenea finanţare prin intermediul Programului PHARE, alături de împrumuturile acordate de Banca Europeană de Investiţii. Se acordă şi asistenţă pentru balanţa de plăţi, în cooperare cu Fondul Monetar Internaţional. Capitalul de investiţii pentru ţările partenere este canalizat prin Banca Europeană pentru Reconstrucţie şi Dezvoltare. Programul PHARE este cea mai vizibilă contribuţie a Uniunii Europene la procesul de reformă. PHARE este principalul instrument financiar care vine în sprijinul strategiei de pre-aderare, Programul căpătând recent o nouă dimensiune pentru a servi la realizarea obiectivului lărgirii Uniunii.

Acordurile Europene 

Aceste Acorduri sunt cele mai complexe acorduri încheiate vreodată de Uniunea Europeană. Ele se bazează pe înţelegere şi valori comune şi pregătesc calea spre convergenţa progresivă, concentrându-se asupra unei game largi de subiecte. Ele se referă la dialogul politic şi la integrarea economică, cât şi la cooperarea culturală şi financiară. Acordurile sunt încheiate pe durată nelimitată.

Uniunea Europeană a semnat Acordurile Europene cu Polonia şi Ungaria în 1991, cu Republica Cehă, Slovacia, România şi Bulgaria în 1993, şi cu Estonia, Letonia şi Lituania în 1995.

Acordurile Europene au căpătat o semnificaţie politică mai mare după reuniunea la vârf a Consiliului European de la Copenhaga din 1993, unde Uniunea Europeană a recunoscut calitatea de membru al Uniunii Europene ca obiectiv împărtăşit atât de Uniunea Europeană, cât şi de ţările asociate din Europa Centrală. În prezent, în cadrul strategiei de pre-aderare convenită la reuniunea Consiliului European de la Essen, Acordurile Europene au devenit principalul element al unui cadru în care ţările se pot pregăti pentru a deveni membre ale Uniunii Europene. Toate ţările care semnează Acorduri Europene cu Uniunea Europeană devin eligibile ca membre şi sunt incluse în strategia de pre-aderare.

În cadrul Acordurilor Europene, ţările asociate îşi iau angajamentul să realizeze aproximarea legislaţiei naţionale cu cea a Uniunii Europene. Aceasta presupune aplicarea legislaţiei care favorizează concurenţa şi aplicarea unor reglementări privind subvenţiile de stat care să fie compatibile cu legislaţia corespunzătoare din Uniunea Europeană. Se cere, de asemenea, introducerea de legi care să aplice nivele similare de protecţie a proprietăţii intelectuale, industriale şi comerciale. Acordurile Europene asigură cadrul pentru cooperarea financiară, inclusiv acordarea de finanţare nerambursabilă prin Programul PHARE, alături de sprijinul macroeconomic.

Reuniunile

Unul dintre elementele cheie ale Acordurilor Europene este reprezentat de Consiliile de Asociere. Între Uniunea Europeană şi fiecare dintre ţările partenere au loc o serie de întâlniri bilaterale care abordează tot mai mult probleme de substanţă. În perioada recentă, aceste Consilii de Asociere s-au concentrat în general pe două domenii: implementarea strategiei de pre-aderare şi a cooperării intra-regionale. O altă trăsătură a Acordurilor Europene este dialogul politic.

Începând cu 1995, Consiliile de Asociere au fost sprijinite de Comitete de Asociere care s-au concentrat asupra problemelor concrete din domeniul comerţului, şi de Comitetele Parlamentare Mixte, care au permis realizarea unor contacte între Parlamentul European şi parlamentele ţărilor Europei Centrale.

Îmbunătăţirea accesului comercial pe pieţele Uniunii Europene

Strategia de pre-aderare a introdus o serie de măsuri de promovare a comerţului pentru ţările partenere.

Acordurile Europene au ca scop realizarea treptată a comerţului liber cu produse industriale pe parcursul perioadei de tranziţie, prin intermediul unui sistem asimetric: Uniunea Europeană, ca partener economic mai puternic, îşi va deschide piaţa mai rapid decât ţările asociate. Uniunea Europeană a asigurat de la bun început o liberalizare cât mai extinsă a comerţului în cadrul Acordurilor Interimare şi Europene.

Consiliul European de la Copenhaga şi strategia de pre-aderare au susţinut aplicarea mai multor concesii comerciale accelerate.

Având în vedere importanţa comerţului pentru tranziţia economică, Uniunea Europeană a hotărât să nu aştepte ratificarea Acordurilor Europene. În aşteptarea ratificării, s-au adoptat Acordurile Interimare ce cuprindeau prevederile comerciale din Acordurile Europene, şi care au deschis astfel piaţa Uniunii Europene pentru exportul din ţările partenere. Calendarul iniţial, prin care Uniunea Europeană abolea tarifele şi restricţiile cantitative pentru majoritatea produselor industriale pentru o perioadă de cinci ani, a fost scurtat, oferindu-se acces pentru ţările Acordului de la Visegrad (Ungaria, Polonia, Republica Cehă şi Slovacia) începând cu 1 ianuarie 1995 în loc de 1 ianuarie 1997, iar pentru Bulgaria şi România începând cu 1 ianuarie 1996 în loc de 1 ianuarie 1998. Calendarele pentru România şi Bulgaria au fost din nou scurtate cu un an, ca urmare a Consiliului European de la Essen. Astfel s-a asigurat ca şi aceste ţări să fie în rând cu ţările de la Visegrad.

Ca urmare, produsele industriale din ţările asociate beneficiază în principiu de acces liber în Uniunea Europeană începând cu anul 1995. Excepţiile care mai există privind unele produse textile vor dispărea în totalitate în câţiva ani. Comerţul cu produse agricole este supus unui tratament preferenţial reciproc, cum ar fi consolidarea sistemului general de preferinţe precum şi acordarea altor concesii.

Pe lângă liberalizarea comerţului, un alt obiectiv este înaintarea spre asigurarea liberei circulaţii a serviciilor, precum şi a plăţilor şi circulaţiei capitalului în sprijinul comerţului şi investiţiilor între parteneri, iar Acordurile Europene conţin prevederi în acest sens. Părţile semnatare ale Acordurilor au căzut de asemenea de acord asupra îmbunătăţirii reglementărilor privind circulaţia forţei de muncă. Firmele din ţările asociate pot şi ele participa la licitaţiile pentru contracte publice în aceleaşi condiţii ca şi cele similare din Uniunea Europeană, măsură pe care ţările asociate vor trebui s-o ia înainte de încheierea perioadei de tranziţie, pentru a se asigura reciprocitatea. Când se înfiinţează şi funcţionează pe teritoriul celeilalte părţi, întreprinderile trebuie să beneficieze de un tratament nu mai puţin favorabil decât întreprinderile locale.

Ambele părţi îşi păstrează dreptul de a aplica măsuri de protecţie şi anti-dumping; ţările asociate vor beneficia de asemenea de neaplicarea clauzei de stand-still, ceea ce înseamnă o limitare a restricţiilor suplimentare, pentru a veni în sprijinul industriilor lor aflate în refacere şi pentru a putea infrunta gravele probleme sectoriale provocate de tranziţia economică. De asemenea, în cazul în care unele ţări asociate se confruntă cu probleme grave privind balanţa de plăţi, în mod excepţional se pot reintroduce măsuri de restricţionare a comerţului.

Activităţile din cadrul Programului Phare, prin care se urmăreşte atingerea obiectivelor stabilite în Acordurile Europene, sunt importante pentru dezvoltarea tuturor domeniilor amintite mai sus.

Deoarece calitatea de membru în Uniunea Europeană presupune în mod necesar practicarea unui comerţ liber între statele membre, evoluţia spre comerţul liber între ţările asociate le va ajuta să se pregătească pentru integrarea în Uniunea Europeană.

Dialogul structurat

Dialogul a fost dintotdeauna o piatră de temelie a cooperării dintre Uniunea Europeană şi ţările Europei Centrale. După ce aceste ţări au lăsat în urmă deceniile de izolare de restul Europei, dialogul a jucat un rol esenţial în îmbunătăţirea înţelegerii preocupărilor şi intereselor acestora.

Dialogul structurat este o inovaţie în cadrul abordării viitorilor membri de către Uniunea Europeană, prin care acestora li se permite să se implice în activităţile desfăşurate în cadrul Uniunii înainte de începerea negocierilor de aderare. Ţările asociate nu vor putea participa totuşi la procesele de luare a deciziilor până când nu vor deveni membre cu drepturi depline ale Uniunii Europene.

Având în vedere perspectiva măririi numărului de membri, a devenit necesară îmbunătăţirea cadrului instituţional pentru dialog şi cooperare cu ţările partenere: structurile existente nu reflectau saltul calitativ din relaţii, şi nici nu puteau sprijini relaţia strânsă de lucru care trebuia dezvoltată între Uniunea Europeană şi viitorii săi membri. În acest scop, la Copenhaga, Uniunea Europeană a căzut de acord asupra unui cadru multilateral de reuniuni mixte sistematice la nivel ministerial între Uniunea Europeană şi ţările asociate. Această relaţie structurată a fost aprobată şi în strategia de pre-aderare asupra căreia s-a convenit la Essen, unde s-au elaborat şi detaliile acestui dialog.

Dialogul structurat joacă un rol esenţial în pregătirea ţărilor asociate pentru a deveni membre ale Uniunii Europene. El asigură un cadru special creat pentru discutarea problemelor de interes comun, de exemplu în domenii în care soluţiile la probleme necesită acţiuni la nivel european. Dialogul structurat se referă la probleme de interes comun în toate domeniile strategice ale Uniunii Europene, inclusiv în domeniul politicii externe şi de securitate comune si cel al justiţiei şi afacerilor interne. Domeniile cu dimensiuni trans-europene îşi găsesc bineînţeles locul adecvat în acest cadru.

Dialogul structurat va ajuta şi la familiarizarea ţărilor asociate cu procesul de luare a deciziilor şi cu cadrul instituţional al Uniunii Europene. Dar, înainte de toate, el va duce la crearea unei relaţii strânse de lucru, care este esenţială în procesul de integrare europeană. Dimensiunea cooperării politice între statele membre este de fapt ceea ce deosebeşte Uniunea Europeană de alte organizaţii internaţionale. Această cooperare face posibile realizări cum ar fi crearea pieţei unice europene, şi ea va reprezenta forţa motrice a transformării Uniunii Europene într-o uniune politică, economică şi monetară. Sprijinul pentru procesul de reformă economică şi de promovare a integrării fizice şi juridice în Uniunea Europeană trebuie să fie acordat în permanenţă. Pregătirea viitorilor membri depinde în mare măsură de succesul proceselor de tranziţie în ţările partenere. O parte importantă a strategiei de pre-aderare o reprezintă includerea acestui tip de cooperare în activitatea obişnuită, de zi cu zi, a guvernelor şi parlamentelor din ţările asociate.

Începând cu 1995, şefii de guverne şi miniştrii din Uniunea Europeană au avut întâlniri sistematice cu omologii lor din ţările asociate. Şefii de stat şi de guverne îi întâlnesc pe omologii lor de două ori pe an cu ocazia Consiliului European, ce reprezintă reuniunea la vârf a Uniunii Europene în care se stabilesc liniile strategice principale şi evoluţia viitoare a Uniunii Europene. Miniştrii afacerilor externe şi miniştrii justiţiei şi de interne se reunesc de asemenea de două ori pe an. Pentru toate problemele care privesc piaţa internă, de exemplu pe teme de agricultură şi economie, se ţin anual întâlniri ale miniştrilor care răspund de aceste domenii. Şi alţi miniştri, cum ar fi cei ai transporturilor, telecomunicaţiilor, cercetării, mediului, culturii şi învăţământului, se reunesc anual pentru a discuta probleme de anvergură trans-europeană.

În domeniul justiţiei şi afacerilor interne, cooperarea dintre Uniunea Europeană şi ţările asociate se concentrează asupra luptei împotriva crimei organizate; în acest domeniu s-a elaborat o strategie la conferinţa mixtă organizată la Berlin în septembrie 1994. În Declaraţia de la Berlin se menţionează următoarele domenii de cooperare cu ţările asociate: comerţul ilegal cu droguri, furtul şi comerţul ilegal cu materiale radioactive şi nucleare, reţelele ilegale de imigrare şi transferul ilegal de autovehicule. Este necesară şi intensificarea schimbului de informaţii şi a cooperării în probleme de azil şi imigrare.

Politica externă şi de securitate comună este un domeniu în care dialogul structurat are o mare importanţă ca mijloc de creştere a stabilităţii în Europa Centrală. În acest scop, Uniunea Europeană a decis în 1994 să intensifice acest dialog la toate nivelele şi să ofere ţărilor asociate posibilitatea de a se alinia cu declaraţiile, iniţiativele şi acţiunile comune întreprinse de Uniunea Europeană în cadrul acestei politici. Se încurajează şi coordonarea poziţiilor de negociere în dezbaterile internaţionale între Uniunea Europeană şi ţările asociate.

Programul PHARE 

Programul Phare, elaborat iniţial ca reacţie imediată la problemele structurale cu care se confruntau ţările Europei Centrale, este acum una dintre pietrele de temelie ale strategiei de pre-aderare.

Programul reprezintă o iniţiativă a Uniunii Europene care asigură finanţare nerambursabilă în sprijinul ţărilor partenere în procesul lor de transformare economică şi consolidare a democraţiei. Phare asigură know-how, inclusiv consultanţă strategică şi pregătirea personalului pentru ţările partenere. El acţionează ca multiplicator de fonduri, prin deschiderea unor linii de finanţare de la alte instituţii donatoare pentru proiectele importante, prin studii, granturi de capital, scheme de garantare şi linii de creditare, şi investeşte direct în infrastructură împreună cu instituţiile financiare internaţionale.

Recent s-au făcut paşi importanţi pentru a permite concentrarea Programului Phare asupra integrării. Phare se dezvoltă în sensul transformării într-un instrument financiar pe termen mediu care să ofere oportunităţi mai bune pentru promovarea dezvoltării infrastructurii şi pentru cooperarea intra-regională. În practică, Phare va aloca o mai mare proporţie din fondurile sale co-finanţării proiectelor de dezvoltare a infrastructurii, nivelul bugetului său anual alocat pentru acest tip de cheltuieli fiind mărit de la 15 la 25 la sută la reuniunea la vârf de la Essen din 1994. Infrastructura va fi finanţată în mod semnificativ şi prin programe de cooperare transfrontalieră şi prin proiecte în domeniul transporturilor şi al mediului înconjurător. Phare va introduce de asemenea măsuri de promovare a cooperării între ţările partenere şi va pune un accent mai mare pe sprijinirea investiţiilor. Se va concentra de asemenea pe sprijinirea ţărilor partenere în paşii făcuţi pe calea armonizării legislaţiei, standardelor şi practicilor în pregătirea pentru piaţa internă. Aceasta va însemna asigurarea unui sprijin important pentru sistemul de administraţie publică, pentru ca legislaţia necesară să poată fi implementată în mod eficient.

Avându-se în vedere acest nou rol, Uniunea Europeană a aprobat la reuniune la vârf de la Cannes din iunie 1995 alocarea sumei de 6,7 miliarde ECU pentru perioada 1995-1999 Programului Phare.

Sprijinirea procesului de schimbare

Strategia de pre-aderare propune o serie de măsuri care vin în sprijinul procesului de reformă economică şi astfel al integrării ţărilor asociate în Uniunea Europeană. Aceste măsuri se referă la promovarea investiţiilor, prevederi comerciale, extinderea Reţelelor Trans-Europene pentru cuprinderea ţărilor asociate, promovarea cooperării regionale, a democraţiei şi societăţii civile, precum şi deschiderea programelor Uniunii Europene în domenii cum ar fi tineretul şi pregătirea profesională.

Democraţia şi societatea civilă

Există o mare diversitate de programe Phare de mai mică anvergură, însă totuşi importante, al căror scop este consolidarea instituţiilor democratice şi dezvoltarea societăţii civile prin dezvoltarea unor instituţii stabile care garantează democraţia, statul de drept, drepturile omului, precum şi respectarea şi protecţia minorităţilor.

Programele sunt de două tipuri: programe pentru dezvoltarea societăţii civile, care sunt administrate pe plan local, cu implicarea administraţiei de stat, prin intermediul unor Fundaţii create special în diferite ţări candidate, şi care acordă granturi ONG-urilor locale, organizează cursuri de pregătire pentru acestea, şi contribuie la îmbunătăţirea cadrului juridic pentru ele; şi programe administrate la Bruxelles, care acordă granturi direct ONG-urilor şi organizaţiilor similare din Europa de Est sau Occidentală, cum ar fi: Programul pentru Democraţie, Programul Lien (pentru grupurile dezavantajate social, handicapaţi, probleme privind femeile, etc.), Programul Parteneriat (dezvoltarea economică locală prin asociaţii patronale, sindicate, camere de comerţ, etc.)

Programul pentru Democraţie se concentrează asupra următoarelor domenii de activitate: practica şi organizarea parlamentară; transparenţa administraţiei publice şi a administrării treburilor publice; dezvoltarea organizaţiilor non-guvernamentale şi a structurilor reprezentative; crearea unei mass media independente, pluraliste şi responsabile; creşterea gradului de conştiinţă şi educaţie civică, promovarea şi monitorizarea respectării drepturilor omului; monitorizarea civilă a structurilor de securitate, a drepturilor minorităţilor, a şanselor egale şi a practicilor nediscriminatorii.

Toate programele contribuie la consolidarea structurilor democratice şi la promovarea legăturilor inter-culturale, mai ales prin realizarea unor parteneriate între autorităţile locale şi regionale şi organizaţiile non-guvernamentale.

Spre o piaţă unică pentru toţi

După aderare, ţările partenere vor fi cuprinse în piaţa internă. Piaţa internă este una dintre cele mai mari realizări ale Uniunii Europene, o piaţă fără frontiere interne, unde bunurile, persoanele, serviciile şi capitalul pot circula liber. Deşi principiile de bază au fost stabilite deja în tratatele de constituire a Uniunii, după 1986, crearea pieţei interne a devenit cel mai ambiţios obiectiv economic al Europei. După elaborarea Actului Unic European, s-au introdus o serie de legi care au îndepărtat barierele încă existente între statele membre, şi care au creat condiţii de egalitate pentru toate unităţile economice care îşi desfăşurau activitatea pe teritoriul Uniunii Europene.

Funcţionarea corespunzătoare a pieţei interne depinde nu doar de îndepărtarea barierelor comerciale, ci şi de crearea unei game largi de condiţii economice fundamentale cum ar fi, în principal, asigurarea unei concurenţe deschise şi loiale. În acest scop s-au consolidat şi au fost impuse în mod unitar pe tot teritoriul Uniunii Europene reglementările privind concurenţa, politicile care întăresc coeziunea economică şi socială între statele membre, standardele minime pentru protecţia mediului înconjurător şi a consumatorului.

Piaţa internă nu este un scop în sine, ci mai degrabă un instrument. Prin îmbunătăţirea performanţelor economice ale ţărilor care participă la această piaţă, se pot realiza o serie de obiective: o creştere echilibrată şi durabilă care respectă standardele ecologice, nivele ridicate de asigurare a locurilor de muncă şi de protecţie socială, creşterea nivelului de trai, a calităţii vieţii, şi coeziunea economică şi socială.

Calitatea de membru al Uniunii Europene nu se reduce la accesul pe piaţa internă. Totuşi, piaţa internă este un element fundamental, iar participarea plenară necesită o pregătire adecvată. Ţările partenere vor trebui să-şi armonizeze legislaţia cu cea care reglementează funcţionarea pieţei interne şi să creeze structurile care vor implementa şi vor impune aceste noi legi. Vor trebui elaborate politici în domeniul concurenţei, politici sociale şi de mediu care să creeze condiţiile economice largi care să permită funcţionarea eficientă a pieţei interne după lărgirea Uniunii.

Cartea Albă 

În cadrul Acordurilor Europene, ţările partenere au început aproximarea legislativă şi înaintarea catre acordarea libertăţilor economice pe care se bazează piaţa internă a Uniunii Europene. Având în vedere dimensiunea şi complexitatea acestei sarcini însă, Consiliul European reunit la Cannes în iunie 1995 a aprobat o Carte Albă pentru a veni în sprijinul ţărilor asociate în pregătirile lor pentru o integrare cât mai rapidă şi eficientă în piaţa internă. Acest ghid tehnic face parte integrantă din strategia de pre-aderare. Cartea Albă a fost elaborată de către Comisia Europeană în urma consultărilor cu ţările partenere.

Cartea Albă este un document de ordin general, care constituie o sursă de informare; ea ajută ţările partenere să se descurce în labirintul legilor, structurilor şi condiţiilor economice generale care sunt esenţiale pentru funcţionarea pieţii interne. Scopul acesteia este de a clarifica sarcina aproximării legislaţiei fiecărei ţări cu cea a Uniunii Europene.

Cartea Albă prezintă legile esenţiale ale pieţei interne, împărţite pe 23 de sectoare. Acestea se referă la libera circulaţie a capitalului, la libera circulaţie şi siguranţa produselor industriale, concurenţă, politici sociale, agricultură, transporturi, audio-vizual, mediul înconjurător, telecomunicaţii, impozite directe, libera circulaţie a persoanelor, achiziţii publice, servicii financiare, date personale, dreptul societăţilor comerciale, contabilitate, dreptul civil, recunoaşterea reciprocă a calificării profesionale, proprietatea intelectuală, energie, probleme vamale şi accize, impozite indirecte şi protecţia consumatorului.

Pentru fiecare din aceste domenii, Cartea Albă propune o succesiune logică de abordare a exerciţiului de aproximare legislativă: legile sunt descrise în aşa fel încât "măsurile fundamentale" să fie clar delimitate de rest. Aceste măsuri fundamentale sunt apoi împărţite în două etape. Măsurile din Etapa 1 au fost selectate de obicei pe baza unuia sau mai multora dintre criteriile de mai jos:

· măsurile respective asigură cadrul general pentru legile de detaliu

· măsurile respective abordează principii fundamentale sau asigură proceduri de bază care reglementează sectorul în cauză

· măsurile respective reprezintă o condiţie necesară pentru funcţionarea eficientă a pieţei interne în sectorul respectiv.

În unele domenii, măsurile din Etapa 1 pot cuprinde şi măsuri a căror punere în practică presupune o perioadă deosebit de îndelungată.

Fiind un document de informare generală, Cartea Albă nu încearcă să impună o ordine globală a priorităţilor între sectoare. Ţara parteneră îşi poate stabili singură priorităţile în funcţie de situaţia politică şi economică şi de progresele făcute până la momentul respectiv în domeniul reformei economice.

Nu este suficientă adaptarea legislaţiei în ideea aderării la piaţa internă; aceasta trebuie impusă şi pusă în practică. Cartea Albă descrie structurile înfiinţate de Uniunea Europeană şi de statele membre pentru a se asigura aplicarea în practică a legislaţiei privind piaţa internă. Printre aceste structuri se regăsesc:

· organisme care desfăşoară activităţi de control, verificare şi reglementare în numele instituţiilor publice, cum ar fi cele care verifică solvabilitatea societăţilor de asigurare sau operaţiunile zilnice ale instituţiilor de creditare

· organisme care verifică conformitatea produselor cu standardele tehnice, cum ar fi laboratoarele de analiză sau organismele de certificare

· organisme care supraveghează libera circulaţie a bunurilor, cum ar fi inspectorii veterinari sau responsabilii cu standardele comerciale

· organizaţii tehnice şi profesionale care răspund de definirea standardelor

· organizaţii ale consumatorilor, lucrătorilor, profesionale şi comerciale care monitorizează respectarea legislaţiei

· organisme juridice şi cvasi-juridice cu puterea de a impune legea, cum ar fi tribunalele specializate sau avocaţii poporului.

Problema pe care o au de rezolvat ţările asociate, inclusiv România, este crearea acestor structuri administrative, juridice şi tehnice. Aceasta face parte din procesul global de dezvoltare instituţională care duce la schimbări fundamentale în responsabilităţile administraţiei din fiecare ţară, a sistemului juridic şi a sectorului privat aflat în plină formare. Pentru ca procesul de dezvoltare instituţională să fie încununat de succes, instituţiile în cauză trebuie să funcţioneze, oamenii trebuie să aibă încredere în ele şi să li se adreseze la nevoie.

Pentru a evita dublarea unor activităţi, şi pentru a oferi cel mai substanţial sprijin posibil ţărilor partenere, asistenţa acordată de Uniunea Europeană şi de statele membre pentru pregătirea participării la piaţa internă va trebui să fie coordonată. În acest scop, s-a constituit un Oficiu de Asistenţă Tehnică şi Informaţii în conformitate cu recomandările din Cartea Albă, oficiu administrat printr-un program Phare multi-ţară. Acest Oficiu este punctul central de la care se poate primi consultanţă în domeniul legislaţiei şi al structurilor de implementare. Oficiul dispune de o bază de date privind piaţa internă care conţine şi informaţii privind asistenţa care se poate obţine prin programul Phare şi alte programe ale Uniunii Europene, precum şi de o bază de date pentru monitorizarea progreselor obţinute în ţările asociate pe calea realizării unei legislaţii şi infrastructuri adecvate. De asemenea Oficiul serveşte ca intermendiar în procesul de corelare a cererilor de asistenţă venite din partea ţărilor partenere cu specialiştii şi programele disponibile la nivel naţional şi european. În acest mod, oficiul sprijină eforturile desfăşurate în cadrul Programului Phare şi al altor surse din sectorul public şi privat, în încercarea de a răspunde eficient la nevoile ţărilor partenere.

Comentarii la Cartea Albă

Cartea Albă marchează începutul unui proces în care ţările partenere joacă un rol principal. Sarcina de a elabora, implementa şi impune legile nu poate fi realizată decât de ţările partenere. Comisia Europeană va ajuta ţările partenere, asigurând tot sprijinul necesar programelor naţionale existente de aproximare legislativă. Aceste programe sunt în concordanţă cu situaţia specifică din fiecare ţară şi cu recomandările cuprinse în Cartea Albă. Măsurile luate ca răspuns la Cartea Albă vor fi integrate în acest cadru existent deja.

Cartea Albă nu are putere de lege, şi nici nu face parte documentele pentru negocierile de aderare. Scopul său este de a sprijini ţările partenere în pregătirile lor pentru piaţa internă. Exerciţiul de aproximare legislativa vine şi el în sprijinul procesului de reformă economică şi prin urmare a integrării cu succes a ţărilor partenere în Uniunea Europeană.

Deschiderea programelor Comunităţii Europene către ţările asociate 

În conformitate cu prevederile Acordurilor Europene şi ale Protocoalelor Adiţionale, programe, anterior accesibile doar statelor membre, vor fi deschise acum şi către ţările partenere. Aceste iniţiative, concentrându-se mai mult asupra dimensiunii umane a integrării, au o importanţă deosebită pentru strategia de pre-aderare.

Decizia de a implica ţările care au semnat Acorduri Europene în programele până atunci intra-comunitare a fost luată în iunie 1993 de Consiliul European, pentru a susţine astfel recunoaşterea de către Consiliu a scopului suprem al politicii externe a acestor ţări - acela de a deveni membre ale Uniunii Europene. S-a considerat că deschiderea programelor pentru participarea ţărilor din Europa Centrală nu era doar o metodă eficientă de a le ajuta să rezolve o serie de probleme care nu-şi găsiseră încă soluţia, ci şi o metodă adecvată de a permite multora din instituţiile din aceste ţări să preia o parte din cultura dialogului şi consensului practicată în Uniunea Europeană.

Acţiunile pregătitoare pentru participarea acestor ţări (după 1997) la programele comunitare din domeniul resurselor umane (Socrates, Leonardo, Youth for Europe) şi din domeniul audio-vizualului (MEDIA II) s-au realizat, începand cu 1996, fără sprijinul financiar al Comunităţii.

Cartea Albă privind Creşterea, Capacitatea Concurenţială şi Asigurarea Locurilor de Muncă recomandă de asemenea deschiderea către ţările partenere a acelor programe elaborate în mod specific pentru consolidarea funcţionării pieţei interne, ar fi Karolus (care se referă la schimbul de oficialităţi care sunt responsabile cu implementarea legislaţiei comunitare), Matthaeus (un program asemănător care se referă la vămi), şi Matthaeus Tax (care se referă la impozitele indirecte). Instituţiile care răspund de implementarea şi impunerea legislaţiei privind piaţa internă vor avea nevoie de personal specializat care să dispună de o bună pregătire în noile lor activităţi orientate spre piaţă.

Alte programe comunitare deschise participării ţărilor candidate sunt LIFE II (mediul înconjurător), SAVE II (economisirea energiei), programele culturale (Kaleidoscope, Rafael, Ariane) şi unele programele din sectoarele social şi de sănătate.

Proiectele de pregătire a personalului din cadrul programelor Tempus, Leonardo şi Socrates, precum şi Fundaţia Europeană pentru Pregătire Profesională (European Training Foundation) joacă şi ele un rol important în sprijinirea ţărilor partenere în pregătirea lor pentru piaţa internă.

Promovarea investiţiilor

Economiile ţărilor asociate necesită nivele substanţiale de investiţii străine pentru a se putea continua procesul de tranziţie. Strategia de pre-aderare are ca scop stimularea investiţiilor străine în ţările asociate pe următoarele căi:

· întărirea sprijinului pentru agenţiile de promovare a investiţiilor în ţările asociate, prin intermediul Programului Phare. Sarcina acestor agenţii guvernamentale autonome este elaborarea unei campanii de promovare a investiţiilor, atragerea investitorilor străini prin strategii de marketing şi asigurarea serviciilor pentru investitori la faţa locului.

· înfiinţarea unui Consiliu de Consultanţă pentru Afaceri care să cuprindă reprezentanţii industriilor din cadrul Uniunii Europene. Acest organism va oferi consultanţă Comisiei Europene şi autorităţilor din fiecare ţară privind redresarea economică şi integrarea în Uniunea Europeană.

· acordarea în continuare a asistenţei prin intermediul Programului Phare pentru restructurarea capacităţii de producţie şi dezvoltarea întreprinderilor mici.

· asigurarea unui cadru legislativ adecvat pentru încurajarea investiţiilor.

Comerţul - Concurenţa şi subvenţiile de stat

Piaţa internă nu poate funcţiona fără o concurenţă deschisă şi loială. Există riscul ca agenţii economici din sectorul public şi privat să cedeze tentaţiei de a recurge la un comportament anti-concurenţial, mai ales în cazul fuziunilor şi achiziţiilor de firme, al subvenţiilor şi monopolurilor de stat. Ţările partenere vor trebui să promoveze o politică activă de prevenire a acestei tendinţe înainte de a se alătura pieţei interne.

Acordurile Europene obligă deja ţările partenere să adopte reglementările de bază în domeniul concurenţei pe piaţa internă. Înaintarea pe această cale trebuie să fie susţinută. Strategia de pre-aderare prevede două căi prin care Uniunea Europeană poate sprijini ţările partenere în elaborarea unor politici eficiente în domeniul concurenţei şi al subvenţiilor de stat. Comisia Europeană va sprijini aceste ţări în realizarea unui inventar al subvenţiilor de stat acordate, şi le va acorda consultanţă privind modul în care se pot controla aceste subvenţii pentru a se evita efectele negative asupra reformei economice. Comisia va realiza de asemenea un program de pregătire în domeniul politicii concurenţiale pentru aceste ţări, care se va baza pe cunoştinţele şi experienţa acumulate de Comisie şi de autorităţile competente ale statelor membre.

Înfiinţarea în fiecare ţară asociată a unei singure autorităţi independente care să monitorizeze şi verifice subvenţiile de stat acordate duce la creşterea semnificativă a credibilităţii angajamentului asumat de ţările partenere pentru o concurenţa deschisă şi loială. Strategia de pre-aderare, inclusiv Cartea Albă, sprijină crearea unui asemenea organism.

Odată ce ţările partenere vor fi realizat un mediu economic concurenţial comparabil cu cel de pe piaţa internă, instrumentele Uniunii Europene de protecţie comercială a produselor industriale vor pierde tot mai mult din importanţă. În acelaşi timp, strategia de pre-aderare creează cadrul pentru ca Comisia Europeană să ofere informaţii ţărilor partenere înainte de iniţierea procedurilor de anti-dumping şi de protecţie comercială. Comisia va acorda, de asemenea, firmelor din ţările candidate care au fost prinse practicând dumping-ul pe piaţa europeană, şansa de a-şi alinia preţurile la cele ale pieţei în loc de a le obliga să suporte consecinţele penale.

Reţelele trans-europene

Un sistem de transport şi comunicaţii eficient care să se întindă pe tot teritoriul Uniunii Europene este o componentă vitală a pieţei interne. Ambuteiajele şi congestionarea circulaţiei pot duce la pierderea unor şanse, la risipirea unor resurse şi la o piaţă pe care se obţin rezultate slabe în domeniul productivităţii şi creării de noi locuri de muncă. Drumurile, căile ferate, căile fluviale şi maritime, căile aeriene, sistemele de telecomunicaţii şi reţelele de distribuţie a energiei din Europa trebuie să fie reorganizate ca parte a unui sistem integrat. În acest scop, Uniunea Europeană a recunoscut crearea Reţelelor Trans-Europene ca un sector prioritar, în cadrul Tratatului de la Maastricht din 1992. Cartea Albă privind Creşterea, Capacitatea Concurenţială şi Asigurarea Locurilor de Muncă propunea un program de realizare a acestor reţele, aprobat de şefii de state şi de guverne în decembrie 1993.

Uniunea Europeană are în vedere, în prezent, extinderea Reţelelor Trans-Europene la ţările asociate ca mijloc de consolidare a legăturilor lor economice şi politice cu Uniunea Europeană. S-au identificat şi iniţiat mai multe acţiuni de îmbunătăţire a infrastructurii care se pot aplica încadra în acest program. Este vorba de drumurile şi căile ferate care leagă Berlinul de Varşovia; Drezda de Praga; Nurembergul de Praga; Triestul, Ljubljana şi Budapesta; realizarea unei legături directe peste Dunăre între Bulgaria şi România; o conductă de gaze naturale trecând prin Rusia, Belarus, Polonia către Uniunea Europeană; o platformă telematică în Marea Baltică şi o reţea de electricitate în jurul Mării Baltice.

Cooperarea între statele membre şi ţările Europei Centrale, precum şi cooperarea regională

Cooperarea intra-regională şi multi-ţară, ca mijloc de promovare a stabilităţii politice şi a legăturilor economice, se consideră a fi de o importanţă deosebită pentru succesul strategiei de pre-aderare.

S-au creat o serie de structuri multilaterale în ultimii ani pentru promovarea cooperării regionale. Aceste organisme au ca principiu reunirea unor state care se află în regiuni apropiate şi care au legături tradiţionale între ele. Aceste organisme sunt:

· Consiliul Statelor de la Marea Baltică: Danemarca, Norvegia, Suedia, Finlanda, Federaţia Rusă, Estonia, Letonia, Lituania, Polonia şi Germania

· Cooperarea Economică a Mării Negre: Albania, Grecia, Turcia, Bulgaria, România, Moldova, Ucraina, Federaţia Rusă, Georgia, Armenia, Azerbaidjan

· Iniţiativa Central-Europeană: Austria, Bosnia-Herţegovina, Croaţia, Republica Cehă, Ungaria, Italia, Fosta Republică Iugoslavă a Macedoniei, Polonia, Slovacia şi Slovenia.

Interacţiunile frecvente din cadrul acestor organisme duc la îmbunătăţirea relaţiilor dintre statele vecine şi încurajează dezvoltarea cooperării economice regionale. Uniunea Europeană sprijină aceste iniţiative ca procese complementare strategiei de pre-aderare.

În plus, Uniunea Europeană a realizat un program de cooperare regională care promovează cooperarea multi-anuală, multi-ţară în zonele de frontieră pe uscat şi pe mare ale Uniunii Europene, ale ţărilor Europei Centrale şi ale vecinilor lor din cadrul Noilor State Independente. Acest program se concentrează asupra următoarelor domenii:

· transport

· utilităţi

· mediul înconjurător

· dezvoltarea economică

· resurse umane

· agricultură.

În 1995 s-au adoptat Programe Indicative Multi-Anuale pentru regiunile de frontieră adiacente Uniunii Europene ale fiecărei ţări a Europei Centrale, oglindind programele similare adoptate pentru regiunile de frontieră din cadrul Uniunii Europene finanţate din Fondurile Structurale (INTERREG II).

Tot aici sunt incluse şi Programele de cooperare transfrontalieră Phare pentru regiunile de frontieră dintre ţările Europei Centrale, şi dintre ţările Europei Centrale şi Noile State Independente.

Această abordare globală a promovării cooperării regionale, care a fost aprobată la Essen, raţionalizează şi sprijină eforturile depuse deja de Uniunea Europeană în acest domeniu.

Una dintre măsurile de promovare a cooperării economice regionale se referă la regulile privind originea mărfurilor. Regulile privind originea dovedesc faptul că un produs a fost fabricat sau prelucrat într-o anumită ţară care beneficiază de un acord comercial preferenţial. Fără existenţa acestor reguli, firmele din terţe ţări şi-ar putea deturna în mod artificial exporturile, pentru a evita plata taxelor vamale şi a altor taxe care se aplică bunurilor respective. Regulile privind originea îşi anulează propriul efect în cazurile în care un produs asamblat din piese fabricate în diferite ţări asociate nu îndeplineşte cerinţele regulilor privind originea în nici una dintre aceste ţări, şi deci nu beneficiază de statutul de produs scutit de taxe vamale pentru pieţele Uniunii Europene. Pentru a se remedia această situaţie este nevoie de cumularea regulilor privind originea mărfurilor.

La Essen, Uniunea Europeană a aprobat extinderea cumulării regulilor privind originea mărfurilor, aplicabilă în comerţul cu ţările din acordul de la Visegrad şi la Bulgaria şi România, cu posibilitatea extinderii lor în viitor şi la alte ţări asociate. Pentru ca această măsură să fie încununată de succes, ţările asociate vor trebui să cadă de acord asupra unui sistem comun de reguli de origine. Această extindere face parte dintr-un plan în trei etape de unificare a regulilor privind originea mărfurilor în comerţul preferenţial dintre Uniunea Europeană, statele asociate şi statele membre ale Acordului European al Liberului Schimb.

În conformitate cu strategia de pre-aderare aprobată la Essen, Uniunea Europeană a lansat, cu asistenţă Phare, o nouă iniţiativă de promovare a comerţului în regiune. Acest program se concentrează asupra introducerii unei legislaţii moderne în domeniul comerţului, transferării cunoştinţelor acumulate în UE în promovarea exporturilor şi în marketing, asigurării know-how tehnic pentru elaborarea schemelor de garantare a creditelor pentru asigurarea exporturilor ca mijloc de îmbunătăţire a facilităţilor de plată între ţări. Uniunea Europeană are în vedere şi elaborarea unui program de eliminare a întârzierilor de la frontiere.

Pe lângă stimularea dezvoltării pe o serie de căi specifice, Cartea Albă prezentată la Cannes dă un nou impuls comerţului. Pe măsură ce procedurile de certificare şi de analizare în laborator devin tot mai compatibile cu cele din Uniunea Europeană, va fi mai uşor să se cadă de acord asupra recunoaşterii reciproce a acestor analize de conformitate, şi prin urmare a produselor provenite din ţările asociate şi din Uniunea Europeană.

Politica comercială propusă de Uniunea Europeană ţărilor asociate a fost una de liberalizare unilaterală a schimburilor pe scară largă. De la începutul anului 1995, exporturile de produse industriale din ţările partenere au avut practic acces liber pe piaţa Uniunii Europene. Excepţie fac de la aceasta un număr de produse textile, îmbrăcăminte şi produse din oţel, în cazul cărora mai există unele restricţii, care vor dispărea şi ele în decursul următorilor câţiva ani. Comerţul cu produse agricole şi peşte rămâne subiectul unor prevederi speciale pentru aplicarea unui tratament preferenţial.

Între 1989 şi 1994 s-a înregistrat o creştere a deficitului comercial al ţărilor candidate în comerţul cu Uniunea Europeană. Aceasta nu s-a datorat unui protecţionism practicat de Uniunea Europeană, ci a fost consecinţa normală a unei situaţii de tranziţie, premergatoare unei perioade de creştere, care a fost provocată de o scădere a economiilor interne şi de necesitatea dezvoltării.

Important era ca deficitul să poată fi menţinut la acelaşi nivel - ceea ce înseamnă că el nu trebuie să provoace creşterea excesivă a datoriilor - el variind în funcţie de nivelul comerţului, aşa cum se întâmplă de obicei.

Anul 1994 a fost caracterizat de o inversare a tendinţelor din comerţ, odată cu stabilizarea deficitului bilateral al ţărilor partenere şi chiar diminuarea acestuia în contextul revigorării economice din cadrul Uniunii Europene.

În anii următori se aşteaptă o consolidare a acestei tendinţe cu creşterea mai departe a exporturilor din ţările partenere către Uniunea Europeană.

Promovarea cooperării multi-ţară

Cooperarea multi-ţară, considerată a fi de o importanţă deosebită pentru reuşita strategiei de pre-aderare, a constituit subiectul mai multor Programe Phare.

Programul Phare Multi-Ţară

Elaborat în 1991, acest program asigură asistenţă pentru programele care implică două sau mai multe ţări ale Europei Centrale care promovează cooperarea regională. Până acum, Phare a finanţat programe multi-ţară care s-au concentrat asupra următoarelor domenii:

· mediul înconjurător

· telecomunicaţii

· energie

· transporturi

· siguranţă nucleară

· vămi

· lupta împotriva drogurilor.

În cadrul grupului de coordonare a programului multi-ţară care răspunde de programarea şi coordonarea programului, ţările asociate elaborează puncte de vedere comune şi consolidează cooperarea prin consens şi prin desfăşurarea unor activităţi comune, punând astfel bazele viitoarei integrări europene.

Programul Phare de Cooperare Transfrontalieră

Elaborat în 1994 la iniţiativa Parlamentului European, acest tip de program încurajează cooperarea între regiunile de frontieră dintre ţările Uniunii Europene şi cele ale Europei Centrale. Proiectele se concentrează asupra următoarelor domenii:

· infrastructură

· telecomunicaţii

· energie

· turism

· cooperarea în activităţi economice.

Scopul general al acestui program este eliminarea obstacolelor care stau în calea dezvoltării economice, sociale şi culturale a acestor regiuni care apar ca urmare a existenţei graniţelor dintre ele.

În contextul cooperării multi-ţară, trebuie menţionat Pactul de Stabilitate adoptat în martie 1995 la Conferinţa pentru Stabilitate în Europa de la Paris, la care au participat toate statele membre ale Organizaţiei pentru Securitate şi Cooperare în Europa (OSCE). Această iniţiativă, care pune accentul pe cooperarea europeană din perspectivă politică şi de securitate, a reprezentat o acţiune comună din cadrul politicii externe şi de securitate a Uniunii Europene.

Pactul de Stabilitate are ca principal obiectiv promovarea relaţiilor de bună vecinătate între ţările participante şi întărirea stabilităţii în Europa. După cum se afirmă în declaraţia politică, "o Europă stabilă este o Europă în care popoarele îşi pot exprima voinţa în mod democratic, în care drepturile omului, inclusiv ale persoanelor care aparţin minorităţilor naţionale, sunt respectate, în care state egale şi suverane cooperează peste frontiere şi dezvoltă între ele relaţii de bună vecinătate." Acest angajament este susţinut de câteva sute de acorduri bilaterale de prietenie şi colaborare cuprinse în Pactul de Stabilitate.

Organizarea a două mese rotunde regionale - una pentru regiunea Baltică şi cealaltă pentru Europa Centrală - a contribuit esenţial la sprijinirea ţărilor partenere în depăşirea anumitor probleme moştenite. Acest proces a dus la semnarea, în ajunul conferinţei, a unui acord bilateral istoric între Ungaria şi Slovacia. Participanţii la masa rotundă au identificat şi o serie de proiecte care au ca scop promovarea unor relaţii de bună vecinătate în domenii cum ar fi cooperarea transfrontalieră, problemele privind minorităţile, cooperarea culturală şi economică, cooperarea juridică şi problemele privind protecţia mediului înconjurător. Uniunea Europeană s-a angajat să asigure o finanţare Phare suplimentară pentru aceste proiecte, pe lângă angajamentele deja asumate în cadrul Programelor Phare aflate în curs de derulare în domeniul cooperării multi-ţară. Aceasta demonstrează dimensiunea sprijinului pe care Uniunea Europeană, prin Programul Phare, îl acordă pentru atingerea obiectivelor Pactului de Stabilitate. Contribuţia Uniunii Europene trebuie văzută în contextul mai larg al eforturilor sale de promovare a cooperării multi-ţară între ţările partenere.

Pactul de Stabilitate a fost încredinţat OSCE, care răspunde de continuarea iniţiativei şi de monitorizarea punerii sale în aplicare. Prin accentul pus pe rezolvarea paşnică a problemelor de frontieră şi a celor privind minorităţile, şi prin promovarea cooperării multi-ţară în general, Pactul de Stabilitate consolidează obiectivele strategiei de pre-aderare.

 

Concluzii

Încotro ne îndreptăm

Uniunea Europeană împărtăşeşte ambiţiile ţărilor Europei Centrale de a-şi regăsi locul important jucat în cultura şi civilizaţia europeană şi de a se alătura din nou economiilor şi societăţilor europene. Strategia de pre-aderare, oferind ajutor ţărilor partenere în pregătirea lor pentru aderare, traduce acest angajament în realitate.

Nici un candidat la aderare nu a făcut un pas atât de mare până acum ca acela pe care vor să-l facă ţările candidate din Europa Centrală şi de Est. Lăsând în urmă decenii de regim totalitar doar de foarte puţin timp, aceste popoare se îndreaptă acum spre o participare deplină la dezvoltarea viitoare a Uniunii Europene. Uniunea Europeană şi Statele Membre sprijină eforturile lor cu toate mijloacele care le stau la dispoziţie.

În ciuda complexităţii sarcinii care le stă în faţă, perspectivele sunt promiţătoare. Au trecut zece ani de la începutul tranziţiei şi, în general, condiţiile s-au îmbunătăţit simţitor în această perioadă. Noile democraţii răsplătesc încrederea popoarelor lor lucrând pentru realizarea prosperităţii viitoare. Declinul economic a fost oprit sau încetinit, iar în unele dintre ţările candidate a început creşterea. Relaţiile comerciale devin tot mai extinse şi nu mai sunt unilaterale. Ţările asociate devin tot mai implicate în structurile internaţionale care garantează securitatea şi stabilitatea în Europa.

În concluzie, datorită strategiei de pre-aderare, următoarea extindere a Uniunii Europene va fi cea mai bine pregătită de până acum.

 

 

23. Care sunt priorităţile Programului PHARE în România?
 

24. Cum a fost consolidată societatea civilă românească prin ajutorul nerambursabil acordat de Programele PHARE pentru organizaţiile neguvernamentale?
 

Programul PHARE 

Programul Phare, elaborat iniţial ca reacţie imediată la problemele structurale cu care se confruntau ţările Europei Centrale, este acum una dintre pietrele de temelie ale strategiei de pre-aderare. Programul Phare al Uniunii Europene este principalul instrument financiar de sprijinire a reformei ce urmăreşte pregătirea ţărilor din Centrul şi Estul Europei în vederea aderării la UE. Programul Phare finanţează transfer de expertiză, echipament, pregătire profesională şi lucrări publice într-un număr mare de sectoare cum sunt: privatizarea, restructurarea, protecţia mediului, asigurarea sănătăţii şi siguranţa la locul de muncă, măsuri active de combatere a şomajului, reabilitarea drumurilor şi căilor ferate, etc.

Cele două mari priorităţi actuale ale programului sunt: dezvoltarea infrastructurii necesare aderării la UE (care va mobiliza aprox. 70% din totalul fondurilor Phare) şi consolidarea instituţiilor necesare aderării, în special modernizarea administraţiei publice.

Programul reprezintă o iniţiativă a Uniunii Europene care asigură finanţare nerambursabilă în sprijinul ţărilor partenere în procesul lor de transformare economică şi consolidare a democraţiei. Phare asigură know-how, inclusiv consultanţă strategică şi pregătirea personalului pentru ţările partenere. El acţionează ca multiplicator de fonduri, prin deschiderea unor linii de finanţare de la alte instituţii donatoare pentru proiectele importante, prin studii, granturi de capital, scheme de garantare şi linii de creditare, şi investeşte direct în infrastructură împreună cu instituţiile financiare internaţionale.

Recent s-au făcut paşi importanţi pentru a permite concentrarea Programului Phare asupra integrării. Phare se dezvoltă în sensul transformării într-un instrument financiar pe termen mediu care să ofere oportunităţi mai bune pentru promovarea dezvoltării infrastructurii şi pentru cooperarea intra-regională. În practică, Phare va aloca o mai mare proporţie din fondurile sale co-finanţării proiectelor de dezvoltare a infrastructurii, nivelul bugetului său anual alocat pentru acest tip de cheltuieli fiind mărit de la 15 la 25 la sută la reuniunea la vârf de la Essen din 1994. Infrastructura va fi finanţată în mod semnificativ şi prin programe de cooperare transfrontalieră şi prin proiecte în domeniul transporturilor şi al mediului înconjurător. Phare va introduce de asemenea măsuri de promovare a cooperării între ţările partenere şi va pune un accent mai mare pe sprijinirea investiţiilor. Se va concentra de asemenea pe sprijinirea ţărilor partenere în paşii făcuţi pe calea armonizării legislaţiei, standardelor şi practicilor în pregătirea pentru piaţa internă. Aceasta va însemna asigurarea unui sprijin important pentru sistemul de administraţie publică, pentru ca legislaţia necesară să poată fi implementată în mod eficient.

Avându-se în vedere acest nou rol, Uniunea Europeană a aprobat la reuniune la vârf de la Cannes din iunie 1995 alocarea sumei de 6,7 miliarde ECU pentru perioada 1995-1999 Programului Phare.

Sprijinirea procesului de schimbare

Strategia de pre-aderare propune o serie de măsuri care vin în sprijinul procesului de reformă economică şi astfel al integrării ţărilor asociate în Uniunea Europeană. Aceste măsuri se referă la promovarea investiţiilor, prevederi comerciale, extinderea Reţelelor Trans-Europene pentru cuprinderea ţărilor asociate, promovarea cooperării regionale, a democraţiei şi societăţii civile, precum şi deschiderea programelor Uniunii Europene în domenii cum ar fi tineretul şi pregătirea profesională.

Democraţia şi societatea civilă

Există o mare diversitate de programe Phare de mai mică anvergură, însă totuşi importante, al căror scop este consolidarea instituţiilor democratice şi dezvoltarea societăţii civile prin dezvoltarea unor instituţii stabile care garantează democraţia, statul de drept, drepturile omului, precum şi respectarea şi protecţia minorităţilor.

Programele sunt de două tipuri: programe pentru dezvoltarea societăţii civile, care sunt administrate pe plan local, cu implicarea administraţiei de stat, prin intermediul unor Fundaţii create special în diferite ţări candidate, şi care acordă granturi ONG-urilor locale, organizează cursuri de pregătire pentru acestea, şi contribuie la îmbunătăţirea cadrului juridic pentru ele; şi programe administrate la Bruxelles, care acordă granturi direct ONG-urilor şi organizaţiilor similare din Europa de Est sau Occidentală, cum ar fi: Programul pentru Democraţie, Programul Lien (pentru grupurile dezavantajate social, handicapaţi, probleme privind femeile, etc.), Programul Parteneriat (dezvoltarea economică locală prin asociaţii patronale, sindicate, camere de comerţ, etc.)

Programul pentru Democraţie se concentrează asupra următoarelor domenii de activitate: practica şi organizarea parlamentară; transparenţa administraţiei publice şi a administrării treburilor publice; dezvoltarea organizaţiilor non-guvernamentale şi a structurilor reprezentative; crearea unei mass media independente, pluraliste şi responsabile; creşterea gradului de conştiinţă şi educaţie civică, promovarea şi monitorizarea respectării drepturilor omului; monitorizarea civilă a structurilor de securitate, a drepturilor minorităţilor, a şanselor egale şi a practicilor nediscriminatorii.

Toate programele contribuie la consolidarea structurilor democratice şi la promovarea legăturilor inter-culturale, mai ales prin realizarea unor parteneriate între autorităţile locale şi regionale şi organizaţiile non-guvernamentale.

1999

PROGRAMUL PHARE LIEN 

PHARE este programul Uniunii Europene, care oferă României1 ajutor financiar nerambursabil în vederea pregătirii pentru aderarea la Uniunea Europeană.

PHARE LIEN este programul Uniunii Europene destinat sprijinirii grupurilor defavorizate din ţările partenere în programul Phare.

Programul se adresează acelor iniţiative care:

· oferă asistenţă femeilor dezavantajate pentru a le îmbunătăţi condiţia şi statutul (victime ale unor maladii, femei maltratate, abuzate sau victime ale traficului de femei, femei care au nevoie de contraceptive moderne etc.).



1 Mai beneficiază de acest program următoarele ţări: Albania, Bulgaria, Bosnia-Herţegovina, Republica Cehă, Estonia, Ungaria, Letonia, Lituania, Polonia, Slovacia şi Slovenia (ţări eligibile pentru asistenţă PHARE).

· contribuie la reintegrarea socială şi / sau promovează sănătatea sau suportul social pentru grupurile marginalizate ale populaţiei (membri ai grupurilor de minorităţi, în special Rromi, persoane cu handicap, persoane în vârstă, fără locuinţă, copii ai străzii sau copii abuzaţi, analfabeţi, şomeri, victime ale SIDA, victime ale agresiunii fizice).

Eligibilitate

PHARE LIEN finanţează proiectele înaintate de Organizaţii neguvernamentale, cu o durată între 3 şi 12 luni, care se încadrează în obiectivele şi bugetul programului.

Nu vor fi finanţate

· Proiecte pentru ajutoare de urgenţă

· Proiecte în care ponderea cheltuielilor o reprezintă echipamentele şi salariile

· Proiecte de natură partizană

· Conferinţe, burse de studii, activităţi de cercetare sau studii preliminare, cu excepţia cazului când acestea reprezintă o componentă indispensabilă a unui proiect care este întocmit în conformitate cu acest ghid practic

· Cumpărarea sau construirea de imobile sau birouri, precum şi finanţarea de deficite sau investiţii de capital

· Finanţarea retroactivă a unor proiecte în derulare sau încheiate

Priorităţi

PHARE LIEN îşi propune să sprijine:

· Centre pentru femei şi copii victime ale violenţei / abuzului

· Servicii sociale pentru bătrâni.

Buget

PHARE LIEN finanţează proiecte al căror buget este cuprins între 3.000 EURO şi 10.000 EURO, reprezentând maximum 90% din bugetul total al proiectului. Organizaţia neguvernamentală va contribui cu minimum 10% din costul proiectului (contribuţie în bani sau în natură).

Criterii de selecţie

· Justificarea proiectului în contextul situaţiei locale concrete

· Definirea şi selecţia grupului ţintă / beneficiarilor în proiect2 

· Rezultatele preconizate

· Eficienţa (raport cost / rezultate)

· Modul în care organizaţia asigură vizibilitatea / mediatizarea proiectului

· Continuarea proiectului (după terminarea finanţării)

 



2 Grup ţintă – persoanele – altele decât echipa proiectului – prin care proiectul îşi propune să producă o schimbare. Beneficiari – persoanele în folosul cărora se produce schimbarea urmărită prin proiect.

De exemplu, în cadrul unui proiect care are ca scop să faciliteze integrarea în comunitate a persoanelor cu handicap, grupul ţintă poate fi format din familiile acestor persoane, iar persoanele cu handicap reprezintă beneficiarii proiectului.

Uneori, beneficiarii şi grupul ţintă sunt aceleaşi persoane.

PROGRAMUL PHARE PENTRU DEMOCRAŢIE 

PHARE pentru DEMOCRAŢIE este o iniţiativă a Parlamentului European pentru sprijinirea consolidării democraţiei şi statului de drept în ţările partenere în programul Phare.

Eligibilitate

PHARE pentru DEMOCRAŢIE finanţează proiectele înaintate de organizaţii neguvernamentale, cu o durată între 3 şi 12 luni, care se încadrează în obiectivele şi bugetul programului.

Nu vor fi finanţate

· Proiecte pentru ajutoare de urgenţă

· Proiecte în care ponderea cheltuielilor o reprezintă echipamentele şi salariile

· Proiecte de natură partizană

· Conferinţe, burse de studii, activităţi de cercetare sau studii preliminare, cu excepţia cazului când acestea reprezintă o componentă indispensabilă a unui proiect care este întocmit în conformitate cu acest ghid practic

· Cumpărarea sau construirea de imobile sau birouri, precum şi finanţarea de deficite sau investiţii de capital

· Finanţarea retroactivă a unor proiecte în derulare sau încheiate

Prin acest program sunt finanţate proiecte ale organizaţiilor neguvernamentale, asociaţiilor profesionale, sindicatelor sau consorţiilor locale care se încadrează în următoarele teme :

· Practică şi organizare parlamentară, inclusiv activităţi care să asigure responsabilitatea parlamenţărilor faţă de electorat, legi electorale corecte şi independenţa parlamenţărilor;

· Transparenţa administraţiei publice şi management public mai ales în guverne locale (prefecturi), dezvoltarea comunităţii, democraţia locală şi participarea cetăţenilor, combaterea corupţiei;

· Dezvoltarea ONG-urilor şi a structurilor reprezentative inclusiv practici democratice în organisme precum grupuri de protecţie a drepturilor omului, asociaţii civice, partide politice, sindicate, asociaţii patronale, asociaţii ale consumatorilor;

· Mass-media independentă, responsabilă şi pluralistă incluzînd instruiri etice şi profesionale pentru ziarişti, legi referitoare la libertatea şi monitorizarea libertăţii presei, excluzînd însă costuri de capital pentru înfiinţări de publicaţii, posturi Radio sau TV;

· Măsuri de conştientizare şi încredere reciprocă, prevenirea conflictelor, mediere şi soluţionare, educaţie civică, toleranţă reciprocă şi respect pentru societăţi multiculturale, inclusiv predarea istoriei, a ştiinţelor sociale şi culturale;

· Promovarea şi monitorizarea drepturilor omului, libertăţilor civice, administrarea justiţiei, poliţiei, reforma penitenciarelor, protecţia dreptului la viaţă privată;

· Monitorizarea civilă asupra structurilor de securitate, inclusiv forţe armate, servicii de securitate internă şi poliţie;

· Drepturile minorităţilor, oportunităţi egale şi practici nediscriminatorii, inclusiv accesul la educaţie, mass-media, şanse egale pentru femei si bărbaţi, participare deplină şi egală în societate. 

Priorităţi

PHARE pentru DEMOCRAŢIE îşi propune să sprijine:

· proiecte pentru o mai bună informare a cetăţenilor cu privire la politici publice (ex. centre de consultanţă juridică pentru cetăţeni)

· proiecte vizând reforma penitenciarelor

Buget

PHARE pentru DEMOCRAŢIE finanţeză proiecte al căror buget este cuprins între 3.000 EURO şi 10.000 EURO, reprezentând maximum 90% din bugetul total al proiectului. Organizaţia neguvernamentală va contribui cu minimum 10% din costul proiectului (contribuţie în bani sau în natură).

Criterii de selecţie

· Justificarea proiectului în contextul situaţiei locale concrete

· Definirea şi selecţia grupului ţintă – beneficiarilor în proiect3

· Rezultatele preconizate

· Eficienţa (raport cost / rezultate)

· Continuarea proiectului (după terminarea finanţării)

 

De exemplu, în cadrul unui proiect care are ca scop să îmbunătăţească sistemul de reeducare pentru minorii dintr-un penitenciar, grupul ţintă poate fi personalul, iar deţinuţii minori sunt beneficiari ai proiectului.Uneori, beneficiarii şi grupul ţintă sunt aceleaşi persoane.

Programul Phare “Europa” 

Programul PHARE “Europa” reprezintă o iniţiativă a Comisiei Europene pentru sprijinirea integrării europene a ţărilor ce beneficiază de asistenţă Phare.

Obiective

Programul sprijină în mod direct:

a. mai buna cunoaştere a Uniunii Europene şi a procesului de integrare europeană;

b. sprijinirea şi intensificarea acestui proces;

c. creşterea vizibilităţii activităţilor Uniunii Europene în România.



3 Mai beneficiază de acest program următoarele ţări: Albania, Bulgaria, FYROM, Bosnia-Herţegovina, Republica Cehă, Estonia, Ungaria, Letonia, Lituania, Polonia, Slovacia şi Slovenia (ţări eligibile pentru asistenţă PHARE).

Grup ţintă – persoanele – altele decât echipa proiectului – prin care proiectul îşi propune să producă o schimbare. 

Beneficiari – persoanele în folosul cărora se produce schimbarea urmărită prin proiect.

Criterii de eligibilitate

Pot depune cereri de finanţare în cadrul acestui program instituţii, agenţii, sau actori economici, politici, sociali şi culturali, cu condiţia ca activităţile finanţate să fie non-profit.

Buget

Contribuţia maximă (pentru fiecare proiect) ce poate fi obţinută în cadrul Programului Phare “Europa” este de 50 000 Euro.

Criterii de selecţie

· Justificarea proiectului în contextul situaţiei locale concrete

· Definirea şi selecţia grupului ţintă - beneficiarilor de proiect4

· Rezultatele preconizate

· Eficienţa (raport cost – rezultate)

· Continuitatea proiectului (după terminarea prezentei finanţări)

· Modul în care organizaţia asigură vizibilitatea proiectului.

PROGRAMUL PHARE PARTENERIAT 

Programul Phare Parteneriat acordă finanţare organizaţiilor non-profit pentru proiecte de dezvoltare locală în Europa Centrală, Europa de Sud Est şi Ţările Baltice.

Programul Phare Parteneriat este o iniţiativă a Uniunii Europene pentru sprijinirea organizaţiilor non-profit care au obiective socio-economice, şi este parte integrantă a programelor Phare ale Uniunii Europene al căror scop este să sprijine procesul de reformă economică şi socială în ţările din Europa Centrală şi de Est. Prin programul Phare Parteneriat Uniunea Europeană îşi propune să:

· încurajeze dezvoltarea societăţii civile

· promoveze dezvoltarea locală stabilă

· stabilească şi întărească parteneriatul între organizaţii non-profit locale

· promoveze dialogul şi cooperarea între organizaţii non-profit private şi publice în probleme de interes local

Obiectivele programului Phare Parteneriat

Prin programul Phare Parteneriat se finanţează proiecte de dezvoltare locală iniţiate de cel puţin două organizaţii non-profit care îşi propun să creeze un parteneriat stabil în vederea asigurării schimbului de expertiză şi experienţă.

Programul Parteneriat are două obiective principale:

· dezvoltare locală

Prin dezvoltare locală se înţelege dezvoltarea economico-socială iniţiată prin proiecte locale sau regionale. Dezvoltarea locală are drept scop îmbinarea dimensiunilor sociale, culturale şi 



4 Grup ţintă – persoanele – altele decât echipa proiectului – prin care proiectul îşi propune să producă o schimbare. 

Beneficiari – persoanele în folosul cărora se produce schimbarea urmărită prin proiect.

de protecţia mediului. Încurajând o abordare integrată a conceptului de dezvoltare locală, proiectele trebuie să fie relevante din punct de vedere economic şi social. Proiectele care se concentrează exclusiv asupra problemelor de natură socială, politică sau culturală nu vor fi luate în considerare.

· parteneriat stabil

Parteneriatul trebuie să funcţioneze în beneficiul ambelor părţi şi să încurajeze o relaţie susţinută în vederea asigurării schimbului de cunoştinţe şi experienţă. Parteneriatul implică faptul că proiectele sunt prezentate în colaborare şi toţi partenerii din proiect participă conform responsabilităţilor stabilite. Parteneriatul mai înseamnă şi o minimă contribuţie financiară din partea tuturor partenerilor, contribuţie care se reflectă într-un buget echilibrat care asigură distribuţia costurilor şi beneficiilor între parteneri.

Activităţi sprijinite de programul Phare Parteneriat 

În 1999 Programul Phare Parteneriat a sprijinit proiecte care s-au încadrat în obiectivele specificate şi s-au adresat următoarelor domenii de activitate:

· dezvoltare locală şi regională

· îmbunătăţirea serviciilor locale şi regionale

· planificare regională

· dezvoltare rurală şi agricolă

· planificare şi dezvoltare urbană

· dezvoltarea turismului şi agroturismului

· dezvoltarea resurselor umane

· cursuri de recalificare pentru persoane disponibilizate, dacă subiectul este relevant pentru dezvoltarea economico-socială a zonei

· dezvoltare socio-economică

· promovarea drepturilor angajaţilor şi a dialogului social

· promovarea intereselor consumatorilor, întărirea asociaţiilor reprezentând cooperative sau alte organizaţii cu rol socio-economic

Ce activităţi nu sunt finanţate?

· burse

· cercetări ştiinţifice şi studii de fezabilitate

· evenimente singulare (conferinţe, seminarii etc.)

· acordarea de finanţare (ex. folosirea fondurilor Phare pentru a finanţa sau împrumuta alte organizaţii)

· proiecte de infrastructură sau care constau cu preponderenţă din achiziţionare de echipament

· cumpărarea de terenuri, clădiri, birouri

· deficite

· investiţii de capital

· finanţări retroactive ale proiectelor şi / sau ale activităţilor care deja s-au desfăşurat

· proiecte de natură partizană

Cine poate solicita finanţare?

Programul Phare Parteneriat este deschis organizaţiilor nonprofit. Solicitanţii pot fi organizaţii non-profit din sectorul public sau privat cu condiţia să aibă caracter descentralizat şi să contribuie la procesul de dezvoltare economico-socială locală. Partenerii din cadrul proiectului, care fac parte din sectorul public, trebuie să aibă un caracter descentralizat adică trebuie să demonstreze că sunt independenţi faţă de administraţia centrală şi nu sunt implicaţi în stabilirea de strategii la nivel naţional.

Toţi partenerii din cadrul proiectului trebuie să îndeplinească următoarele condiţii:

· să fie legal constituiţi

· să demonstreze statutul de organizaţie non-profit (ONGuri, şcoli, biblioteci, universităţi, spitale, consorţii locale etc.)

Autorităţile locale şi regionale (primării, consilii locale, consilii judeţene) şi agenţiile de dezvoltare locală şi regională pot fi implicaţi în proiect ca parteneri dar nu pot fi ele cele care solicită finanţarea.

Toţi partenerii din proiect trebuie să fie de la început implicaţi în elaborarea proiectului şi să participe activ la implementarea sa. Odată cu cererea de finanţare, fiecare partener trebuie să prezinte o declaraţie scrisă care să certifice contribuţia sa tehnică şi financiară.

Organizaţia care prezintă proiectul trebuie să demonstreze experienţa şi expertiza în domeniul de activitate respectiv.

Cine este responsabil pentru proiect?

Solicitantul principal va avea responsabilitatea de ansamblu pentru coordonarea şi conducerea proiectului (management tehnic şi financiar), va semna acordul de cofinanţare şi va ţine legătura cu Delegaţia Comisiei Europene.

Ce sume sunt disponibile?

Contribuţia UE va fi de minim 3.000 ECU şi maxim 10.000 ECU şi va acoperi până la 90% din costul total al proiectului. Perioada de desfăşurare va fi cuprinsă între 3 şi 12 luni.

Ce criterii vor fi utilizate în evaluarea cererilor?

· Obiective şi rezultate bine definite şi relevanţa temelor proiectului pentru situaţia României 

· Viabilitatea (posibilitatea ca activitatea propusă să se autofinanţeze după expirarea perioadei de acordare a subvenţiei programului Phare Parteneriat)

· Eficienţa din punct de vedere al costului (costuri reduse, eficienţă maximă)

· Măsura în care proiectul răspunde unei nevoi locale

· Activităţi care completează alte iniţiative, fără a se suprapune, şi care pot crea un efect multiplicator

· Modul în care organizaţia asigură vizibilitatea proiectului

 

Fondurile pre-structurale

Membrii U.E. au fost de acord cu un ajutor de pre-aderare pentru candidaţii din ţările Europei Centrale şi de Est pentru anii 2000-2006

Cele 15 state membre ale UE au convenit asupra unui ajutor de pre-aderare de 22 miliarde de euro pentru cele 10 ţări candidate din Europa Centrală şi de Est, în decursul următorilor 7 ani, în scopul pregătirii lor pentru a deveni membre ale UE. 

S-a preconizat ca vor fi în vigoare, de la 1 ianuarie 2000, 3 fonduri de pre-aderare pentru a co-finanţa proiecte referitoare la aderarea ţărilor din Europa Centrală şi de Est în domeniul transportului şi mediului (ISPA), în agricultură (SAPARD) şi alte proiecte, majoritatea privind dezvoltarea instituţională (Phare 2000). 

Fiind parte a Agendei 2000 (pachetul de reforme politice şi financiare pentru anii 2000-2006) ajutorul bugetar de pre-aderare nu poate fi considerat stabilit din punct de vedere formal, din moment ce "există un acord ce nu priveşte nimic înainte de a fi un acord ce priveşte totul". 

Însă, preşedinţia germană a UE, la întâlnirea specializată la nivel înalt de la Berlin din 24, 25 martie, s-a dovedit a fi în favoarea unui acord global în ceea ce priveste Agenda 2000, fiind mai mult decat încrezătoare că propunerile de ajutor pentru anii 2000-2006 nu vor mai fi redeschise pentru discuţii în finalul negocierilor. În acest sens s-au exprimat şi diplomaţii germani în Uniting Europe din 1 martie: "Acesta este mai mult un acord general referitor la ajutorul de pre-aderare şi la bugetul global, decât referitor la structurile de implementare". 

Comisia Europeană a salutat consensul celor 15 ţări membre UE în privinţa acestui subiect. "Până acum nu am identificat nici un dezacord" asupra pachetului de ajutoare propuse, au accentuat surse din cadrul Comisiei. 

Acorduri asupra "ringfencing" 

Statele membre UE au căzut de acord asupra necesităţii de a face o clară distincţie între cheltuielile actualelor state membre UE (UE-15) şi banii rezervaţi statelor care vor adera. 

De aceea, cei 15 UE au urmat o propunere a presedinţiei germane de a ingrădi cheltuielile pentru ajutorul de pre-aderare. Spre exemplu, fondurile rezervate asistenţei de pre-aderare nu vor putea şi nu vor fi folosite de către actualele state membre (UE-15) şi, reciproc, cheltuielile rezervate UE-15 nu vor putea niciodată să fie folosite ca ajutoare de pre-aderare. 

De asemenea, cheltuielile pentru 3 instrumente de pre-aderare (ISPA, SAPARD, Phare 2000) vor intra în sub-sectiuni separate ale strategiei financiare pentru anii 2000-2006. 

 

Nivelul constant al ajutorului de pre-aderare pentru 7 ani 

Nivelul anual al convenţiilor pentru cele trei instrumente de pre-aderare va rămâne constant pe întreaga perioadă 2000-2006 şi nu va depăşi următoarele praguri: 

Nu există suficient sprijin în favoarea flexibilităţii 

Câteva state (în principal Danemarca, Finlanda şi Suedia) au propus să se introducă o mai mare flexibilitate a conceptului de "ringfencing", astfel încât cheltuielile pentru ISPA să poată fi, eventual, transferate SAPARD-ului sau Phare ori vice-versa, în condiţiile în care sunt necesare fonduri suplimentare în unul dintre instrumentele de pre-aderare şi dacă altele nu au destule proiecte corespunzătoare pentru finanţare. 

Instrumente de pre-aderare (preţuri în milioane de Euro)

	Program/

an
	2000
	2001
	2002
	2003
	2004
	2005
	2006

	PHARE
	1560
	1560
	1560
	1560
	1560
	1560
	1560

	SAPARD
	520
	520
	520
	520
	520
	520
	520

	ISPA
	1040
	1040
	1040
	1040
	1040
	1040
	1040

	TOTAL:
	3120
	3120
	3120
	3120
	3120
	3120
	3120


 

Cele trei ţări scandinave au mai propus să se introducă posibilitatea de a se mai folosi fonduri din aşa-numitul buget de post-lărgire a UE (spre exemplu: începând din 2002, alte fonduri disponibile pentru aderare, ipotetice baze de lucru pentru prima lărgire) în scopul creării ajutorului de pre-aderare, dacă primul val de aderare va fi amânat după 2002. 

De altfel, aproape toate statele membre n-au respins această idee (de fapt, nu a fost un real subiect de negociere până acum), constatându-se numai un mic sprijin din partea UE-15 pentru introducerea acestei clauze de flexibilitate. "Avem sentimentul că această sugestie are doar puţine şanse de succes" a remarcat presedinţia germană a UE (Uniting Europe, 1 martie). 

Revenirea la propunerile Comisiei 

După întâlnirea Consiliului Europei din decembrie 1997 de la Luxembourg, Comisia Europeană a adoptat în 18 martie 1998 trei propuneri de reglementare înaintate Consiliului privitoare la ajutorul de pre-aderarea pentru statele candidate, începând din anul 2000: 

· Un instrument de pre-aderare pentru politici structurale (ISPA), luând modelul actualului fond de coeziune UE, pentru finanţarea proiectelor din transport şi mediu, cu un buget de 1040 milioane de euro pe an şi gestionat de serviciile responsabile pentru politici regionale ale Comisiei (DG XVI); 

· Un instrument de pre-aderare pentru devoltarea agriculturii şi a mediului rural (SAPARD), cu 520 de milioane de euro pe an şi gestionat de DG VI a Comisiei (politici agricole); 

· Un regulament de coordonare prin care să se asigure coerenţa intervenţiilor primelor două instrumente, precum şi Phare (care are un buget anual total de aproximativ 1560 de milioane de euro). În ceea ce priveşte anul 2000, Phare işi va concentra acţiunile asupra investiţiilor în domenii neacoperite de celelalte două instrumente. De asemenea, Phare finanţează proiecte în transporturi, mediu şi dezvoltarea agriculturii, proiecte ce se constituie ca parte indispensabilă a unei reconstrucţii industriale sistematice şi a unei dezvoltări regionale. 

Principalele elemente ale ISPA, SAPARD şi Phare – aşa cum au fost convenite de către statele membre 

ISPA 

Alocări indicative între ţările beneficiare şi realocarea surselor 

Alocările indicative ale bugetului ISPA vor fi făcute pe criteriile populaţiei, P.I.B. pe cap de locuitor şi suprafaţă. Ele pot fi ajustate ţinând seama de capacitatea de absorbţie a anului precedent, precum şi de deficienţele din infrastructură.

Statele membre au dezbătut problema realocării fondurilor către alţi candidaţi, în cazul aderării uneia sau mai multor ţări beneficiare, precum şi cine va lua decizia realocării lor. Art. 15 prevede ca acordurile încheiate de către Consiliu, cu majoritate calificată, vor decide asupra viziunii generale realocărilor, iar Comisia va decide asupra cheltuielilor resurselor disponibile. 

Comisia consideră nesatisfăcătoare prevederea care, în fapt, permite statelor membre UE să blocheze realocare ajutoarelor ISPA nefolosite de la o ţară candidată la alta. Înainte de a primi unda verde pentru schimbul fondurilor ISPA între candidaţi, Comisia va trebui să informeze statele membre, prezentându-le o evidenţă clara asupra capacităţii de absorbţie a statului candidat beneficiar vizat. 

Comisia priveşte această situaţie ca inacceptabilă, existând două pericole - al restrângerii fondurilor şi al nerespectării angajamentului luat în faţa statelor Europei centrale şi de est de a face disponibile anual cel puţin 3 miliarde de euro pentru asistenţa de pre-aderare - datorită demersurilor bugetare ale fiecărui stat membru de a reduce costurile lărgirii UE la minimum.

Mărimea minimă a proiectelor şi balanţa între transport şi mediu. 

Textul permite o anumită flexibilitate, cum ar fi posibilitatea de a finanţa proiecte de o mărime inferioară minimului de 5 milioane de euro, dacă aceasta se justifică în mod corespunzător. De asemenea, statele membre sprijină sugestia de a clarifica scopurile finanţării ISPA, astfel încăt să existe o balanţă egală între proiectele de transport şi mediu. 

Cooperarea transfrontieră. 

S-a convenit ca măsurile cu privire la ISPA să fie coordonate cu iniţiativele UE de coperare transfrontieră, transnaţională şi regională. 

Rata asistenţei şi a sprijinului tehnic. 

"Ţările de coeziune" din UE (Irlanda, Spania, Portugalia, Grecia) sprijină propunerea iniţială a Comisiei pentru o rată a asistenţei de până la 85% din cheltuielile publice. Cu toatea acestea, şi datorită unor opoziţii ale altor delegaţii, presedinţia UE a propus un compromis: o rată de până la 75%, cu posibilitatea de a creşte până la 85%, dacă natura proiectului o justifică. Spania a inserat o rezervă şi a reiterat-o la recenta întâlnire a miniştrilor de externe comuniţări pe tema Agendei 2000 din Luxembourg, la 21 februarie 1999. 

SAPARD 

Măsuri eligibile pentru finanţări în cadrul SAPARD. 

După câteva discuţii în cadrul Consiliului, statele membre au căzut de acord asupra menţinerii sub SAPARD a două măsuri: 

Investiţii în investiţii (holdings) agricole; 

Îmbunătăţirea prelucrării şi marketing-ului produselor agricole. 

Comisia a prezentat o declaraţie potrivit căreia măsurile legate de îmbunătăţirea calităţii produselor alimentare, de protecţia consumatorilor, dezvoltarea rurală, protecţia proprietăţii (heritage) şi a calităţii solului vor fi finanţate de către SAPARD sau Phare.

Resurse. Alocarea resurselor între ţările beneficiare se va efectua, ca şi în cazul ISPA, după criterii obiective: numărul populaţiei din agricultură, zona agricolă, P.I.B. pe cap de locuitor şi situaţia teritorială specifică. 

Reguli de coordonare 

Distincţie clară între sarcinile Phare şi cele ale celorlalte două instrumente (ISPA şi SAPARD) pentru a evita suprapunerea şi a asigura eficienţa operaţiilor. Amendamentul adus de regulile Phare şi introdus de regulile de coordonare prevăd că Phare îşi va limita intervenţiile în proiectele de dezvoltare instituţională cu excepţia, cum s-a mai spus mai sus, a finanţării proiectelor în infrastructură, dacă asemenea finanţare constituie o parte indispensabilă a dezvoltării agriculturii şi reconstrucţiei industriale. 

Comisia Europeană a insistat ca fondurile ISPA să fie disponibile (şi nu numai fonduri Phare) pentru ceea ce se numeşte "una din cele mai mari schimbări", pe care cele câteva candidate din Europa Centrală şi de Est trebuie să le aibă în vedere în pregătirile de aderare: siguranţa nucleară şi dezafectarea fostelor uzine ce foloseau energie nucleară. Problema acoperirii de căre instrumentele de pre-aderare a unor asemenea proiecte nu a fost stabilită în mod clar în texte, însă, Comisia are în vedere faptul că fondurile Phare şi ISPA (ex. pentru abordarea consecinţelor asupra mediului a închiderii uzinelor periculoase ce folosesc energie nucleară) ar trebui făcute disponibile.

Coordonarea ajutorului de pre-aderare pentru toate instrumentele de către un comitet de gestionare a Phare.

Într-o versiune a proiectului de regulament, Comisia a propus crearea unui comitet consultativ pentru coordonarea asistenţei în ansamblu. Această structură se doreşte să nu producă întârzieri în programarea altor instrumente. Totuşi, propunerea a fost respinsă de majoritatea statelor membre, precum şi de către Parlamentul European, care au insistat pe ideea coordonării de către comitetul Phare existent, la capacitatea acestuia. 

Principalele instrumente de asistenţă tehnică şi financiară comunitară

Planificarea resurselor financiare

Fondurile PHARE alocate pentru perioada 1995-1997 s-au ridicat la 284 milioane ECU. În funcţie de aprobarea bugetului PHARE pentru perioada rămasă, Comisia va confirma fondurile pentru 1998 şi 1999. În plus, România are dreptul la asistenţă prin facilităţile de recuperare a rămânerilor în urmă prevăzute pentru 1998 pentru a finanţa proiectele legate de privatizare/restructurare, promovare a investiţiilor străine directe, şi de luptă împotriva corupţiei. Propunerile financiare vor fi înaintate Comitetului de Administrare PHARE potrivit prevederilor din Regulamentul 3906/89. Pentru toate proiectele de investiţii se va cere, în mod sistematic, participarea la finanţare din partea ţărilor candidate. Comisia va conlucra cu România, BEI şi Instituţiile de Finanţare Internaţionale, în special cu BERD şi Banca Mondială, în vederea facilitării cofinanţării proiectelor legate de priorităţile pre-aderării. Asistenţa financiară va cuprinde, după anul 2000, ajutoare pentru agricultură şi un instrument structural care va acorda prioritate măsurilor similare fondului de întrajutorare. În plus, România va avea acces la finanţare prin programe multinaţionale legate în mod direct de acquis.

Programul PHARE este principalul instrument financiar al strategiei de pre-aderare întărită. Obiectivul principal al PHARE este de a sprijini ţările din Europa Centrală şi de Est în drumul lor spre aderare, prin concentrarea asistenţei acordate asupra adoptării acquis-ului comunitar, îndeosebi asupra priorităţilor stabilite în acest Parteneriat pentru Aderare şi în Programul Naţional pentru Adoptarea Acquis-ului. Comisia va semna anual cu România un Memorandum prin care România se va angaja să realizeze o parte din priorităţile stabilite în acest Parteneriat pentru Aderare, iar Comisia se va angaja să contribuie financiar la realizarea lor. Planificarea asistenţei financiare comunitare va ţine seamă de priorităţile şi calendarul PNAA.

De asemenea, alocarea ulterioară a asistenţei financiare va fi strâns legată de respectarea de către guvernul român a angajamentelor luate în cadrul PNAA. Unele activităţi de preaderare pot fi intensificate cu această ocazie (de ex. sprijinirea dezvoltării instituţiilor), altele însă, precum finanţarea marilor proiecte de investiţii care au drept scop satisfacerea exigenţelor acquis-ului din domenii ca mediul înconjurător sau securitatea nucleară, vor trebui planificate pe o perioadă de 5-6 ani.

Începând din 1998, asistenţa PHARE va fi orientată spre următoarele tipuri de acţiuni:

· Dezvoltarea instituţiilor (circa 30%), care implică întărirea instituţiilor democratice, a statului de drept, a administraţiei publice şi a tuturor organelor responsabile de seiviciile publice în vederea constituirii structurilor instituţionale şi administrative necesare, şi pregătirea personalului angajat în aplicarea acquis-ului. Sprijinul pentiu dezvoltarea instituţiilor va fi implementat, între altele, prin acţiuni de pregătire profesională, asistenţă tehnică şi înfrăţirea instituţiilor şi administraţiilor din România cu instituţii corespunzătoare din ţările membre. La început, această înfrăţire se va concentra asupra domeniilor prioritare precum finanţele, agricultura, mediul înconjurător, justiţia şi afacerile interne.

· Ajutoare pentru investiţii (circa 70%), pentiu a face posibile investiţiile necesare în vederea adaptării infrastructurii din România la acquis-ul comunitar. Acest ajutor se va axa pe: a) acţiuni structurale, care acoperă îndeosebi restructurarea agriculturii, dezvoltarea regională şi investiţia în capitalul uman şi intelectual şi care ar putea cuprinde contribuţiile PHARE la participarea la programul cadru de cercetare şi dezvoltare tehnologică; b) respectarea normelor comunitare, îndeosebi cu privire la

mediul înconjurător, agricultură, industrie, sănătate şi protecţie la locul de muncă, transporturi şi telecomunicaţii; c) cofinanţarea infrastructurilor mari şi d) dezvoltarea întreprinderilor mici şi mijlocii.

Rolul instituţiilor financiare internaţionale

Cooperarea dintre România şi instituţiile financiare internaţionale va cunoaşte un nou elan şi o nouă ţintă prin Parteneriatul pentru Aderare. Fondurile disponibilizate prin Parteneriatul pentru Aderare vor servi drept fond de pornire şi catalizator pentru sumele mari necesare pentru finanţarea dezvoltării din partea IFI. Acest proces va fi dezvoltat de către Comisie împreună cu ţările candidate, BEI şi IFI, îndeosebi BERD şi Banca Mondială, în vederea facilitării cofinanţării proiectelor legate de priorităţile de preaderare.

Pe baza unui nou mandat de acordare a împrumuturilor care acoperă perioada 1997- 1999, BEI poate pune la dispoziţie 3.520 milioane ECU pentru Europa Centrală şi de Est. Noua facilitate de pre-aderare aprobată de guvernatorii BEI la începutul anului 1998 ridică această sumă la 7 miliarde ECU. Împrumuturile de la BEI vor fi utilizate în toate sectoarele care au dreptul la finanţare din partea BEI în vederea facilitării procesului de aderare.

Condiţionalitate

Asistenţa comunitară va fi condiţionată, cu privire la România, de angajamentele acesteia din Acordul European, paşii făcuţi către satisfacerea criteriilor de la Copenhaga şi progresele în implementarea acestui Parteneriat pentru Aderare. Nerespectarea acestor condiţii generale poate duce la decizia Consiliului de a suspenda asistenţa financiară, în virtutea articolului 4 din Regulamentul 622/98 of 16 March 1998.

Implementarea asistenţei de pre-aderare

Asigurarea asistenţei financiare pentru România va depinde de gradul de maturitate a proiectelor propuse de guvernul român pentru a fi incluse în memorandumul de finanţare. În cazul în care proiectele impun lansarea unei oferte, Comisia va finanţa exclusiv acele proiecte care sunt pregătite pentru lansarea ofertei în faza semnării memorandumului de finanţare. De asemenea, trebuie ca orice alte angajamentele anterioare/existente din acelaşi sector să fi ajuns la contracte complet încheiate sau aflate pe cale de încheiere. În vederea asigurării unei implementări eficiente a proiectelor care urmează să fie finanţate, nu trebuie, în principiu coborât sub pragul de 2-3 milioane ECU, în special în cazul unor proiecte de infrastructură. Dacă aceste principii aduc România în situaţia de a nu putea absorbi întreaga sumă alocată cu titlu orientativ, suma va fi redusă corespunzător. Diferenţa dintre suma alocată cu titlu orientativ şi cea finală va fi transferată la IMM orizontale şi/sau Facilitatea pentru Marile Infrastructuri. Nu se va face nici o compensare ulterioară a acestei sume.

Guvernul României este solicitat să pună în aplicare o structură de implementare care să asigure coerenţa şi complemenţăritatea între toate tipurile de asistenţă financiară ale UE şi resursele naţionale. Coordonatorul naţional va fi responsabil de asigurarea legăturii dintre procesul de aderare general şi planificarea asistenţei financiare comunitare.

Guvernul României va stabili (de preferinţă în cadrul Ministerului de Finanţe) în cursul anului 1998 un Fond naţional pentru promovarea investiţiilor şi dezvoltarea instituţiilor, care va fi de resortul unui responsabil naţional de autorizare (RNA). Fondul naţional, ca organ central prin care vor transferate forme de asistenţă financiară comunitare PHARE sau de alt tip, va fi responsabil de administrarea acestor fonduri printr-o implementare descentralizată în vederea unei mai mari transparenţe şi a unei reduceri a dispersării fondurilor. El va avea responsabilitatea generală a administrării fondurilor, inclusiv a respectării prevederilor Memorandumului, fiind răspunzător în faţa Comisiei pentru utilizarea fondurilor. De asemenea, el va asigura şi supraveghea fluxul resurselor de cofinanţare naţionale sau de alt tip, potrivit Memorandumului de finanţare. Memorandumurile de finanţare individuale vor indica funcţiile şi responsabilităţile specifice ale Fondului naţional.

În colaborare cu Guvernul României, Comisia va urmări o politică de continuă descentralizare a implementării asistenţei financiare, acolo unde sunt satisfăcute anumite condiţii prealabile, în măsura în care o permite regulamentul de finanţare a Comunităţilor europene, în special art.105 §3. Aceasta se va face cu intenţia de a stabili, între anumite limite şi într-un mod gradat, o relaţie între Comisie şi România, în care răspunderile sunt împărţite prin raportare la relaţia cu Statele Membre în ceea ce priveşte implementarea Fondurilor Structurale.

În acest context, posibilitatea de a aplica procedee de achiziţionare naţionale în lansarea de oferte şi contractarea de proiecte PHARE poate fi analizată de către Comisie, dacă Guvernul României o cere, îndeosebi în domeniul investiţiilor. Decizia Comisiei în această chestiune va fi luată, după examinarea, printre altele, a legii naţionale a achiziţiilor în România şi în raport cu respectarea sau conformarea cu prevederile de bază ale regulilor de achiziţionare publică ale CE şi cu regulamentul său financiar, inclusiv participarea în condiţii egale la lansarea unui apel şi prevederile articolului 118. Orice decizie privitoare la regulile naţionale de achiziţionare va fi luată de către Comisie pe baza unui analize de caz şi va fi confirmată în memorandumurile de finanţare individuale.

Controlul implementării programului va fi executat împreună cu Comisia pe calea unor proceduri stabilite în memorandumurile de finanţare individuală. În vederea unui control eficace al implementării asistenţei din cadrul programului PHARE, fiecare program PHARE va include obiective fizice şi financiare cuantificate care vor fi menţionate în memorandumul de finanţare. În vederea măsurării eficienţei lor, toate acţiunile finanţate prin programul PHARE vor fi supuse unei evaluări ex-post pentu a califica impactul lor în raport cu obiectivele.

Controlul

Comitetul de Administrare PHARE va lua măsurile necesare ca deciziile de finanţare să fie compatibile cu Parteneriatele pentru Aderare.

Începând cu 1997, Comisia Europeană a modificat procedurile de acordare şi implementare a fondurilor pe care aceasta le aloca ţărilor candidate la integrarea în Uniunea Europeană. Astfel, fondurile PHARE nu mai sunt alocate direct instituţiilor de implementare, ci sunt vărsate într-un cont naţional, care cuprinde, pe lângă fondurile PHARE propriu-zise, şi participarea părţii Române în condiţiile co-finanţarii programelor comunitare. 

Prevăzut ca structura de implementare a Memorandumului de Finanţare privind Programul Naţional PHARE 1998, Fondul Naţional a fost înfiinţat în cadrul Ministerului Finanţelor, urmând să asigure, împreună cu structurile de specialitate ale ministerului: 

1. Funcţia de trezorerie centrală pentru fondurile Comunităţii Europene; 

2. Transferul fondurilor PHARE şi al co-finanţarilor necesare de la bugetul de stat, către Oficiul de Plăţi şi Contractare PHARE/Agenţiile de implementare; 

3. Supervizarea gestionării financiare a programului. 

Oficiul de Plăţi şi Contractare PHARE/Agenţiile de Implementare au responsabilitatea administrării fondurilor transferate de la Fondul Naţional:

organizarea licitaţiilor şi a contractărilor, efectuarea plăţilor, evidenţa contabilă şi raportarea financiară, în conformitate cu Sistemul Descentralizat de Implementare a Programului PHARE. Fondul Naţional, Oficiul de Plăţi şi Contractare PHARE/Agenţiile de Implementare sunt prevăzute ca structuri de implementare şi în Memorandumul de Finanţare Pre-Ins 1998 şi LSFI, semnate de Guvernul României şi Comisia Europeană în decembrie 1998. 

Alocarea, utilizarea şi derularea fondurilor publice de co-finanţare a fondurilor PHARE, prin excepţie de la Legea finanţelor publice, vizează, în principal, asigurarea unei fluidităţi a transferului fondurilor publice de co-finanţare şi crearea posibilităţii de alocare şi utilizare a fondurilor publice în afara sectorului public. Acestea se realizează conform cerinţelor de derulare a finanţării prevăzute pentru fondurile donatorului în cadrul Sistemului Descentralizat de Implementare a Programului PHARE, al Memorandumului de Finanţare privind Programul Naţional PHARE 1998 şi al Memorandumului de Înţelegere privind Înfiinţarea Fondului Naţional. 

Oficiul de Plăţi si Contractare PHARE

În vederea susţinerii financiare a procesului de integrare a României în Uniunea Europeană, în 1998 Guvernul României şi Comisia Europeană au semnat la Bucureşti Memorandumul privind înfiinţarea Oficiului de Plăţi şi Contractare PHARE (OPCP/CFCU), înfiinţat sub autoritatea Ministerului Finanţelor. OPCP este singurul responsabil în ceea ce priveşte bugetizarea, contractarea, plăţile şi contabilitatea serviciilor, achiziţiile şi lucrările în contextul Programului PHARE pentru România. Fondurile astfel alocate prin OPCP prevăd în primul rând construcţia instituţională, urmând ca, prin intermediul unităţilor de implementare sau al Fondului Naţional, să fie derulate programele PHARE propriu-zise. Principalele atribuţii ale Unităţii Centrale de Finanţare şi Contractare se referă la ofertele de finanţare, contractări, gestionarea, contabilitatea, plăţile şi raportarea utilizării fondurilor PHARE. 

Atribuţiile OPCP prevăd şi posibilitatea ca această institutie să ofere consultanţa Autorităţii de Implementare, la cererea acesteia, în acest sens creându-se şi o capacitate specializată de consultanţă.

Participarea României la programele comunitare

Începând cu 1 august 1996, România beneficiază de asistenţă financiară şi prin intermediul programelor comunitare. Astfel, de la aceasta dată a intrat în vigoare Protocolul Adiţional la Acordul de Asociere a României la Uniunea Europeană, document ce stabileşte modalităţile de participare a României la programele comunitare. 

Rezultatele participării până în prezent la primele trei programe, deschise în 1997, totalizează: 

• peste 200 de proiecte derulate în programul Leonardo da Vinci (dedicat formării profesionale), la un buget total de 13,5 MEURO (milioane EURO); 

• peste 260 de proiecte în programul Socrates (in domeniul educaţiei), la un buget total de circa 18 MEURO; 

• circa 450 de proiecte în programul Youth for Europe la un buget total de 1,4 MEURO. 

Din 1999, au fost deschise României încă 12 programe în domeniul protecţiei mediului, sănătăţii, egalităţii şanselor, culturii, energiei, IMM-urilor şi cercetării-dezvoltării. 

Implementarea acestor programe se face de unităţi aflate în structura sau subordinea administraţiei publice centrale cu o largă participare a instituţiilor şi organizaţiilor neguvernamentale. Programele comunitare asigură astfel un cadru de informare şi de pregătire a societăţii civile pentru aderarea la Uniunea Europeană. 

România are o prezenţă proeminentă între celelalte ţări candidate, plasându-se în 1999 pe locul doi, după Polonia din punct de vedere al fondurilor alocate finanţarii, care se cifrează la 23,5 MEURO din care 9,7 MEURO reprezentând efortul bugetar propriu. 

Până în prezent s-a respectat principiul co-finanţării, 50 % din bugetul programelor fiind acoperit din bugetul naţional restul de 50% fiind alocat din bugetul naţional PHARE (până la concurenţa a 10% din bugetul PHARE alocat României pentru perioada 1995 - 1999). 

Contribuţia bugetului naţional a fost stabilită după principiul asimetriei, pornind de la un procent mai redus şi crescând an de an până la o proporţie de 80%. Partea română doreşte ca această orientare să fie păstrată şi în anii următori. 

România manifestă acelaşi interes de a participa şi la noua generaţie de programe comunitare care va fi lansata începând cu anul 2000. În acest sens sunt în curs de desfăşurare procedurile pentru participarea la programul Fiscalis şi la programele Leonardo da Vinci (2000 - 2006), Socrates II (2000 - 2006) si Youth for Europe II (2000 - 2004). 

Se aşteaptă invitaţia Comisiei pentru participarea la celelalte programe care vor fi lansate (Customs 2000, Culture 2000, Life III, Daphne etc.), pe măsură ce vor fi parcurse procedurile interne ale UE. 

Prin participarea la programele comunitare România are posibilitatea să demonstreze că îşi poate asuma, asemenea unui Stat Membru, obligaţiile financiare şi organizatorice care decurg din această participare. 

Asistenţa financiară nerambursabilă

Asistenţa financiară multilaterală

Guvernul României este beneficiar al Programului PHARE începând din anul 1990. În perioada 1990-1998, bugetul total alocat Guvernului României din Programul PHARE a fost de peste 1 miliard de EURO. Principalele sectoare care au beneficiat de asistenţa PHARE au fost: privatizarea, restructurarea, intreprinderile mici şi mijlocii (167 milioane EURO - MEURO); educaţia (135 MEURO); transporturile (141 MEURO); agricultura (86 MEURO); sănătatea (31 MEURO). 

Începând din martie 1997, Comisia Europeana a decis finanţarea dezvoltării capacităţilor administraţiilor de a aplica acquis-ul comunitar şi sprijinirea proceselor investiţionale de dezvoltare a infrastructurilor necesare asigurării standardelor comunitare. 

În anul 1997, României i-au fost alocate fonduri în valoare de 100 MEURO, structurate după cum urmează: 

Programul Operaţional de Ţară 1997 76,61 MEURO 

TEMPUS 10,00 MEURO 

EURO GTAP 7,00 MEURO 

Programe comunitare 6,40 MEURO 

În anul 1998, bugetul total alocat României de Uniunea Europeana a fost de 158 MEURO, structurat după cum urmează: 

1) Programul naţional PHARE 1998 : 117 MEURO 

2 ) Facilitatea de recuperare (Pre-Ins Facility) : 16 MEURO 

3) Programul de dezvoltare a infrastructurii de dimensiuni mari 25 MEURO 

1) Programul naţional PHARE 1998, ratificat prin Ordonanţa Guvernului nr. 24 din 29 ianuarie 1999, cuprinde urmatoarele şase obiective principale: 

- Consolidarea democraţiei, statului de drept şi a drepturilor omului (12 MEURO), prin lansarea unor programe pentru îmbunătăţirea situaţiei romilor şi de reformare a situaţiei copiilor; 

- Întărirea capacităţii instituţionale şi administrative de a gestiona acquis-ul comunitar, care presupune consolidarea unor instituţii cheie ale administraţiei publice:

Ministerul Finanţelor, Directia Generală a Vămilor, Ministerul Agriculturii şi Alimentaţiei şi Agenţia Naţională Sanitară Veterinară, Ministerul Apelor, Pădurilor si Protecţiei Mediului, Departamentul pentru Integrare Europeană; 

- Integrarea în Piaţa Internă a Uniunii Europene, ce are în vedere ameliorarea regimului serviciilor publice, restructurarea Casei de Economii şi Consemnaţiuni şi implementarea planului de dezvoltare instituţională a Băncii Naţională a României; 

- Îndeplinirea obligaţiilor în sectorul justiţiei şi al afacerilor interne prin programe legislative de dezvoltare instituţională, formare profesională şi de dezvoltare a bazei materiale: Ministerul de Interne (2 MEURO), Ministerul Justiţiei (1 MEURO); 

- Dezvoltarea coeziunii economice şi sociale (33 MEURO). Obiectivul prevede proiecte referitoare la dezvoltarea regională prin lansarea unor proiecte, politici, prin elaborarea de proceduri şi constituirea unor structuri administrative şi de finanţare, precum şi pentru dezvoltarea coridorului pan-european de transport nr. IV; 

- Creşterea gradului de integrare prin participarea României la programele comunitare şi la Programul TEMPUS (10,4 MEURO), programe ce au ca finalitate accelerarea procesului de pregătire a României în vederea aderării la Uniunea Europeană. 

2) Facilitatea de recuperare (Pre-Ins Facility) 

În anul 1998 Comisia Europeană a alocat 100 MEURO pentru finanţarea unor proiecte din sfera privatizării şi restructurării, promovării investiţiilor străine şi luptei împotriva corupţiei. Acest fond este constituit din Facilitatea de recuperare şi finanţează proiecte din cele 5 ţări asociate care vor începe mai tarziu negocierile de aderare la UE. Cele 100 MEURO sunt alocate în două tranşe: 40 MEURO pentru anul 1998 si 60 MEURO pentru anul 1999. 

3) Programul de dezvoltare a infrastructurii de dimensiuni mari 

În anul 1998 Comisia Europeană a alocat 85 MEURO pentru finanţarea unor proiecte de refacere a infrastructurii de dimensiuni mari, cu precădere din sectorul transporturilor şi al protecţiei mediului înconjurător în ţările asociate. Din bugetul alocat pentru anul 1998, României i-au revenit 25 MEURO pentru un proiect de reabilitare a reţelei de drumuri. Proiectul se derulează în co-finanţare cu Banca Mondială şi cu Banca Europeană de Investiţii şi are un impact direct asupra coridorului Pan European nr. 9. 

România beneficiază în anul 1999 de o alocare bugetară din partea Uniunii Europene în valoare de peste 200 MEURO. Din aceasta sumă, circa 156 MEURO sunt alocaţi pentru Programul Naţional PHARE 1999, iar circa 50 MEURO sunt destinaţi participării României la o serie de programe adresate tuturor ţărilor candidate, care abordează următoarele domenii: protecţia mediului, infrastructura, cooperare trans-frontieră, sprijin acordat întreprinderilor mici şi mijlocii. 

În perspectiva noilor orientări ale programului PHARE, Comisia Europeană va aloca statelor candidate un buget total de circa 10,5 miliarde EURO (1,5 miliarde EURO anual, în perioada 2000-2006). Din experienţa anilor precedenţi, România poate beneficia de circa 16 % din această sumă (o alocare anuală de circa 240 MEURO). 

Consiliul European de la Berlin, din 24-25 martie 1999, a stabilit ca fondurile destinate reformelor de pre-aderare acordate ţărilor candidate să fie de 22000 MEURO pe şapte ani. Intrarea în vigoare, începând cu 1 ianuarie 2000, a celor trei fonduri de pre-aderare (ISPA pentru transporturi si mediu, SAPARD pentru agricultură, PHARE) necesită eforturi suplimentare din partea României pentru crearea unui cadru legal şi instituţional adecvat. 

Astfel, între acţiunile întreprinse până în prezent de România pentru utilizarea fondurilor de pre-aderare, se pot aminti: 

• adoptarea Legii nr. 151/1998 privind dezvoltarea regională; 

• adoptarea Ordonanţei de Urgenţă nr. 24/1998 privind zonele defavorizate; 

• infiinţarea Agenţiei Naţionale pentru Dezvoltare Regională; 

• demararea programelor PHARE pentru politici regionale şi coeziune economică şi regională; 

• realizarea Planului Naţional de Dezvoltare, anexat la Programul Naţional de Aderare a României la Uniunea Europeană, ca mecanism de utilizare a fondurilor de pre-aderare. 

Asistenţa financiară şi tehnică bilaterală

În planul asistenţei financiare, România a beneficiat, pe lângă fondurile nerambursabile PHARE, şi de un volum semnificativ de asistenţă din partea ţărilor G-24. 

Principale surse de finanţare ale asistenţei bilaterale sunt reprezentate de fonduri provenind de la guvernele ţărilor donatoare, transferul acestora făcându-se prin organisme guvernamentale, agenţii specializate cvasi-guvernamentale şi prin organizaţii neguvernamentale (ONG). O altă sursă o reprezintă asistenţa bilaterală privata, a cărei principală modalitate de exprimare este reprezentată de ONG-uri. 

Asistenţa de acest fel a vizat cel mai des: acordarea de consultanţă, furnizarea de know-how, organizarea de vizite de studiu şi cursuri de instruire, precum şi dotarea cu echipamente pentru derularea normală a proiectelor. Domeniile prioritare ale asistenţei bilaterale se confundă în linii mari cu domeniile sprijinite prin asistenţa multilaterală şi au în vedere: restructurarea şi privatizarea, agricultura, finanţele, învăţământul, cercetarea, dezvoltarea economica locală, administraţia publică, dezvoltarea infrastucturii, dezvoltarea societăţii civile şi pregătirea României pentru aderarea la Uniunea Europeană. 

De asemenea, asistenţa multilaterală oferită de Uniunea Europeană ţărilor din Europa centrală şi de est, candidate la aderare, în principal prin Programul PHARE, este de cele mai multe ori completată de diverse programe de asistenţa bilaterală, oferite de Statele Membre. 

Noi instrumente financiare de pre-aderare (PHARE, ISPA, SAPARD)

Ca urmare a semnării între Comisia Europeană şi Guvernul României, la 16 iulie 1998 la Bucureşti, a Memorandumului de Înţelegere asupra înfiinţării Oficiului Central de Plăţi şi Contractare şi la 20 octombrie 1998, la Bruxelles, a Memorandumului de Înţelegere asupra înfiinţării Fondului Naţional, a intrat în vigoare un nou mecanism de gestiune financiară a asistenţei nerambursabile acordate României de Uniunea Europeană. 

Noul mecanism se bazează pe înfiinţarea şi funcţionarea Oficiului Central de Plăţi şi Contractare, a Fondului Naţional pentru Pre-aderare, pe aplicarea unui sistem descentralizat de implementare a proiectelor ce stabileşte agenţii de implementare şi agenţii de plăţi şi pe monitorizarea comună a implementării în cadrul unui Comitet Mixt de Monitorizare, alcătuit din reprezentanţii instituţiei ce coordonează Fondul Naţional, ai instituţiei ce coordonează asistenţă şi ai Comisiei Europene. 

Acest nou mecanism se aplică începând cu Programul Operaţional de Ţară PHARE 1998 şi funcţionarea sa constituie clauza de condiţionalitate pentru alocarea fondurilor din partea Uniunii Europene. De asemenea, prevederile celor două acorduri se vor aplica şi asistenţei acordate de Uniunea Europeană începând cu anul 2000, respectiv celor 3 instrumente financiare de pre-aderare PHARE, ISPA şi SAPARD. Înfiinţarea si funcţionarea Oficiului Central de Plăţi şi Contractare şi a Fondului Naţional pentru Pre-aderare a revenit Ministerului Finanţelor. 

Începând cu anul 2000, asistenţa pentru pre-aderare din partea Uniunii Europene va fi acordată prin intermediul a trei programe: PHARE, ISPA si SAPARD, care vor face, fiecare, obiectul unor memorandumuri de finanţare. 

Programele ISPA, SAPARD si, in parte, PHARE (investiţiile în coeziunea economică şi socială) vor urmări aceleasi obiective ca şi fondurile structurale şi de coeziune alocate statelor membre ale Uniunii Europene. 

Programul ISPA, modelat după Fondul European de Coeziune, va fi alocat în proporţii egale investiţiilor în domeniile transporturilor şi mediului. Vor fi finanţate numai proiecte mari, alocarea minimă admisă fiind de 5 milioane EURO pe fiecare proiect. Vor fi finanţate investiţii în dezvoltarea reţelelor europene de transport, a celor naţionale conectate la reţelele europene, precum şi investiţii în măsuri de protecţie a mediului care să permită statului beneficiar să îndeplinească exigenţele comunitare în aceasta materie (uzine de reciclare a apei, a deşeurilor, instalaţii de filtrare a aerului etc.). 

Programul SAPARD, destinat domeniilor agriculturii şi dezvoltării rurale, este modelat după Fondul European de Garantare şi Îndrumare a Agriculturii (FEOGA). Proiectele care vor fi finanţate vor putea fi de tipul: investiţiilor în societăţile agricole, îmbunătăţirii producţiei şi comercializării produselor agricole şi piscicole, îmbunătăţirii structurilor instituţionale pentru controlul calităţii şi sănătăţii produselor animale şi vegetale, a alimentelor şi protecţia consumatorului, identificării unor metode de producţie agricolă pentru protecţia mediului şi menţinerea ecosistemelor rurale, dezvoltării şi diversificării activităţilor economice în mediul rural, creării de forme de asistenţă şi servicii manageriale pentru agricultori, sprijinirii asocierii agricultorilor, renovarea şi dezvoltarea aşezărilor rurale, îmbunătăţiri funciare (inclusiv irigaţii) şi clasificarea terenurilor, crearea şi îmbunătăţirea registrelor agricole, formarea profesională, dezvoltarea şi îmbunătăţirea infrastructurilor rurale, administrarea pădurilor, acţiunile de împăduriri şi sprijinirea operatorilor din domeniul producerii şi comercializării produselor forestiere. Dată fiind natura obiectivelor urmărite, se aşteaptă ca valoarea proiectelor să fie de mică dimensiune, respectiv numărul lor să fie mare. 

Programul PHARE va sprijini pregătirea aderării în trei domenii: construcţia instituţională, investiţii în conformitate cu cerinţele Uniunii Europene şi investiţii în coeziunea economică şi socială. 

Fiecare dintre programele ISPA, SAPARD şi PHARE (pentru componenta de investiţii) prevede obligativitatea co-finanţarii din partea statului beneficiar deoarece, asemenea fondurilor structurale din interiorul Uniunii Europene, asistenţa comunitară este menită să completeze şi nu să se substituie efortului naţional. 

Caracteristici ale instrumentelor financiare de pre-aderare 

Fiecare dintre programele Uniunii Europene ridică o serie de întrebări şi probleme legate de diferite aspecte de implementare, conducere si gestiune: 

1) În privinţa funcţionării Fondului Naţional de Pre-aderare, acesta va ţine evidenţa tuturor plăţilor în avans şi realimentărilor primite în vederea implementării programelor, sub-programelor, proiectelor şi sub-proiectelor. Pentru deplina funcţionare a Fondului, Ministerul Finanţelor va desemna cât mai rapid o banca comercială ce va opera efectiv cu banii, pe baza unei selecţii de oferte venite din partea unui număr de banci comerciale din România. Nominalizarea băncii va debloca fondul pentru programul PHARE începând cu 1998, însă pentru ca el să funcţioneze şi pentru programele ISPA si SAPARD, Comisia cere adoptarea de către autorităţile Române de reglementări în materie de achiziţii publice şi de control financiar compatibile cu legislaţia comunitară. 

2) În ce priveşte desemnarea punctelor naţionale de contact pentru fiecare dintre programe, a căror existenţă este cerută de Comisie pentru raţionalizarea dialogului cu autorităţile Române. Primul Ministru a aprobat ca Departamentul pentru Integrare Europeană să fie punctul naţional de contact pentru programele PHARE, ISPA şi SAPARD, în calitatea sa de coordonator naţional al asistenţei. El are rolul de avizare şi integrare a Planului Naţional de Dezvoltare cu componenţele sale (planuri regionale, planul pentru agricultură şi dezvoltare rurală, planurile pentru transporturi şi mediu) în PNAR şi de a-l prezenta Comisiei Europene. Planul Naţional de Dezvoltare va fi, în prealabil, aprobat de către Consiliul Naţional pentru Dezvoltare Regională. 

3) În ce priveşte desemnarea instituţiilor care vor asigura programarea multi-anuală (Planul Naţional de Dezvoltare) a utilizării instrumentelor financiare de pre-aderare, s-au stabilit pentru fiecare program în parte urmatoarele: 

· pentru programul PHARE – componenta de dezvoltare regională, programarea multi-anuală se va face în conformitate cu prevederile Legii 151/1998 privind dezvoltarea regională în România, iar pentru componenta socială programarea multi-anuală este în responsabilitatea Ministerului Muncii şi Protecţiei Sociale; 

· pentru programul ISPA - secţiunea transporturi, elaborarea planului sectorial se va face de către Ministerul Transporturilor şi pentru secţiunea mediu elaborarea planului sectorial se va face de către Ministerul Apelor, Pădurilor şi Protecţiei Mediului. Definitivarea propunerii pentru programarea ISPA se va face în cadrul unui comitet interministerial format din reprezentanţii ministerelor: Transporturilor; Apelor, Pădurilor şi Protecţiei Mediului, Lucrărilor Publice şi Amenajării Teritoriului, Finanţelor (pentru coordonarea co-finanţarii de la bugetul de stat), Agenţiei Naţionale pentru Dezvoltare Regională şi Departamentului pentru Integrare Europeană, care va asigura coordonarea acestui organism. 

· Pentru programul SAPARD, elaborarea Planului Naţional pentru Agricultură şi Dezvoltare Rurală revine Ministerului Agriculturii şi Alimentaţiei, care coordonează de asemenea comitetul interministerial deja constituit. 

Monitorizarea implementării proiectelor va fi efectuată conform reglementărilor Uniunii Europene de către agenţiile de implementare pentru fiecare proiect în parte, iar ministerele de resort implicate vor raporta periodic stadiul implementării programelor Departamentului pentru Integrare Europeană. Autorităţile Române, conform condiţiilor impuse de Comisia Europeană, urmează să raporteze anual, prin DIE, stadiul implementării programelor. 

Pentru luarea unei decizii, trebuie să se ţină seama şi de faptul că, dacă pentru ISPA este de aţteptat să existe, la o sumă totală anuală de aprox. 200 mil. EURO, un număr de 10-12 proiecte, în ce priveşte SAPARD ne putem aştepta ca numărul proiectelor pentru care trebuie efectuate plăţi să fie de aprox. 10 000, la o sumă totală anuală de aprox. 100 MEURO. Aceasta va impune ca, în special pentru agenţia de plăţi SAPARD, aceasta să aibă capacitatea instituţională corespunzatoare.

Precizăm şi faptul că simpla desemnare ca agenţie de plăţi nu face ca instituţia respectivă să joace vreun rol în politicile programului, ci numai să îndeplinească funcţia de contabil. 

Co-finanţarea de la bugetul de stat a proiectelor care vor fi selectate

în cadrul programelor ISPA şi SAPARD

Co-finanţarea cerută prin proiectele de regulamente aplicabile este de 25% din partea statelor beneficiare. Cota nu se aplică fiecărui proiect în parte, ci ansamblului valorii proiectelor unui an, însă un anumit procent de co-finanţare trebuie asigurat pentru fiecare proiect. În anumite cazuri va fi posibil să se înţeleagă prin co-finanţare şi contribuţia statului Român cu împrumuturi contractate şi nu direct de la bugetul de stat.

Aceasta este o problema-cheie, întrucât România trebuie să facă unele eforturi bugetare, însă va putea primi gratuit sume de trei ori mai mari. S-a aprobat ca Ministerul Finanţelor să definească în colaborare cu celelalte instituţii implicate, soluţiile necesare pentru asigurarea co-finanţarii de la bugetul de stat, precum şi pentru garantarea creditelor contractate de către persoanele fizice şi persoanele juridice de drept privat de la bănci, prin care se asigură co-finanţarea proiectelor SAPARD.

25. Care sunt etapele obligatorii de urmat în perioada următoare pentru a ne apropia cât mai mult de momentul acceptării în Uniunea Europeană?
Accelerarea reformei economice şi instituţionale, inclusiv asumarea acquis-ului comunitar, finalizarea şi consolidarea reformelor sociale, ca şi a instituţiilor pieţei constituie în următorii ani axul principal al sporirii capacităţii de răspuns la criteriile de aderare în Uniunea Europeană. Respectarea criteriilor stabilite la Copenhaga (politic, economic şi asumare a acquis-ului comunitar) vor fi cadrul prin prisma cărora vor fi elaborate strategiile de dezvoltare a României pe termen scurt, mediu şi lung.

Intervalul de 7-10 ani presupus ca fiind cel în care România poate deveni membru cu drepturi depline al UE, ar trebui să fie suficient pentru apropierea cât mai mare de standardele UE în majoritatea domeniilor şi sectoarelor. 

Se impun cu necesitate reforme fundamentale astfel: 

1. Privind criteriile politice: 

1.1. DEMOCRAŢIA ŞI STATUL DE DREPT

Autoritatea judecătorească

· Îmbunătăţirea funcţionării instanţelor şi parchetelor prin extinderea sistemului informatic naţional al autorităţii judecătoreşti; în anul 2000 toate Tribunalele şi Curţile de Apel, precum şi parchetele corespunzătoare vor fi legate în acelaşi sistem;

· Măsuri prevăzute în scopul bunei desfăşurări a actului juridic:

- reducerea duratei proceselor judiciare;

- privatizarea profesiei de executor judecătoresc;

- crearea şi întărirea instituţiei judecătorului cu atribuţii în faza de urmărire penală, ca magistrat independent de a decide cu privire la măsurile luate de procuror în faza de urmărire penală;

- creşterea numărului de judecători şi procurori cu circa 500 pe an, începând din anul 2000;

· Îmbunătăţirea pregătirii magistraţilor în domeniul dreptului comunitar prin:

- lărgirea şi îmbunătăţirea rolului Institutului Naţional al Magistraturii în instruirea în dreptul comunitar (drept instituţional, comercial, protecţia consumatorului, dreptul concurenţei);

- iniţierea unor programe de formare a consilierilor din Ministerul Justiţiei şi a magistraţilor, având ca obiectiv familiarizarea acestora cu:

- cunoaşterea generală a obiectivelor şi structurii Uniunii Europene;

- instituţiile juridice ale dreptului comunitar;

- principiile generale ale cooperării judiciare internaţionale;

· Desemnarea unor magistraţi specializaţi în combaterea faptelor de corupţie şi spălarea banilor;

· Elaborarea unui proiect de lege privind sancţionarea infracţiunilor comise prin intermediul computerelor;

1.2. Drepturile omului Şi protecŢia minoritĂŢilor

Drepturile şi protecţia minorităţilor

- Pregătirea pentru efectuarea în martie 2001 a unui nou recensământ general în România şi crearea de condiţii optime, inclusiv în ceea ce priveşte declararea reală a naţionalităţii cetăţenilor români.

- Adoptarea proiectului de Lege pentru combaterea tuturor formelor de discriminare.

- Continuarea acţiunilor de perfecţionare a personalului Ministerului de Interne în spiritul respectării drepturilor omului

- Implicarea mai activă a autorităţilor locale în rezolvarea problemelor cu care se confruntă romii.

- Continuarea parteneriatului dintre organismele guvernamentale şi asociaţiile romilor, dintre Guvern şi societatea civilă, pentru găsirea celor mai potrivite metode de implementare a programelor de îmbunătăţire a situaţiei romilor.

- Implicarea directă a autorităţilor şi comunităţilor locale şi asigurarea bugetelor corespunzătoare ale acestor autorităţi, pentru ducerea la îndeplinire a programelor şi proiectelor vizând minoritatea romilor din România.

Drepturile civile şi politice

- Modificarea Codului Penal în sensul schimbării definiţiilor date unor infracţiuni, ca de exemplu: homosexualitatea, insulta, calomnia, ofensa adusă autorităţii;

- Modificarea Codului de Procedură Penală, astfel ca prevederile acestuia să fie pe deplin compatibile cu Convenţia Europeană a Drepturilor Omului;

- Modificarea Codului de Procedură Civilă în scopul simplificării unor proceduri, al accelerării judecăţilor şi al facilitării punerii în executare a hotărârilor judecătoreşti;

- Ameliorarea condiţiilor materiale ale accesului la justiţie, în vederea sporirii accesibilităţii pentru public a procedurilor judiciare, extinderea folosirii echipamentelor informatice;

- Adoptarea noului proiect al Legii privind regimul general al cultelor religioase care în prezent se află la Camera Deputaţilor;

- Adoptarea legilor proprietăţii;

- Trecerea urmăririi penale şi judecării acestor fapte din competenţa parchetelor şi instanţelor militare în cea a parchetelor şi instanţelor civile.

Drepturile economice, sociale şi culturale

- Întărirea dialogului tripartit Guvern-sindicate-patronate, prin întărirea instituţională a dialogului social, prin crearea unei infrastructuri adecvate monitorizării acestuia, la nivel de prefecturi şi ministere;

- Găsirea de soluţii pentru dezvoltarea acordurilor patronate-sindicate;

- În scopul protejării grupurilor vulnerabile din punct de vedere social, până la sfârşitul anului 1999, vor fi elaborate proiectul de lege privind asistenţa socială a vârstnicilor, precum şi proiectul legii acţiunii sociale, cele două legi urmând să fie adoptate în cursul anului 2000;

- Monitorizarea aplicării Legii nr.142/1999 privind sprijinul statului pentru salarizarea clerului.

Protecţia copilului

- Rectificarea bugetului de stat pe anul 1999 a avut drept consecinţă: suplimentarea bugetului DPC cu suma de 693.000.000 mii lei pentru susţinerea sistemului de protecţie a copilului; transferul a 1.500.000.000 mii lei la bugetele locale din care 302.955.000 mii lei pentru persoanele asistate în instituţiile de asistenţă socială, ceea ce a permis suplimentarea fondurilor alocate protecţiei copilului.

- Coordonarea Programului Phare 1998-“Support for child protection” care prevede un ajutor de urgenţă (4,5 MEURO - tranşa I; 4 MEURO tranşa a II-a), destinat acoperirii necesarului instituţiilor de tip rezidenţial.

- Solicitarea către Fundaţia Deschisă pentru Societatea Civilă a unui ajutor de urgenţă, pentru acoperirea necesarului de alimente şi medicamente la instituţiile rezidenţiale din 24 judeţe, care urmează să se deruleze începând cu 1 noiembrie 1999.

- Gestionarea ajutorului de urgenţă francez, în valoare de 7,3 miliarde lei.

- Elaborarea proiectului cu privire la înfiinţarea unei autorităţi unice ca organ de specialitate al administraţiei publice centrale. Înfiinţarea autorităţii unice cu rol de coordonare, elaborare şi implementare a politicilor în domeniul îngrijirii, protecţiei şi promovării drepturilor copiilor (noiembrie 1999-2000).

- Elaborarea unui sistem unitar de monitorizare a eficienţei serviciilor specializate şi a instituţiilor pentru protecţia copilului, pentru toate structurile implicate.

- Trecerea la implementarea unui sistem naţional, unitar, coerent şi viabil, de protecţie şi promovare a drepturilor copilului.

- Elaborarea proiectului legii bugetului pentru anul 2000 avându-se în vedere măsuri pentru

asigurarea necesarului de fonduri pentru susţinerea activităţilor de protecţie a copilului.

2. Privind criteriile economice:

· Elaborarea strategiei economice pe termen mediu a României.

- Crearea condiţiilor de dezvoltare a unei economii de piaţă funcţionale, prin realizarea şi implementarea reformelor structurale punându-se accent pe procesul de restructurare şi privatizare.

- Aplicarea susţinută a prevederilor acordurilor încheiate cu FMI, Banca Mondială şi Uniunea Europeană (RICOP). În acest sens, se va asigura finalizarea programului de privatizare/restructurare pentru susţinerea reinstaurării stabilităţii macroeconomice şi pentru promovarea unui mediu de afaceri concurenţial.

- Crearea unui mediu de afaceri mai transparent şi adecvat dezvoltării activităţii economice şi valorificării potenţialului economiei româneşti.

- Stimularea şi atragerea investiţiilor străine şi naţionale, prin simplificarea procedurilor legale şi administrative, acordându-se atenţie îmbinării strategiei de privatizare/restructurare cu aceea a atragerii investiţiilor străine, şi prin organizarea de campanii de promovare a investiţiilor străine.

- Finalizarea strategiei de restructurare a siderurgiei româneşti cu asistenţă comunitară şi elaborarea unui program de implementare a acestei strategii.

- Menţinerea stabilităţii şi păcii sociale prin aplicarea unor măsuri de acompaniament social a programelor de reformă, atent calibrate şi direcţionate, pentru combaterea şomajului pe termen lung şi pentru evitarea excluderii sociale.

· Restructurarea finanţelor publice prin:

- Întărirea funcţiilor cheie ale Ministerului Finanţelor prin îmbunătăţirea sistemului de gestionare a trezoreriei: întărirea capacităţii de colectare a veniturilor şi gestionarea cheltuielilor.

- Întărirea capacităţii Ministerului Finanţelor de selectare şi programare a proiectelor de investiţii şi cheltuielilor de capital în cadrul bugetului de stat.

- Optimizarea şi întărirea procedurilor şi capacităţilor de control a utilizării fondurilor comunitare.

- Crearea Şcolii Finanţelor Publice în vederea formării şi perfecţionării profesionale a personalului din domeniul financiar.

- Organizarea cadastrului agricol.

- Crearea sistemului informatic necesar realizării la nivel naţional a cadastrului general şi a registrului cadastral de publicitate imobiliară.

3. Prinind capacitatea de asumare a obligaţiilor de membru:

3.1. Piaţa Internă fără frontiere

Achiziţii publice

- Elaborarea proiectelor de acte normative necesare pentru aplicarea prevederilor ordonanţei privind achiziţiile publice;

- Elaborarea de precizări privind regulile de transparenţă şi publicitate, respectiv modul de întocmire şi conţinutul anunţurilor publicitare, precum şi numărul de zile în care R.A. Jurnalul Oficial al României are obligaţia de a publica aceste anunţuri.

- Stabilirea modului de întocmire a raportărilor pe care autoritatea contractantă are obligaţia a le transmite Ministerului Finanţelor, în vederea monitorizării.

- Stabilirea regulilor de acordare a preferinţei naţionale, precum şi o strategie de eliminare treptată a prevederilor referitoare la preferinţă internă.

- Sistem de monitorizare a achiziţiilor publice - crearea unei baze de date care să permită preluarea informaţiilor relevante pentru monitorizarea contractelor de achiziţie publică ce vor fi atribuite în cursul anului 2000.

- Înfiinţarea unui Registru al Achiziţiilor Publice ce va asigura un management al bugetului şi o transparenţă a procedurilor de achiziţii publice.

- Instruirea personalului de specialitate al Ministerului Finanţelor pentru asigurarea capacităţii

personalului de specialitate de a duce la bun sfârşit procedura privind atribuirea contractelor de achiziţii publice.

Proprietatea intelectuală

- Elaborarea proiectului de amendare a Legii 8/1996 privind dreptul de autor şi drepturile conexe.

- Continuarea transpunerii următoarelor acte normative comunitare: directiva privind protecţia

juridică a bazelor de date, directiva privind dreptul de închiriere şi împrumut şi anumite drepturi conexe ale dreptului de autor în domeniul proprietăţii intelectuale şi directiva privind armonizarea unor aspecte ale dreptului de autor şi a drepturilor conexe în societatea informaţională.

- Adoptarea proiectului de lege privind protecţia drepturilor de proprietate intelectuală la frontieră (se afla la Parlament).

- Implementarea prevederilor din Acordul TRIPS, prin colaborarea ORDA cu Ministerul Industriei şi Comerţului, Ministerul Finanţelor şi Direcţia Generală a Vămilor;

- Întărirea capacităţii instituţionale prin amendarea H.G. nr. 60/1997 referitoare la organizarea şi funcţionarea ORDA, îmbunătăţirea managementului instituţiei, perfecţionarea resurselor umane implicate în procesul de urmărire a aplicării legislaţiei în domeniu şi crearea infrastructurii informatice şi de comunicare adecvate desfăşurării activităţii;

- Creşterea eficienţei aplicării legislaţiei în domeniul drepturilor de autor şi al drepturilor conexe prin îmbunătăţirea metodologiei privind controlul respectării legislaţiei în domeniu.

- Măsuri şi acţiuni de colaborare cu Direcţia Generală a Vămilor, vizând controlul dreptului de proprietate intelectuală la frontieră.

- Monitorizarea activităţii organismelor de gestiune colectivă existente şi a celei de constituire a unora noi; programe de perfecţionare a experţilor ORDA.

- Dezvoltarea cooperării cu organizaţii guvernamentale şi nonguvernamentale internaţionale cu atribuţii în domeniu (OMPI, OMC, Comisia Europeană, CISAC, IFPI, FIAPF, IFRRO, AEPO), în scopul aplicării efective şi eficiente a reglementărilor specifice.

Proprietatea industrială

- Elaborarea proiectelor de acte normative sau amendarea celor existente în vederea continuării procesului de armonizare legislativă privind: invenţiile biotehnologice, protecţia suplimentară a medicamentelor şi produselor fitofarmaceutice, desenele şi modelele industriale, protecţia la frontieră împotriva produselor contrafăcute sau pirat.

- Aderarea României la Convenţia UPOV, conform obligaţiilor ce decurg pentru România din art.67 al Acordului de Asociere a României la UE;

- Perfecţionarea profesională a specialiştilor OSIM pentru implementarea reglementărilor în domeniu;

- Dezvoltarea infrastructurii informaţionale a OSIM, pentru compatibilizarea colecţiei naţionale de brevete cu sistemul ESPACENET, în vederea aderării la Convenţia Brevetului European.

Protecţia datelor

- Adoptarea proiectului de lege "Codul dezvoltării şi utilizării tehnologiilor informaţiei", care este armonizat cu prevederile comunitare în domeniul protecţiei datelor şi care prevede şi înfiinţarea organismului independent de supraveghere.

- Ratificarea Convenţiei Consiliului Europei privind protecţia datelor.

- Înfiinţarea structurilor administrative conform cerinţelor comunitare, reglementată în proiectul de act normativ menţionat mai sus.

Cele patru libertăţi

Libera circulaţie a produselor

- Îmbunătăţirea cadrului legislativ pentru reorganizarea generală a sistemului naţional al infrastructurii calităţii care să permită implementarea coerentă a acquis-ului în domeniul liberei circulaţii a produselor;

- Elaborarea unei strategii în domeniul standardizării, evaluării conformităţii, acreditării/notificării, supravegherii pieţei şi a reglementărilor tehnice;

- Adoptarea legislaţiei cadru pentru implementarea principiilor din New şi Global Approach (legislaţia privind evaluarea şi certificarea conformităţii).

- Adoptarea legislaţiei în domeniul substanţelor şi amestecurilor chimice periculoase.

- Accelerarea procesului de preluare a standardelor europene şi consolidarea instituţională a organismului naţional de standardizare (Asociaţia de Standardizare din România).

- Crearea cadrului necesar pentru implementarea prevederilor standardului european EN 45001 “Cerinţe generale pentru funcţionarea laboratoarelor de testare”, în laboratoarele de metrologie.

Libera circulaţie a capitalului

- Continuarea modificării legislaţiei în vigoare, armonizarea acesteia cu reglementările UE în materie, în vederea liberalizării fluxurilor de capital.

- Continuarea liberalizării operaţiunilor de capital în vederea introducerii convertibilităţii totale a leului.

Libera circulaţie a serviciilor

I. Servicii bancare

- Continuarea transpunerii directivelor în domeniul serviciilor bancare.

- Elaborarea şi adoptarea legislaţiei privind cooperativele de credit şi băncile populare.

- Continuarea reformei (restructurare şi privatizare) în scopul îmbunătăţirii eficienţei şi performanţelor, reducerii costului capitalului şi îmbunătăţirii accesului întreprinderilor la creditul bancar.

- Aplicarea strategiei privind dezvoltarea sistemului naţional de plăţi şi informare bancară

II. Piaţa de capital

- Adoptarea “Legii valorilor mobilare şi pieţelor reglementate” şi "Legii privind organismele de plasament colectiv în valori mobilare” depuse spre aprobare la Parlamentul României în luna septembrie 1998.

III. Asigurări

- Adoptarea “Legii privind societăţile de asigurare şi supraveghere a asigurărilor”.

Libera circulaţie a persoanelor

- Perfecţionarea legislaţiei interne în materie de muncă, în principal prin elaborarea unui nou Cod al Muncii, care va reglementa ansamblul normelor juridice în materie de muncă, armonizate sau coordonate cu acquis-ul comunitar;

- Eliminarea unor bariere din calea liberei circulaţii a lucrătorilor imigranţi şi un regim ameliorat al permiselor de muncă;

- Adoptarea proiectului de lege privind regimul străinilor în România care prevede remedierea unor carenţe precum şi posibilitatea intrării străinilor în România cu scopul de a munci şi care deschide dreptul la o viză de angajare;

- Crearea cadrului legislativ de eliminare a discriminărilor în materie de recunoaştere profesională şi academică.

Concurenţa

- Continuarea procesului de armonizare a legislaţiei în domeniul concurenţei prin completarea

legislaţiei secundare cu prevederi specifice pentru domeniile transporturi şi comunicaţii;

- Dezvoltarea aplicării regulilor de concurenţă în sistemul bancar şi al asigurărilor;

- Promovarea regulilor de concurenţă şi mediatizarea prevederilor Legii concurenţei, a regulamentelor şi a deciziilor Consiliului Concurenţei;

- Elaborarea şi adoptarea de către Consiliul Concurenţei a regulamentelor prevăzute de Legea

ajutorului de stat (nr. 143/1999) în vederea aplicării ei efective;

- Elaborarea unor hotărâri de guvern privind procedurile de raportare pentru întocmirea inventarului ajutoarelor de stat acordate în ultimii trei ani anteriori adoptării legii, pentru actualizarea anuală a acestuia şi pentru monitorizarea ajutoarelor de stat;

· Actualizarea inventarului ajutoarelor de stat şi întocmirea raportului anual.

- Pregătirea intensivă a personalului autorităţilor de supraveghere a concurenţei şi ajutorului de stat în vederea aplicării eficiente a politicii în domeniu.

3.2 Inovaţie

Societatea informaţională

- Adoptarea Codului Dezvoltării şi a Utilizării Tehnologiilor Informaţiei în vederea armonizării cu Directiva 95/46.

Educaţie, training şi tineret

- Procesul de reformă în domeniul educaţional va continua prin modificarea, în anul 2000, a Legii învăţământului din 1995, precum şi a Statutului cadrelor didactice, ambele acte normative preluând astfel prevederi din legislaţia comunitară.

Cercetare şi dezvoltare tehnologică

- Asigurarea participării României la Programul Cadru V (asigurarea plăţii contribuţiei României pentru anul 1999 şi anii următori).

Telecomunicaţiile

- Elaborarea proiectului de lege privind înfiinţarea unei autorităţi independente de reglementare în domeniul telecomunicaţiilor.

- Introducerea sistemelor de corelare pe costuri şi de reechilibrare a tarifelor Romtelecom.

- Introducerea managementului calităţii totale în domeniul poştal.

- Elaborarea unui calendar detaliat al adoptării acquis-ului comunitar pe perioada dinaintea liberalizării integrale a pieţei telecomunicaţiilor din 2003 şi a pieţei serviciilor poştale din 2001.

- Elaborarea unui proiect de lege pentru înfiinţarea unei autorităţi de reglementare independente în domeniul serviciilor poştale.

Audiovizual

În vederea armonizării legislaţiei române cu normele comunitare în domeniu se vor elabora următoarele decizii:

- Decizii pentru completarea şi modificarea deciziilor anterioare privind publicitatea, sponsorizarea, teleshopingul şi teletextul;

- Decizia pentru modificarea Deciziei 12/1997 privind protecţia minorilor;

- Decizia privind jurisdicţia transmisiei şi retransmisiei;

- Decizia privind implementarea progresivă a cotelor majoritare ale creaţiilor europene şi metodologia monitorizărilor;

- Propunerea de modificare a Legii 19/1999 (ce amendează Legea audiovizualului).

- Ratificarea Convenţiei Televiziunii Transfrontiere a Consiliului Europei.

3.3. Politici economice şi fiscale

Uniunea Economică şi Monetară

- Aplicarea reformei structurale şi instituţionale în sectorul bancar în vederea asigurării aplicării nedistorsionate a politicii monetare şi a influenţării pozitive a guvernanţei corporative a firmelor în economia reală prin intermediul băncilor comerciale.

- Îmbunătăţirea capacităţii instituţionale a BNR de procesare a datelor contabile în situaţii statistice monetare compatibile cu standardele internaţionale (EUROSTAT, FMI, BM).

- Optimizarea managementului strategic al rezervelor valutare de către BNR.

Impozitare

- Reorganizarea structurilor administrative în domeniul fiscalităţii;

- Îmbunătăţirea Normelor metodologice de gestionare a dosarelor fiscale pentru persoane juridice, cât şi îmbunătăţirea structurii dosarului fiscal, în vederea generalizării sistemului de gestionare a dosarelor fiscale începând cu 1 ianuarie 2000;

- Îmbunătăţirea procedurii de întocmire şi depunerea a declaraţiilor de impozite şi taxe, în prezent fiind în lucru un nou model de declaraţie prin care se specifică declaraţia unică privind obligaţiile de plată la bugetul de stat;

- Unificarea tuturor procedurilor într-un Cod de procedură fiscală;

- Elaborarea Planului de management al schimbării afacerii pe baza Cărţilor albastre fiscale aprobate de Comisia Europeană în domeniul administrării impozitelor şi taxelor.

- În domeniul TVA:

- Revederea operaţiunilor scutite de TVA, în sensul restrângerii numărului lor, prin trecerea la

cota normală de impozitare sau, după caz, la cota redusă pentru bunuri şi servicii cuprinse în anexa H la Directiva a VI-a a Consiliului Comunităţii Europene.

- Îmbunătăţirea prevederilor referitoare la modalităţile de rambursare a TVA pentru vânzările de bunuri şi prestările de servicii în favoarea persoanelor fizice şi juridice nerezidente;

- Aplicarea regimurilor speciale de impozitare în cazul micilor întreprinzători, producătorilor agricoli, agenţiilor de turism, bunurilor de ocazie, a obiectelor de artă de colecţie şi antichităţilor;

- În domeniul accizelor:

- Revederea grupelor de produse supuse accizelor în vederea alinierii lor la prevederile comunitare.

- Îmbunătăţirea şi armonizarea aplicării taxării indirecte.

- Introducerea, până la sfârşitul anului 2000, a sistemului de antrepozitare pentru produsele supuse accizelor;

- Redefinirea subgrupelor din cadrul grupei “alcool şi băuturi alcoolice”, prin introducerea şi în legislaţia românească a subgrupei “produse intermediare”;

- Extinderea sferei de aplicare a accizelor şi la alte produse din grupa uleiurilor minerale – grupă din care, în prezent, în legislaţia română, sunt accizate numai benzinele şi motorina.

- Introducerea în legislaţia românească a prevederilor legislaţiei comunitare referitoare la micii producători.

- Majorarea treptată a cotelor de impozitare prin accize, până la atingerea nivelului minim prevăzut în Directivele specifice comunitare. Pentru realizarea acestui obiectiv, România şi-a propus efectuarea de modificări succesive până în anul 2010, cu un termen intermediar la sfârşitul anului 2002 când, în funcţie de evoluţia efectivă a economiei româneşti în contextul obiectivului primordial al politicii fiscale a României - de stabilizare macroeconomică şi de susţinere a acestei stabilităţi, termenul să fie reanalizat şi reformulat.

Statistica

În ceea ce priveşte statistica mediului, măsurile ce se impun sunt următoarele:

- crearea unui sistem coerent de clasificări în domeniul statisticii mediului,

- realizarea unui recensământ al furnizorilor/producătorilor de produse şi servicii ambientale,

- crearea de instrumente necesare prin asigurarea suportului în domenii precum: ancheta pilot pentru realizarea statisticii deşeurilor; studiu privind colectarea datelor pentru determinarea emisiilor;

- studiu pentru dezvoltarea surselor de date pentru calculul indicatorilor de evaluare a dezvoltării durabile.

În ceea ce priveşte statistica agricolă, vor fi executate acţiunile:

- furnizarea informaţiilor privind suprafeţele cultivate punând consideraţiile agricole într-un context internaţional;

- realizarea unui sistem de anchete în fermele agricole care utilizează o anumită suprafaţă agricolă care produc într-o oarecare măsură pentru a vinde, pentru a asigura furnizarea informaţiilor necesare evaluării, atât a structurii gospodăriilor agricole, cât şi a caracteristicilor lor principale;

- realizarea unor instrumente statistice menite să furnizeze informaţii despre media şi totalul producţiei culturilor la hectar, şeptel, producţia de carne de porc, vită, ovine şi pasăre pentru consumul populaţiei, despre producţia de lapte şi produse lactate, producţia de ouă şi lână,

- realizarea unui cadru metodologic pentru implementarea instrumentelor statistice necesare statisticii monetare agricole (conturile economice în agricultură, statistica preţurilor agricole, veniturile gospodăriilor agricole).

În ceea ce priveşte realizarea Recensământului General Agricol, va fi necesară aprobarea următoarelor lucrări pregătitoare:

- elaborarea proiectului actului normativ privind organizarea şi efectuarea Recensământului General Agricol;

- stabilirea programului de desfăşurare a lucrărilor, definitivarea metodologiei de înregistrare, elaborarea principiilor privind prelucrarea şi diseminarea rezultatelor Recensământului General Agricol.

Referitor la pregătirea şi realizarea Recensământului Populaţiei şi al Locuinţelor în anul 2001, în conformitate cu prevederile HG nr. 43/1999, sunt necesare următoarele lucrări pregătitoare:

- stabilirea programului de desfăşurare a lucrărilor, definitivarea metodologiei de înregistrare, elaborarea principiilor privind prelucrarea şi diseminarea rezultatelor Recensământului Populaţiei şi al Locuinţelor.

În privinţa statisticii turismului, acţiunile ce vor fi executate sunt următoarele:

- proiectarea şi realizarea unei anchete selective, efectuată pe un eşantion de gospodării în vederea producerii unor statistici cu reprezentativitate trimestrială asupra “TOURISM DEMAND”, în conformitate cu prevederile Directivei CE nr. 95/57EC şi Directivei Comisiei din 09.12.1998;

- colaborarea cu Ministerul de Interne pentru realizarea în comun a unei anchete selective referitoare la turismul internaţional pentru stabilirea scopului şi duratei călătoriilor vizitatorilor internaţionali.

În ceea ce priveşte alinierea statisticii sociale la standardele şi normele Uniunii Europene, acţiunile ce vor fi executate sunt următoarele:

- actualizarea eşantionului multifuncţional de zone teritoriale EMZOT - baza de sondaj pentru

cercetările statistice în gospodăriile populaţiei,

- proiectarea şi realizarea unui set de cinci anchete statistice în gospodăriile populaţiei, privind diverse teme ale statisticii sociale de tipul: bugetele de familie, bugetul de timp, sănătatea, accidente casnice, condiţiile de trai, pregătirea profesională continuă,

- promovarea cooperării cu Ministerul Muncii şi Protecţiei Sociale şi crearea unei baze de date de statistici sociale.

În ce priveşte statistica comerţului exterior măsurile ce se impun sunt în legătură cu intenţia de reducere a întârzierilor în producerea de informaţie statistică.

3.4. Politici sectoriale

Industria

- Întărirea capacităţii MIC în vederea elaborării unei strategii industriale globale şi a creării condiţiilor necesare implementării acestei strategii (formarea unui grup de lucru pentru elaborarea strategiei, crearea unei structuri de implementare şi monitorizare în cadrul Ministerului Industriei şi Comerţului);

- Pregătirea elaborării unei strategii de creştere a competitivităţii în sectoarele industriale viabile;

- Efectuarea unei analize operative comune de către Ministerul Industriei şi Comerţului, Ministerul Finanţelor, FPS şi Oficiul Concurenţei a situaţiei subvenţiilor acordate sectorului siderurgic şi redirecţionarea acestora doar pentru restructurarea agenţilor economici viabili din acest sector; extinderea unei asemenea analize asupra tuturor sectoarelor industriale;

- Adoptarea şi implementarea unui program de formare profesională pentru creşterea performanţelor manageriale în sectoarele industriale viabile (MIC+FPS).

- Finalizarea strategiei de restructurare a siderurgiei româneşti cu asistenţă comunitară şi elaborarea unui program de implementare a acestei strategii.

Agricultura

- Implementarea proiectelor pilot-acţiune test pentru derularea operaţională a programului SAPARD;

- Pregătirea cadrului instituţional, instruirea personalului pentru aplicarea programului SAPARD;

- Stabilirea registrului viti-vinicol şi dotarea laboratoarelor pentru controlul calităţii vinurilor;

- Implementarea sistemului de identificare a animalelor;

- Dotarea unor laboratoare şi puncte de control sanitar-veterinar de frontieră şi alinierea la normele comunitare;

- Întărirea controlului la frontiere;

- Consolidarea capacităţii administraţiei fitosanitare;

- Dezvoltarea controlului fitosanitar şi al reziduurilor de pesticide şi armonizarea legislaţiei în domeniu;

- Reorganizarea şi echiparea unităţii centrale de inspectie şi a punctelor fitosanitare de inspecţie vamală;

- Instruirea personalului în implementarea noii legislaţii şi tehnici, în domeniul fitosanitar.

Pescuitul

- Armonizarea legislaţiei din domeniul pescuitului, în special la capitolul de control şi inspecţii;

- Întocmirea Registrului navelor şi ambarcaţiunilor de pescuit;

- Organizarea comună a pieţei peştelui.

Energia

- Stabilirea unui calendar privind restructurarea în domeniul energiei electrice şi termice şi începerea propriu-zisă a etapei a doua a acestui proces; continuarea şi finalizarea elaborării legislaţiei privind stabilirea consumatorilor eligibili, în concordanţă cu deciziile emise referitor la acest subiect de ANRE.

Continuarea restructurării în domeniul gazelor naturale;

- Îmbunătăţirea cadrului legal prin elaborarea proiectului Legii Gazelor şi aprobarea acestuia

- Elaborarea legislaţiei privind stocurile obligatorii de siguranţă de petrol/produse petroliere şi

măsurile în caz de criză; creşterea capacităţii de înmagazinare.

Continuarea procesului de eliminare a subvenţiilor încrucişate pentru energia termică.

- Aplicarea metodelor de creştere a eficienţei energetice în toate sectoarele economice, precum şi îmbunătăţirea managementului energetic;

- Dezvoltarea interconectărilor la reţelele trans-europene de energie electrică şi gaze, prioritară fiind mai ales interconectarea cu UCPTE;

- Creşterea competitivităţii în domeniu, prin retehnologizarea şi reabilitarea centralelor termice, a instalaţiilor de forare şi explorare, a reţelelor de energie electrică, termică şi de gaze naturale.

- Îmbunătăţirea cadrului instituţional prin organizarea şi funcţionarea Agenţiei Naţionale de Reglementare în domeniul Gazelor Naturale;

- Pentru transpunerea acquis-ului comunitar în legislaţia şi reglementările din România privind securitatea nucleară, garanţiile nucleare şi răspunderea civilă pentru daune nucleare este necesară implementarea sistemului revizuit de reglementări naţionale în aceste domenii;

- înfiinţarea unei organizaţii tehnice suport în scopul asigurării independenţei tehnice a CNCAN faţă de titularii de autorizaţii.

- Elaborarea unui program de reformă a Companiilor Naţionale Miniere şi a Întreprinderilor de Exploatare, inclusiv un plan de afaceri pe cinci ani pentru fiecare entitate (program realizat cu Banca Mondială).

- Elaborarea unui plan de reducere a cotei-părţi din subvenţiile destinate producţiei (pierderi operaţionale, alocaţii sociale, cheltuieli de explorare şi investiţii) şi de creştere a cotei de subvenţii destinate închiderii de mine, protecţiei şi remedierii mediului şi diminuării impactului social (program realizat de Banca Mondială).

Transporturi

- Finalizarea procesului de restructurare a Societăţii Naţionale a Căilor Ferate Române (“Programul de facility”).

- Finalizarea procesului de restructurare a Companiei Naţionale Aeriene Române TAROM (proiectul PHARE “catch-up facility” pentru privatizarea TAROM).

- Continuarea armonizării cu legislaţia UE în domeniul siguranţei maritime (proiectul de twinning în domeniul siguranţei maritime va determina întărirea capacităţii instituţionale a Ministerului Transporturilor şi a Inspectoratului Navigaţiei Civile pentru îndeplinirea cerinţelor acquis-ului comunitar în acest domeniu).

Întreprinderi mici şi mijlocii

Continuarea creării unui mediu stimulativ pentru dezvoltarea sectorului IMM şi a competitivităţii sale prin:

- continuarea programului de sprijinire a dezvoltării IMM prin cofinanţarea anumitor activităţi de marketing, în scopul facilitării accesului pe pieţele interne şi externe;

- continuarea programului de stimulare a înfiinţării şi de sprijinire a dezvoltării IMM.

Creşterea coerenţei politicilor IMM şi a capacităţii de a elabora şi implementa la nivel central (AIMM) politici şi programe de sprijinire a IMM prin:

- elaborarea strategiei de dezvoltare a IMM

- elaborarea de programe de sprijinire a IMM, în cooperare cu alte instituţii

- intensificarea schimburilor de informaţii cu instituţii şi organizaţii internaţionale

- modificarea structurii organizatorice a IMM

- programe de instruire a personalului IMM.

Simplificarea şi eficientizarea cadrului administrativ pentru IMM, prin:

- identificarea şi analiza cerinţelor aquis-ului comunitar în domeniul IMM;

- crearea unui mecanism cadru pentru simplificarea procedurilor administrative de funcţionare a IMM;

- monitorizarea efectelor măsurilor de sprijinire a IMM.

Dezvoltarea serviciilor pentru sprijinirea afacerilor, sprijinirea centrelor de dezvoltare a afacerilor, sprijinirea accesului la informaţii de afaceri pentru IMM, prin:

- dezvoltarea activităţii în reţea a centrelor de dezvoltare a afacerilor

- furnizarea de informaţii privind mediul de afaceri, legislaţie, posibilităţi de finanţare

Îmbunătăţirea accesului IMM la sursele de finanţare, prin acordarea de credite şi sprijin financiar IMM.

Sprijinirea internaţionalizării afacerilor IMM, prin participarea la programele comunitare multianuale în domeniul IMM.

Stimularea creării de noi IMM în zonele defavorizate.

3.5. Coeziunea economică şi socială

Ocuparea forţei de muncă şi probleme sociale

În scopul reducerii şomajului şi îmbunătăţirii ratei de ocupare, în plan legislativ, vor fi elaborate:

- legea privind promovarea ocupării forţei de muncă şi protecţia socială a persoanelor în căutarea unui loc de muncă,

- legea cadru privind concedierile colective.

În domeniul formării profesionale, urmează să fie elaborate:

- proiectul de lege privind formarea profesională a adulţilor,

- proiectul de hotărâre de guvern privind stabilirea criteriilor de acreditare a prestatorilor de servicii de ocupare a forţei de muncă,

Regulamentul privind autorizarea furnizorilor de pregătire şi acordarea certificatelor de formare profesională.

- În plan instituţional, se va derula Programul de modernizare instituţională a structurii manageriale centrale şi locale a serviciilor de ocupare a forţei de muncă.

- În domeniul egalităţii de şanse vor fi elaborate următoarele acte normative:

- Instrucţiunile de aplicare a Legii egalităţii şanselor,

- Metodologia de aplicare a Legii concediului paternal,

- Hotărârea de Guvern de înfiinţare a Comisiei interministeriale consultative pentru egalitatea de şanse,

- Hotărârea de guvern pentru adoptarea Planului naţional pentru egalitatea şanselor.

- În plan instituţional va fi creată Comisia interministerială consultativă pentru egalitatea de şanse.

- În ceea ce priveşte asigurarea sănătăţii şi securităţii la locul de muncă, în anul 2000, va fi modificat şi completat Ordinul ministrului muncii şi protecţiei sociale şi al ministrului sănătăţii pentru aprobarea Normelor generale de protecţie a muncii, în scopul armonizării cu legislaţia comunitară privind protecţia lucrătorilor la locul de muncă.

- Va continua procesul de implementare a Legii privind organizarea şi funcţionarea Inspecţiei muncii, prin elaborarea de metode şi tehnici de inspecţie şi de pregătire profesională a inspectorilor.

- În domeniul securităţii sociale, procesul de reformă va continua prin promovarea şi adoptarea următoarelor măsuri:

- Proiectului de lege privind sistemul public de pensii şi alte drepturi de asigurări sociale, 

- Proiectul de lege privind organizarea şi funcţionarea fondurilor universale de pensii,

- Proiectul de lege privind asistenţa socială a persoanelor vârstnice

- Proiectul legii voluntariatului

- Proiectul de lege privind asigurarea pentru accidente de muncă şi boli profesionale

Politica regională şi de coeziune

- Continuarea procesului de formare şi perfecţionare a personalului agenţiilor pentru dezvoltare regională şi a membrilor consiliilor pentru dezvoltare regională, cu un accent deosebit pe sesiunile de pregătire în domeniul evaluării proiectelor;

3.6. Calitatea vieţii şi a mediului

Mediul

- Elaborarea planurilor de implementare şi a programelor de investiţii pentru transpunerea în

totalitate a directivelor specifice în domeniul mediului;

- Implementarea prevederilor cadrului legal privind radioprotecţia;

- Elaborarea şi implementarea actelor normative conform prevederilor Strategiei de aproximare în domeniul “Controlului poluării industriale”

- Continuarea procesului de întărire a capacităţii instituţionale atât la nivel naţional cât şi la nivel local/regional

Legislaţie orizontală 

- Proiect de lege pentru ratificarea Convenţiei de la Aarhus privind accesul la informaţia de mediu, participarea publicului la luarea deciziilor privind mediul înconjurător şi accesul în justiţie (transmis SGG la 1.10.1999);

- Proiect de lege privind ratificarea Convenţiei privind evaluarea impactului asupra mediului în context transfrontier (în cursul anului 2000)

Calitatea aerului

- Definitivarea proiectului de lege privind protecţia atmosferei (în cursul anului 2000);

- Lege privind ratificarea Protocolului de la Kyoto (în cursul anului 2000);

- Hotărâre de Guvern privind evaluarea calităţii aerului şi monitoringul mediului (2000-2002);

- Hotărâre de Guvern privind monitoringul “gazelor de seră” (în cursul anului 2000);

- Hotărâre de Guvern privind mecansimul informaţiilor şi modul de raportare în domeniul mediului (în cursul anului 2000);

Gestiunea deşeurilor

- Legea privind regimul deşeurilor;

- Hotărâre de Guvern privind prevenirea şi reducerea poluării mediului produsă de azbest;

- Hotărâre de Guvern privind prevenirea şi reducerea poluării mediului produse de substanţe toxice persistente (PCB).

Calitatea apei

- Modificarea Legii apelor nr.107/1996 (în cursul anului 2000);

- Hotărâre de Guvern pentru modificarea HG 730/97 privind aprobarea NTPA 001 referitoare la descărcarea apelor uzate în resursele de apă (2000);

- Hotărâre de Guvern privind aprobarea Planului naţional de protecţie împotriva poluării cu nitraţi (2000);

- Hotărâre de Guvern privind calitatea apei potabile (2000);

- Hotărâre de Guvern privind calitatea apei destinate scopului potabil (2000)

Protecţia naturii şi organisme modificate genetic

- Ordonanţa de Urgenţă privind regimul obţinerii, testării, utilizării şi comercializării organismelor modificate genetic prin tehnicile biotehnologiei moderne, precum şi a produselor rezultate din acestea (în cursul anului 2000);

- Hotărâre de Guvern privind regimul activităţilor de recoltare, capturare şi/sau achiziţie a plantelor şi animalelor din flora şi fauna sălbatică şi a altor bunuri ale patrimoniului natural, în scopul comercializării pe piaţa internă sau la export (2000);

- Lege pentru protecţia animalelor de laborator folosite în scopuri ştiinţifice sau în alte scopuri

experimentale (2000);

- Legea ariilor protejate şi a conservării florei şi faunei salbatice (2000);

- Lege pentru ratificarea Acordului privind conservarea cetaceelor din Marea Neagră, Marea Mediterană şi zona Atlanticului (2000);

- Lege pentru ratificarea Acordului privind conservarea păsărilor de apă migratoare african-eurasiatice (2000);

- Lege pentru adoptarea Acordului privind conservarea speciilor de lilieci în Europa (2000).

Controlul poluării industriale

- Hotărâre de Guvern privind aprobarea Planului naţional de intervenţie în caz de poluare marină cu hidrocarburi (în cursul anului 2000)

Substanţe chimice şi substanţe care epuizează stratul de ozon

- Legea-cadru a substanţelor chimice (în cursul anului 2000);

- Lege pentru adoptarea Amendamentului de la Copenhaga la Protocolul de la Montreal privind substanţele care epuizează stratul de ozon (2000);

- Hotărâre de Guvern privind stabilirea condiţiilor de comercializare şi utilizare a detergenţilor (2000);

- Hotărâre de Guvern privind prevenirea şi reducerea poluării mediului produsă de azbest. 

Protecţia consumatorilor

- Adoptarea proiectelor de acte normative depuse la Parlament privind: clauze abuzive din contractele încheiate cu consumatorii; răspunderea producătorilor pentru produsele cu defecte;

publicitatea înşelatoare şi comparativă; produsele cosmetice;

- Adoptarea de către Guvern a proiectelor de acte normative privind: produse care nu sunt ce par a fi şi pot pune în pericol sănătatea şi securitatea consumatorilor; modificarea HG nr. 784/1996 pentru aprobarea normelor metodologice privind etichetarea produselor alimentare.

- Elaborarea de proiecte pentru programul Phare 2000 de spijinire pentru rezolvarea problemelor legate de lipsa fondurilor şi echipamentelor necesare, precum şi alocarea de fonduri bugetare corespunzătoare atât pentru cheltuieli materiale cât şi pentru investiţii

- Participarea specialiştilor Oficiului pentru Protecţia Consumatorilor la seminarii şi conferinţe organizate în cadrul programului PRAQ III;

- Continuarea încheierii de convenţii oficiale de colaborare cu principalele organe ale administraţiei publice cu atribuţii de control în domeniu şi punerea în practică a acestora.

Sănătatea publică

- Adaptarea, pe parcurs, a sistemului de asigurări sociale de sănătate în vederea realizării corespunzătoare a reformei.

3.7. Justiţie şi Afaceri Interne

- Adoptarea proiectului de lege privind regimul străinilor în România

- Adoptarea proiectului de lege privind regimul refugiaţilor în România,

Îmbunătăţirea managementului controlului la frontieră prin:

- înfiinţarea unor structuri de cooperare instituţională între forţele cu competenţă la frontieră, coordonate de instituţiile Ministerului de Interne, în scopul combaterii fenomenelor infracţionale de la frontieră;

- formarea cadrelor cu profil unic – poliţie de frontieră, începând din anul 2000;

- implementarea Programului Multianual de modernizare a frontierei de stat, începând cu anul 1999-2000;

- Modificarea Legii privind frontiera de stat în perspectiva că va deveni parţial un sector al frontierei externe a UE

- Elaborarea proiectului Regulamentului de pază şi supraveghere a frontierei de stat

- Eficientizarea muncii forţelor poliţieneşti, prin organizarea în patrule de stradă în scopul realizării unei cât mai bune protecţii a cetăţenilor;

- Realizarea reţelei informatice locale la nivelul Biroului Naţional Interpol şi facilitarea comunicării cu alte instituţii

- Aplicarea strategiei de demilitarizare a Poliţiei în perioada 2000-2006, şi cea de demilitarizare a Poliţiei de Frontieră în perioada 2000-2002.

- Promovarea proiectului de modificare a prevederilor Legii poliţiei şi a Legii privind statutul poliţistului;

- Adoptarea Legii privind combaterea crimei organizate;

- Adoptarea proiectului Legii privind combaterea traficului şi consumului ilicit de droguri;

- Efectuarea formalităţilor în vederea ratificării Acordului European privind traficul ilicit pe mare, acord care implementează art.17 al Convenţiei Naţiunilor Unite împotriva traficului ilicit de droguri narcotice şi de substanţe psihotrope.

- Elaborarea şi adoptarea actelor normative necesare pentru punerea în funcţiune a Centrului Regional SECI şi a Centrului Informaţional Român

- Ratificarea Convenţiei Europene asupra spălării bunurilor rezultate din infracţiuni şi a Convenţiei Europene a dreptului penal asupra corupţiei

- Semnarea Convenţiei OECD asupra mitei.

Lupta împotriva corupţiei

- Adoptarea proiectului Legii pentru prevenirea, descoperirea şi combaterea faptelor de corupţie

- Creşterea gradului de coordonare şi cooperare la nivel naţional a instituţiilor cu atribuţii în combaterea corupţiei (Ministerul Justiţiei, Ministerul de Interne, Ministerul Public, Direcţia Generală a Vămilor, Departamentul de Control al Guvernului) prin (“Phare 1999-twinning catch-up facility”):

- Reorganizarea Departamentului de Control al Guvernului în Departamentul de Control şi Anticorupţie subordonat direct Primului Ministru;

- Adaptarea Codului de procedură penală în ceea ce priveşte celeritatea urmăririi penale şi judecării în cazurile de corupţie (2000);

- Înfiinţarea Comisiei Naţionale Anti-corupţie (1999-2000);

- Înfiinţarea Institutului Naţional pentru Studiul Criminalităţii (1999-2000);

- Întărirea capacităţii de funcţionare a Oficiului Naţional de Prevenire şi Combatere a Spălării Banilor.

3.8. Politici externe

Comerţul şi relaţiile economice internaţionale

- Continuarea negocierilor pentru încheierea de noi acorduri de comerţ liber

- Alinierea progresivă a angajamentelor luate de România în cadrul OMC cu cele ale UE în contextul noii runde de negocieri comerciale multilaterale.

Vama

- Adoptarea de către Parlament a Proiectului de lege privind unele măsuri pentru asigurarea dreptului de proprietate intelectuală în cadrul operaţiunilor de vămuire;

- Crearea unui grup de lucru DGV, OSIM, ORDA care să analizeze modalităţile de colaborare pentru combaterea traficului de bunuri pirat şi contrafăcute 

- Elaborarea unor propuneri de modificare/completare a legislaţiei aferente;

- Crearea unei baze de date comune DGV, OSIM, ORDA în domeniul drepturilor de proprietate industrială şi intelectuală;

- Analizarea de către DGV a prevederilor legale, cu incidenţă în activitatea vamală, care generează dificultăţi de aplicare; elaborarea unor propuneri de modificare a acestora în sensul simplificării sau eliminării dispoziţiilor care pot fi interpretate în mod diferit de către funcţionarii vamali şi/sau care impun sarcini/formalităţi nejustificate operatorilor economici. Înaintarea acestor propuneri către instituţiile competente;

- Îmbunătăţirea aplicării prevederilor din sistemul de recompensare a funcţionarilor vamali

- Aplicarea unui program de măsuri active pentru combaterea corupţiei în cadrul administraţiei vamale.

- Asigurarea infrastructurii de informatizare şi comunicaţii şi a serviciilor aferente (instalare, pregătirea personalului, asistenţă tehnică etc.) pentru sprijinirea procesului de implementare a noilor proceduri vamale (procedură simplificată, controlul valorii în vamă şi analiza riscului) la nivel central, regional şi al vămilor de frontieră şi interioare;

- Analiza, reproiectarea şi integrarea sistemului de statistică pentru comerţul exterior în cadrul sistemului de statistică vamală existent; aceasta se va concretiza într-un nou flux informaţional, proceduri de lucru, responsabilităţi şi un sistem de evaluare a performanţelor, sprijinite de o infrastructură adecvată;

- Începerea pregătirii funcţionarilor vamali în cadrul secţiei specializate a Şcolii de Finanţe Publice;

- Implementarea unui program de informare şi pregătire a operatorilor economici privind aplicarea generalizată a procedurii simplificate de vămuire;

- Organizarea unor reuniuni de lucru cu experţi şi funcţionari vamali la nivel central, regional şi al vămilor de frontieră şi interioare, pentru interpretarea şi aplicarea unitară a noii legislaţii vamale;

- Continuarea aplicării programului de investiţii pentru infrastructura vamală.

Politica externă şi de securitate comună

- Încheierea Tratatului cu Republica Moldova, tratat care va reflecta parteneriatul special dintre România şi Republica Moldova.

- Adoptarea de către Parlament a Legii privind ratificarea Convenţiei de la Ottawa.

3.9. Chestiuni financiare

Control financiar

- Control financiar preventiv:

- constituirea corpului controlorilor financiari în cadrul Ministerului Finanţelor, stabilirea atribuţiilor lor specifice şi definirea statutului lor profesional

- asigurarea unor programe de pregătire profesională continuă

- Control financiar ulterior:

- pregătirea introducerii auditului de performanţă (legislativ şi metodologic)

- dezvoltarea metodologiilor de audit intern şi extern

- acţiuni susţinute de formare profesională

- Stabilirea unei linii (forme) de auditare pentru managementul şi controlul fondurilor naţionale şi ale Uniunii Europene.

4. Privind capacitatea administrativă de aplicare a acquis-ului 

4.1. Structuri administrative

- Restructurarea şi reorganizarea administraţiei publice centrale prin reducerea numărului de structuri care raportează Guvernului. Transformarea unor agenţii naţionale subordonate Guvernului în agenţii aflate în subordinea unor ministere

- Înfiinţarea structurilor pentru realizarea funcţiilor Guvernului la nivelul aparatului de lucru al Guvernului:

- structura care realizează coordonarea şi corelarea legislativă

- structura care realizează preponderent funcţia de strategie şi coordonare politică pentru realizarea analizelor de impact economic, de mediu şi social

- Înfiinţarea la nivelul ministerelor şi agenţiilor a compartimentelor de analiză şi politici economice.

- Instituirea unui serviciu public profesional prin adoptarea Legii privind statutul funcţionarului public 

- Crearea Agenţiei funcţionarilor publici, responsabilă cu managementul resurselor umane

- Separarea nivelului politic de palierul administrativ prin crearea postului de Secretar General şi depolitizarea funcţiei de Secretar General al Guvernului, prevăzute în proiectul de Lege privind organizarea şi funcţionarea Guvernului şi a Ministerelor

- Realizarea autonomiei decizionale, financiare şi patrimoniale a autorităţilor locale, prin adoptarea proiectului de Lege privind organizarea administraţiei publice locale şi regimul general al autonomiei locale (aflată în prezent spre avizare în Comisia pentru administraţie a Camerei Deputaţilor)

- Claritate şi operativitate în comunicarea interministerială; informatizarea administraţiei publice centrale.

- Crearea mecanismului legal, administrativ şi bugetar necesar preluării fondurilor structurale de preaderare PHARE, ISPA şi SAPARD.

 

26. De ce România este în urma celorlalte state candidate la extinderea Uniunii Europene în ceea ce priveşte îndeplinirea criteriilor de aderare?
Situaţia actuală privind îndeplinirea criteriilor de adererare se prezintă în modul următor:

Autoritatea judecătorească

O atenţie deosebită a fost acordată în ultimii ani nevoii de a îmbunătăţi funcţionarea autorităţii judecătoreşti. Ţinând seama, între altele, de avizul din 1997 şi de Rapoartele din 1998 şi 1999 ale Comisiei Europene, ca şi de recomandările cuprinse în parteneriatul pentru aderare, autorităţile române au acţionat pentru atingerea următoarelor scopuri majore:

- asigurarea respectării statului de drept şi a aplicării uniforme a legilor;

- întărirea independenţei judecătorilor;

Aceste preocupări au produs primele roade prin modificarea şi completarea în 1997 a Legii nr.92/1992 pentru organizarea judecătorească. A fost modificată şi compunerea completelor de judecată în raport cu gradul de jurisdicţie, pentru a asigura un echilibru dinamic între celeritatea proceselor şi complexitatea cauzelor.

Modificările au reaşezat în mod pozitiv structura salariilor şi a altor venituri şi compensaţii la care magistraţii sunt îndrituiţi. Întrucât independenţa este strâns legată de răspunderea profesională au fost consolidate competenţele Consiliului Superior al Magistraturii.

Totuşi, deoarece independenţa nu se rezumă numai la aspectele sale materiale şi funcţionale, ci înseamnă şi independenţa prin cunoaştere şi pricepere profesională, multe eforturi au fost îndreptate spre Institutul Naţional al Magistraturii, în vederea creşterii rolului său.

Creşterea resurselor financiare alocate organizării, funcţionării şi modernizării instanţelor şi parchetelor a fost împlinită prin adoptarea Legii nr. 142/1997 şi modificările în legile privind bugetul de stat. 

Aceste fonduri au fost utilizate şi pentru a îmbunătaţi semnificativ dotarea sistemului juridic cu sisteme informatice performante. 

Corelativ, instanţele judecătoreşti au solicitat ministerului să sprijine într-un mod mai activ unificarea jurisprudenţei în condiţiile art. 329 din Codul de procedură civilă şi art. 4142 din Codul de procedură penală. 

Aceasta pune în lumină numai o parte din dezvoltarea instituţională a Ministerului Justiţiei, ca serviciu aflat la dispoziţia instanţelor judecătoreşti şi parchetelor. Pentru a rezolva alte probleme instituţionale, organizarea ministerului a fost modificată cu începere de la 1 septembrie 1998 prin întărirea poziţiei secretarului general, prima funcţie de acest fel creată în România în februarie 1997. În afară de aceasta, au fost constituite compartimente însărcinate cu pregătirea programelor de dezvoltare, pentru gestionarea noii relaţii cu Ministerul Public şi pentru combaterea corupţiei şi a infracţionalităţii.

Lupta împotriva corupţiei

Autorităţile române au acordat în mod constant în ultimii ani o atenţie deosebită luptei împotriva corupţiei. Aceasta s-a reflectat în crearea, în 1997, a Comisiei Naţionale de Acţiune împotriva Corupţiei şi Crimei Organizate, ca structură informală destinată să faciliteze cooperarea instituţiilor implicate în urmărirea penală şi pregatirea mai rapidă şi mai temeinică a cazurilor de coruptie în vederea trimiterii în judecată.

De la începutul anului 1998, pentru a spori eficienţa acestor preocupări, o parte din eforturile de ansamblu ale CNAICCO au fost preluate şi continuate de către Grupul consultativ de lucru pentru prevenirea şi combaterea criminalităţii, organizat sub coordonarea Ministerului Justiţiei.

Pe plan instituţional, preocupările de sporire a eficienţei luptei împotriva corupţiei s-au reflectat în:

- reorganizarea Parchetului de pe lângă Curtea Supremă de Justiţie. Unul din rezultatele principale l-a reprezentat înfiinţarea Secţiei anticorupţie, urmărire penală şi criminalistică şi, în cadrul acesteia, a Serviciului anticorupţie şi combaterea criminalităţii organizate. 

- reorganizarea activităţii de expertizare criminalistică, lărgirea posibilităţilor sale materiale şi simplificarea ei, prin crearea Institutului Naţional de Expertize Criminalistice. 

- reorganizarea, cu începere de la 1 septembrie 1998, a Ministerului Justiţiei, printre altele prin crearea Direcţiei pentru coordonarea strategiilor de prevenire şi combatere a corupţiei şi criminalităţii.

- încheierea, în 1998, a unui protocol de colaborare între Ministerul Justiţiei, Ministerul Public, Ministerul de Interne, Ministerul Finanţelor (prin Direcţia Generală a Vămilor şi Garda Financiară), Serviciul Roman de Informaţii şi Serviciul de Informaţii Externe, conform căruia la nivel naţional şi judetean se vor înfiinţa grupuri de lucru coordonate de către procurori pentru accelerarea urmăririi penale şi coordonarea activităţii instituţiilor implicate pentru mai buna instrumentare a cauzelor de corupţie, crimă organizată, spălare a banilor etc.

- crearea în 1999 a Oficiului Naţional de Prevenire şi Combatere a Spălării Banilor, format din reprezentanţi ai Ministerelor Finanţelor, Justiţiei, de Interne, Parchetului de pe lângă Curtea Supremă de Justiţie, Băncii Naţionale a României, Asociaţiei Române a Băncilor şi Curţii de Conturi, prin intrarea în vigoare, la 21 aprilie 1999, a Legii nr. 21/1999 pentru prevenirea şi combaterea spălarii banilor. 

- un accent deosebit a fost pus pe asigurarea bunei desfăşurări a activităţilor efective de urmărire şi judecare a infracţiunilor de corupţie, îndeosebi a celor legate de: • activitatea de privatizare; • domeniul vamal; • precum şi cele săvârşite de către funcţionarii publici în general; • încheierea contractelor de achiziţii publice.

În România, corupţia este încă un fenomen scăpat de sub control. Sunt întâlnite abuzuri în diferite forme, chiar în organismele care ar trebui să stăvilească fenomenul.

Drepturile omului şi protecţia minorităţilor

Drepturile civile şi politice

În Avizul din 1997 şi în Rapoartele din 1998 şi 1999, Comisia Europeană menţionează faptul ca România a adoptat diferite norme interne menite să asigure un respect crescând pentru drepturile omului.

Protecţia oferită de legislaţia internă este consolidată prin aplicarea unor convenţii internaţionale, în primul rând a Convenţiei europene pentru apărarea drepturilor omului şi a protocoalelor adiţionale la aceasta. Potrivit Constituţiei, convenţiile internaţionale ratificate de Parlament devin parte componentă a legislaţiei interne, iar tratatele internaţionale privind drepturile fundamentale au prioritate asupra legislaţiei interne.

România este parte la Convenţia europeană pentru prevenirea torturii, la mai multe convenţii adoptate în cadrul Consiliului Europei, la pactele privind drepturile omului încheiate în cadrul Organizaţiei Naţiunilor Unite. Persoanele fizice se bucură de dreptul necondiţionat de a sesiza Curtea Europeană a Drepturilor Omului în cazul în care nu sunt mulţumite de protecţia acordată de autorităţile naţionale drepturilor lor.

În privinţa măsurilor privative de libertate, arestul preventiv este, de asemenea, supus controlului judecătoresc la fiecare 30 zile, pentru a se stabili dacă aplicarea măsurii este necesară în continuare. Îmbunătăţirea condiţiilor din penitenciare, o problema sensibilă din perspectiva marilor necesităţi din investiţii, progresează prin lărgirea şi modernizarea capacităţilor de deţinere şi prin punerea în funcţiune a altora noi.

În vederea tragerii la răspundere penală a cadrelor de poliţie care se fac vinovate de abuzuri, soluţia aleasă de autorităţile române este aceea a trecerii urmăririi penale şi judecării acestor fapte din competenţa parchetelor şi instanţelor militare în cea a parchetelor şi instanţelor civile. 

În acest context, merită menţionată şi trecerea Poliţiei judiciare din cadrul Inspectoratului General al Poliţiei sub conducerea operativă a parchetelor civile, ceea ce va spori eficienţa activităţii de urmărire penală şi va reduce durata acesteia.

Libertăţile religioase sunt recunoscute şi respectate pe deplin iar noul proiect al legii privind cultele religioase şi exercitarea libertăţii religioase va impune un regim juridic unitar atât pentru culte, cât şi pentru asociaţiile cu caracter religios, permiţând tuturor persoanelor fizice indiferent de cetăţenie, să desfăşoare activităţi de cult în acord cu propria credinţă religioasă a fiecăreia. Legea existentă (Decretul 154) datează din 1948 şi prevederile acestei legi încă nu au fost adaptate la noile realităţi ale vieţii religioase din Romania, trebuie redactată o nouă lege în domeniu, care să asigure cadrul legislativ necesar exercitării drepturilor religioase în România.

În ce priveşte egalitatea în faţa legii, homosexualii sunt potenţial expuşi abuzurilor din cauza neclarităţii termenului de “scandal public” folosit în Codul Penal în legătură cu relaţiile sexuale între persoane de acelaşi sex. Totuşi, în practică nici o persoană nu a mai fost în ultimii ani acuzată şi judecată, şi nici nu se mai află în stare de detenţie pentru desfăşurarea de raporturi liber consimţite cu alte persoane adulte de acelaşi sex.

Protecţia copilului

În acest sens este organizat şi funcţionează cadrul instituţional la nivel local (judeţean şi al sectoarelor municipiului Bucureşti) iar serviciile publice specializate pentru protecţia copilului şi-au elaborat strategiile şi sunt în faza de implementare a acestora. Pe de alta parte, a fost încheiat procesul de transfer al instituţiilor rezidenţiale pentru protecţia copilului din subordinea diferitelor ministere la autorităţile judeţene, oferindu-le astfel acestora instrumentele pentru respectarea atribuţiilor conform legislaţiei în vigoare şi implicit un management eficient al resurselor de la nivel local.

Totuşi, au fost semnalate situaţii în care în anumite instituţii de profil condiţiile asigurate copiilor sunt insuficiente sau tratamentul lor este necorespunzător.

Este necesară crearea unui sistem de ajutorare şi supraveghere (prin oferirea unor facilităţi legislative) a copiilor care părăsesc odată cu majoratul sistemul instituţional.

De asemenea, au fost semnalate cazuri de adopţii insuficient pregătite.

Drepturile economice, sociale şi culturale

Consacrate prin Tratatul de la Amsterdam, (art. 136 şi urm.), promovarea ocupării forţei de muncă, îmbunătăţirea condiţiilor de muncă şi de viaţă permit egalizarea lor progresivă, o protecţie socială adecvată, dialogul social şi dezvoltarea resurselor umane în vederea atingerii unui nivel de ocupare ridicat şi durabil, precum şi a combaterii excluderii sociale.

În Programul de dezvoltare a României până în anul 2000 s-a acordat atenţie dialogului cu partenerii sociali în adoptarea unor soluţii referitoare la politica din domeniul relaţiilor de muncă, al asigurărilor sociale şi protecţiei sociale pentru toate categoriile de persoane. 

Principalele acţiuni întreprinse în domeniul dialogului social s-au concentrat pe 4 direcţii fundamentale:

- instituţionalizarea dialogului social prin crearea organismelor de consultare între partenerii sociali, la nivel central şi local;

- consolidarea rolului partenerilor sociali;

- descentralizarea deciziei administrative în domeniul raporturilor de muncă şi atragerea partenerilor sociali în cercul decizional;

- asigurarea unei protecţii sociale focalizate pe categorii de populaţie şi nevoi.

Procesul de implementare a cadrului instituţional al dialogului social s-a desfăşurat pe baza coordonatelor principale stabilite de Carta Comunitară a Drepturilor Sociale Fundamentale ale Lucrătorilor şi de reglementările comunitare în materie de drept al muncii şi condiţii de muncă.

Actele normative adoptate în acest scop au reglementat procedurile de informare, consultare şi participare a reprezentanţilor salariaţilor la luarea deciziilor cere îi pot afecta, în special în situaţiile care apar în urma aplicării programelor de restructurare economică: concedieri colective, transferul dreptului de proprietate, falimentul şi/sau lichidarea judiciară. Un impuls deosebit al acestor politici va fi imprimat prin aplicarea Cartei Sociale Europene revizuite, pe care România a ratificat-o prin Legea nr.74/1999.

În ultimii ani, odată cu procesul de restructurare industrială sau economică, fenomenul de marginalizare sau excludere socială a căpătat proporţii îngrijorătoare. Pe fondul general al scăderii nivelului de trai, anumite categorii ale populaţiei au suferit schimbări majore de statut social. Acesta a generat la rândul său creşterea infracţionalităţii, a consumului de droguri, delicvenţei.

Reformele angajate în diverse sectoare (economic, educaţie, sănătate, administraţie) nu pot fi duse până la capăt fără resursele umane adecvate. Atât tranziţia spre economia de piaţă şi democraţie, cât şi aderarea la UE nu se pot realiza fără anumite standarde sociale şi profesionale. Pe de altă parte, încetinirea sau amânarea reformelor economice împiedică generarea de resurse materiale şi financiare necesare pentru investiţia în resursele umane. Din limitarea reciprocă a capitalului uman şi a capitalului fizic, ambele în declin, poate rezulta o situaţie periculoasă de stagnare şi blocare a capacităţii de schimbare şi dezvoltare socială. 

Dialogul social

Cadrul general de desfăşurare a dialogului social la nivel naţional a fost instituit prin legea care reglementează organizarea şi funcţionarea Consiliului Economic şi Social, organism tripartit autonom, de interes public, cu personalitate juridică, constituit în scopul realizării dialogului social între Guvern, sindicate şi patronat.

Drepturile şi protecţia minorităţilor

La 1 ianuarie 1999, potrivit datelor statistice oficiale, în România erau înregistraţi în ansamblul populaţiei ţării 6,8 % maghiari şi 3,7 % romi.

Problemele concrete ale minorităţilor naţionale sunt extrem de diverse, ţinând cont de ponderea lor, istoricul şi gradul de asimilare: unele sunt problemele minorităţii maghiare, şi altele sunt cele ale minorităţii albaneze, unele sunt chestiunile reclamate de drepturile minorităţii italiene şi cu totul altele sunt dificultăţile pe care trebuie să le înfrunte romii.

România a semnat şi ratificat Convenţia-cadru privind protecţia minorităţilor naţionale a Consiliului Europei. Prin aceasta, România s-a angajat să respecte standardele minimale europene cu privire la protecţia minorităţilor naţionale, Convenţia-cadru fiind cel mai complex act juridic internaţional privitor la acest domeniu şi care face parte din dreptul intern în România. 

Agenda 2000 şi Rapoartele periodice al Comisiei Europene se referă la situaţia dificilă a romilor în România. În Rapoarte este specificat faptul că, respectarea drepturilor minorităţilor naţionale în România rămâne satisfăcătoare, cu excepţia minorităţii romilor. Aceste documente apreciază că romii sunt adesea victime ale discriminării atât din partea populaţiei majoritare cât şi a instituţiilor. 

Dreptul civil

O economie de piaţă sănătoasă, care constituie baza unei Pieţe Interne fără frontiere, presupune respectarea unor principii fundamentale ale dreptului civil, concepute astfel şi de Comisia Europeană în alcătuirea Cărţii Albe.

Un prim domeniu, foarte strâns legat de libera circulaţie a mărfurilor, priveşte răspunderea civilă pentru daunele cauzate de produsele defectuoase. Grija pentru protecţia consumatorilor a impus adoptarea mai multor măsuri comunitare, printre care la loc de frunte se situează Directiva nr. 85/374.

Atât Codul Comercial român, cât şi Codul Civil, asemănătoare multor coduri europene, conţin dispoziţii cu privire la contractul de mandat, comision, consignaţie, care transpun dispoziţii ale Directivei nr. 86/653 referitoare la agenţii comerciali independenţi. Totuşi, în scopul armonizării depline cu această directivă, se impune completarea cadrului juridic, fie prin modificarea Codului comercial (Codul civil fiind în curs de reelaborare), fie, ca o măsură mai directă, prin elaborarea unui proiect de lege specială. Măsura a fost privită de Comisia Europeană ca fiind potrivită pentru etapa a doua a armonizării.

Buna funcţionare a Pieţei Unice depinde într-o foarte mare măsură de armonizarea regulilor de drept internaţional privat ale statelor membre ale Uniunii Europene, astfel ca legea aplicabilă în materie contractuală (obiect de reglementare al Convenţiei de la Roma din 1980) să nu creeze probleme de interpretare în cazul în care părţile contractante se găsesc pe teritoriul unor state diferite.

Achiziţiile publice

În concordanţă cu prevederile Parteneriatului pentru Aderare a României, una dintre principalele priorităţi pe termen scurt, referitoare la Piaţa internă fără frontiere, este armonizarea în domeniul achiziţiilor publice.

Proiectul Legii achiziţiilor publice transpune prevederile următoarelor Directivele Europene:

- Directiva Consiliului 93/36/CEE privind coordonarea procedurilor de adjudecare a contractelor publice de aprovizionare;

- Directiva Consiliului 92/50 CEE privind coordonarea procedurilor de adjudecare a contractelor de servicii publice;

- Directiva Consiliului 93/37 CEE privind coordonarea procedurilor de adjudecare a lucrărilor publice;

- Directiva Consiliului 93/38 CEE privind coordonarea procedurilor de achiziţii pentru unităţile din sectoarele de apă, energie, transport şi telecomunicaţii;

- Directiva Parlamentului European şi a Consiliului 98/4/CE care amendează Directiva 93/38 CEE privind coordonarea procedurilor de achiziţii pentru unităţile din sectoarele de apă, energie, transport şi telecomunicaţii;

- Directiva Consiliului 89/665/ CEE privind coordonarea legilor, reglementărilor şi procedurilor administrative referitoare la aplicarea procedurilor de revizuire în cazul contractelor de aprovizionare şi lucrări publice;

- Directiva Consiliului 92/13/CEE privind coordonarea legilor, reglementărilor şi procedurilor administrative referitoare la aplicarea regulilor comunitare privind procedurile de achiziţii pentru unităţile din sectoarele de apă, energie, transport şi telecomunicaţii urmărind respectarea următoarelor principii care vor sta la baza atribuirii contractelor de achiziţie publică: - libera concurenţă; - eficienţa utilizării banilor; - transparenţa; - tratamentul egal; - confidenţialitatea.

Proprietatea intelectuală

În domeniul dreptului de autor, reforma legislativă s-a realizat prin adoptarea Legii nr.8/1996 privind dreptul de autor şi drepturile conexe. Noul act normativ a introdus schimbări radicale de substanţă prin crearea unui regim juridic al protecţiei prin drept de autor, radical diferit faţă de reglementările anterioare. La elaborarea acestei legi s-a ţinut cont de dispoziţiile convenţiilor internaţionale din domeniu şi de prevederile directivelor europene în vigoare la data elaborării.

Odată cu intrarea în vigoare a legii şi prin adoptarea Hotărârii de Guvern nr.60/1997, domeniul a fost instituţionalizat prin crearea Oficiului Român pentru Drepturile de Autor (ORDA) ca unic organism guvernamental competent în sensul aplicării legislaţiei de referinţă.

Etapa actuală se va caracteriza prin iniţierea procesului de elaborare a proiectului de amendare a Legii nr.8/1996, proces al cărui obiectiv final este armonizarea deplină a legislaţiei naţionale atât cu directivele comunitare, cât şi cu dispoziţiile noilor tratate internaţionale. Referitor la prevederile Acordului TRIPS, ORDA intenţionează să intensifice urmărirea procesului de adoptare a proiectului de lege privind competenţa autorităţilor vamale privind respectarea drepturilor de proprietate intelectuală.

Proprietatea industrială

Procesul de armonizare a legislaţiei vizează în principal:

- reevaluarea legislaţiei în vigoare, faţă de normele comunitare în domeniul brevetelor de invenţie, topografiilor circuitelor integrate, desenelor şi modelelor industriale, în scopul elaborării unor reglementări pentru deplina conformitate cu normele comunitare;

- continuarea procesului de instruire a personalului OSIM în cadrul unor forme cum ar fi: participarea personalului la stagii de formare şi seminarii în domeniu, precum şi schimb de experienţă cu alte oficii naţionale de proprietate industrială;

- elaborarea unor reglementări privind aderarea României la Convenţia Internaţională pentru Protecţia Noilor Soiuri de Plante (UPOV), conform obligaţiilor ce decurg pentru România din art.67 al Acordului de Asociere a României la UE.

Protecţia datelor personale

Analizat în Comisiile de specialitate ale Parlamentului, proiectul de lege “Codul dezvoltării şi utilizării tehnologiilor informaţiei” îşi propune:

- să stimuleze dezvoltarea şi utilizarea tehnologiilor informaţiei în România, cu efecte în stimularea afacerilor şi a comerţului, competitivitatea agenţilor economici, reducerea birocraţiei în administraţia publică, facilitarea accesului cetăţenilor şi persoanelor juridice la informaţia publică, crearea de noi locuri de muncă în producţia de software, servicii informatice, etc;

- să prevină şi să sancţioneze utilizarea frauduloasă a tehnologiilor informaţiei: violarea drepturilor omului (limitarea accesului la informaţia publică, nerespectarea vieţii private), accesul neautorizat la informaţii care periclitează interesele/secretul afacerilor şi tranzacţiilor, interesele statului şi ordinea publică, falsificarea de mesaje, utilizarea sau distrugerea neautorizată de fişiere/programe, perturbarea fluxurilor informaţionale etc.

Produsele alimentare

Un pas important a fost iniţierea şi adoptarea Ordinul Ministrului Sănătăţii nr. 975/1999 privind aprobarea normelor de igienă alimentară şi protecţia sanitară alimentară, care armonizează parţial o serie de reglementări comunitare (Directiva Consiliului 67/427/CEE; Directiva Consiliului 73/241/CEE; Directiva Consiliului 76/118/CEE; Directiva Consiliului 77/436/CEE; Decizia Consiliului 78/663/CEE; Directiva Consiliului 79/693/CEE; Directiva Comisiei 08/590/CEE; Directiva Comisiei 08/766/CEE; etc.)

Ministerul Agriculturii şi Alimentaţiei a elaborat proiectul Legii alimentului, care reuneşte într-un cadru juridic unitar, reglementări în domeniul producerii, manipulării, comercializării şi controlului alimentelor, care să asigure îmbunătăţirea calităţii şi creşterea competitivităţii alimentelor, desfăşurarea unei activităţi corecte de comercializare pe piaţa internă şi externă. 

De asemenea, a fost finalizat, urmând a fi promovat spre aprobare, actul normativ privind organizarea şi funcţionarea Comitetului Român Codex Alimentarius.

Produsele medicinale de uz uman

În cadrul procesului de reformă a sistemului sanitar, sectorul farmaceutic este supus, şi el, unor schimbări substanţiale.

Un pas important a fost imprimat domeniului prin Ordonanţa Guvernului nr. 125/1998 prin care s-a înfiinţat Agenţia Naţională a Medicamentului. Agenţia va coordona diversele aspecte legate de autorizarea producţiei, de distribuţie, asigurarea calităţii, siguranţei şi eficacităţii produselor medicamentoase. În jurul acestei instituţii se va concentra reorganizarea întregului sistem de control al medicamentelor, realizându-se astfel armonizarea completă în acest domeniu.

Libera circulaţie a produselor

Având în vedere că evaluarea capacităţii României de a îndeplini acquis-ul comunitar se face în funcţie de mai mulţi indicatori, Ministerul Industriei şi Comerţului a urmărit transpunerea directivelor europene din domeniul său de activitate, în legislaţia română având în vedere libera circulaţie a produselor industriale, pe piaţa comunitară.

Măsurile propuse cât şi obiectivele propriu-zise au urmărit creşterea competitivităţii produselor industriale, a calităţii, a nivelului lor tehnic, cu asigurarea protecţiei mediului şi a securităţii consumatorului. S-a urmărit mărirea volumului schimburilor comerciale cu înlăturarea barierelor comerciale.

Potenţialul pericol pentru sănătatea oamenilor şi a mediului pe care îl reprezintă substanţele chimice a determinat adoptarea de reguli stricte privind: limitarea comercializării şi utilizării unor substanţe, clasificarea, ambalarea şi etichetarea precum transportul şi depozitarea lor.

Directivele UE referitoare la produsele chimice, clasificarea, etichetarea, ambalarea şi notificarea substanţelor şi amestecurilor chimice periculoase, detergenţi şi îngrăşăminte sunt parţial şi incomplet acoperite de către legislaţia română.

Libera circulaţie a capitalului

România nu dispune de o lege privind controlul cursului valutar şi al mişcărilor de capital, ci de un regulament elaborat de banca centrală, în baza legii sale de funcţionare, care reglementează regimul valutar. Acest regim a fost liberalizat în măsura însemnată în ceea ce priveşte intrările de capital.

În prezent nu există obstacole în calea investiţiilor străine directe, dreptului de stabilire sau transferurilor în străinătate de către investitorii străini. 

Regulamentul valutar emis de BNR în 1994 a suferit, ca urmare a evoluţiilor din ultimii ani, o serie de modificări referitoare la liberalizarea pieţei valutare şi eliminarea restricţiilor privind operaţiunile valutare şi transferurile externe, în scopul asigurării premiselor pentru convertibilitatea deplină a operaţiunilor de cont curent. 

Regulamentul conţine prevederi compatibile cu legislaţia similară din ţările membre OCDE şi la elaborarea sa au fost avute în vedere prevederile Directivei nr. 88/361/CEE privind libera circulaţie a capitalului.

Atât timp cât limitările care împiedică libera circulaţie a capitalului se vor menţine în România, va fi îngreunată adoptarea acquis-ului în acest domeniu. România va întreprinde măsuri în vederea adoptării şi aplicării directivelor în domeniul liberei circulaţii a fluxurilor financiare pe termen mediu sau lung, în funcţie de progresul programului de macrostabilizare economică. Convertibilitatea deplină a leului este privită drept un pas necesar pentru reintegrarea României în economia mondială, în general şi cu pieţele şi structurile economice vest-europene, în special.

Zona cea mai dificilă a combinaţiei de politici macroeconomice rămâne în domeniul fiscal-bugetar. Ca atare, efortul principal de ajustare se va localiza în zona acestor politici.

În efortul de ajustare, Guvernul va porni de la necesitatea ca atingerea echilibrelor macroeconomice să nu fie resimţită disproporţionat de sectorul întreprinderilor viabile. Acest principiu implică faptul că, pe de o parte scutirile şi exceptările de la plata impozitelor vor fi drastic limitate, iar pe de alta parte toţi agenţii economici să-şi platească obligaţiile către buget.

Acordarea fără discernamant a scutirilor şi exceptărilor a fost devastatoare pentru România, producând inechitate şi generând un mecanism greoi şi incoerent.

Reducerea taxelor, fundamentată pe calcule minuţioase, trebuie să creeze surse suplimentare de venit pe un circuit întreg (în cascadă). Subliniem, însă, faptul că fundamentarea trebuie să fie extrem de riguroasă, întrucât o neîncasare a taxelor urmată de o revenire la actuala legislaţie ar însemna un semnal catastrofal.

- Deficitul bugetar consolidat va fi limitat la maximum 3% din PIB, acesta reprezentând maximum de deficit ce poate fi finanţat neinflaţionist.

- Reforma fiscală va ţinti relansarea creşterii economice, printr-o relaxare a ratelor de impozitare, având ca suport lărgirea bazei de impozitare şi îmbunătăţirea modului de colectare a impozitelor şi taxelor.

- Va avea loc simplificarea construcţiei bugetare şi alinierea ei la practicile europene, prin desfiinţarea ca regulă generală a fondurilor speciale.

- Se va revizui legislaţia privind modul de reţinere şi distribuire a impozitelor locale, actualmente generatoare de mari disparităţi, de natură a afecta coeziunea socială şi naţională.

- Vor fi diminuate până la eliminare scutirile şi exceptările de la plata impozitelor, care sunt profund inechitabile.

- Politica veniturilor va avea în vedere menţinerea puterii de cumpărare a salariilor personalului bugetar şi a pensiilor, în măsura permisă de imperativul ţinerii sub control a inflaţiei. În cazul societăţilor comerciale cu capital majoritar de stat care au înregistrat pierderi, se va recurge la plafonarea fondului de salarii.

Guvernul va iniţia şi derula o reformă fiscală majoră pornind de la:

- faptul că legislaţia fiscală actuală este incoerentă şi discriminatorie;

- legislaţia propusă nu va afecta ţinta de deficit de 3% din PIB şi va fi elaborată pe baza promovării principiilor neutralităţii stimulentelor şi evitării caracterului discriminatoriu şi discreţionar al politicii fiscale;

- în actualele condiţii ale economiei româneşti, o reducere a ratelor de impozitare, concomitent cu eliminarea discriminarilor şi exceptărilor existente, constituie un factor esenţial în politica de relansare a creşterii economice.

Noua arhitectură a sistemului de impozitare va fi concepută astfel încât să asigure:

- consolidarea mediului macroeconomic;

- stimularea economisirii şi a investitiilor;

- accelerarea schimbărilor structurale.

Ajustarea fiscală avută în vedere se va derula în sensul:

- eliminării sistemului complex, greoi de administrat şi generator de corupţie al facilităţilor, scutirilor şi exceptărilor la plata obligaţiilor fiscale;

- reducerii impozitului pe profit;

- practicării unei cote unice la taxa pe valoarea adaugată;

- reasezării accizelor. 

Libera circulaţie a serviciilor

Asigurările

În prezent legislaţia română în domeniul asigurărilor este parţial armonizată cu Directivele UE din domeniul asigurărilor, directive din prima generaţie, respectiv Directiva nr. 73/239 privind armonizarea legislaţiei în domeniul asigurărilor non-viaţă şi Directiva 79/267 privind

armonizarea legislaţiei în domeniul asigurărilor de viaţă. Aceeaşi situaţie este şi în domeniul asigurărilor de răspundere civilă pentru pagube produse prin accidente de autovehicule.

În perspectiva integrării României în Uniunea Europeană, Oficiul de Supraveghere a Activităţii de Asigurare şi Reasigurare a elaborat un proiect de Lege privind societăţile de asigurare şi supravegherea asigurărilor. Acest proiect de lege este foarte flexibil deoarece elementele importante privind înfiinţarea şi funcţionarea societăţilor de asigurare, precum şi ale supravegherii eficiente a acestui sector sunt stabilite prin norme emise de noua Comisie de Supraveghere a Asigurărilor. Această flexibilitate va permite implementarea treptată a prevederilor directivelor Uniunii Europene din domeniul asigurărilor în legislaţia română în materie. 

Piaţa de capital

În sectorul pieţei de capital activitatea se desfăşoară în conformitate cu prevederile Legii nr. 52/1994 privind valorile mobiliare şi bursele de valori. În baza acestei legi s-a înfiinţat în anul 1994, Comisia Naţională a Valorilor Mobiliare (CNVM) ca autoritate independentă, aflată sub controlul Parlamentului României, responsabilă cu activitatea de reglementare, supraveghere şi control a pieţei de capital.

Îmbunătăţirile cadrului legislativ şi instituţional promovate de CNVM urmăresc diversificarea serviciilor pe piaţa de capital, accelerarea restructurării şi privatizării, atragerea economiilor populaţiei şi consolidarea sistemului financiar. 

Începând cu 1 aprilie 1999, pe baza OG nr. 6/1999 privind finanţarea instituţiei din venituri extrabugetare, Comisia Naţională a Valorilor Mobiliare va utiliza resursele provenite din activitatea pieţei de capital. Autofinanţarea CNVM da o nouă motivare care se va reflecta pe termen mediu şi lung în întărirea capacităţii sale instituţionale. 

Libera circulaţie a persoanelor

Constituţia garantează dreptul la libera circulaţie, fiecărui cetăţean asigurându-i-se dreptul de a emigra şi de a reveni în ţară. Normele care reglementează trecerea frontierei de stat şi controlul la frontieră sunt stipulate în Legea nr. 10/1990 privind regimul paşapoartelor şi al călătoriilor în străinătate şi Legea nr. 56/1992 privind frontiera de stat şi Ordonanţa Guvernului României nr. 65/1997 privind regimul paşapoartelor din România. 

Prevederile celor trei legi sunt compatibile cu regulile ce se regăsesc în legislaţia în materie a ţărilor UE. Totodată, cele trei legi sunt în deplin acord cu prevederile acordurilor şi convenţiilor la care România este parte. Au fost create condiţiile pentru desfiinţarea tuturor categoriilor de vize la intrarea în România în ce priveşte ţările membre ale Consiliului Europei. 

În ce priveşte dreptul de stabilire, cetăţenii străini care vin în România ca investitori sau sunt posesori ai permiselor de muncă pot solicita stabilirea domiciliului în România. Până acum au fost înregistrate aproape 4.000 de asemenea cereri, dar nu există încă o instituţie care să aprobe stabilirea domiciliului cetăţenilor străini în România. Reglementări în acest sens se află înscrise însă în proiectul Legii străinilor, înaintat spre aprobare Parlamentului.

Acordul European prevede aplicarea unui tratament nediscriminatoriu pentru lucrătorii angajaţi legal (precum şi pentru familiile lor). Acordul prevede de asemenea posibilitatea cumularii sau transferului drepturilor de asigurare socială şi încurajează statele membre să încheie acorduri bilaterale cu România privind accesul pe pieţele muncii.

În timpul celei de-a doua etape a perioadei de tranziţie, Consiliul de Asociere va examina şi alte modalităţi de a îmbunătăţi libera circulaţie a forţei de muncă.

Libera circulaţie a lucrătorilor

Atât Constituţia cât şi principalele reglementări ulterioare au consfinţit liberalizarea circulaţiei persoanelor, atât în ce priveşte emigraţia cât şi imigraţia, şi au reglementat accesul forţei de muncă străine, plecând de la principiul egalităţii de tratament. Pe plan extern au fost încheiate peste 20 de acorduri, convenţii şi protocoale, inclusiv cu UE.

Ca atare, transpunerea dreptului comunitar în materie de liberă circulaţie a lucrătorilor nu ridică probleme deosebite pentru România, graţie politicii sale recente în materie de migraţie, politică vizând alinierea la standardele europene dar şi controlul valului migratoriu provenit din est, determinat de poziţia sensibilă din punct de vedere geografic a ţării.

Întărirea controlului vamal la graniţa de est a României, pentru combaterea traficului de arme sau droguri este o măsură care se impune pentru securitatea României şi a ţărilor membre ale UE, ştiut fiind că spaţiul ex-sovietic este prolific în “domeniu”.

Învăţământul, pregătirea profesională şi tineretul

Reforma educaţiei are ca scop principal pregătirea resurselor umane pentru mileniul următor.

Reforma amplă cuprinde cinci capitole mari:

- elaborarea curriculumului naţional şi reorganizarea nivelelor şi formelor de educaţie şi studiu;

- creşterea rolului inovaţiei şi cercetării ştiinţifice în universităţi;

- dezvoltarea infrastructurii şi realizarea unei reţele de comunicare între organismele naţionale şi internaţionale;

- transformarea managementului şcolar şi academic prin descentralizare, autonomia instituţională a unităţilor educaţionale şi finanţarea globală;

- implementarea unor curricule şi unităţi de cercetare comune în cooperarea internaţională;

Principalele acţiuni asumate pe calea reformei sunt:

1. Reforma curriculară care asigură modificarea planurilor de învăţământ determinând compatibilizarea cu cerinţele actuale ale societăţii. 

2. Modificarea caracterului educaţiei. Principalul obiectiv al reformei este trecerea de la o educaţie eminamente reproductivă la una a rezolvării problemelor. 

3. Dezvoltarea infrastructurii.

4. Tehnologia informatică în educaţie.

5. Reforma managementului pre-academic si universitar. 

6. Participarea la programele europene.

Din 1997, România a devnit partener activ în programele europene Socrates şi Leonardo. Ministerul Educaţiei Naţionale a iniţiat şi finalizat două hotărâri de guvern privind autonomizarea agenţiilor naţionale Socrates şi Leonardo da Vinci. Programele comunitare în domeniul tineretului sunt implementate pentru a contribui la procesul educaţional al tinerei generaţii în ansamblu. Programul “Youth for Europe” se defineşte ca o masură importantă de promovare a unei politici de cooperare în domeniul tineretului; acesta se adresează tinerilor între 15 şi 25 de ani şi este conceput sub forma activităţii de schimburi de tineri atât în cadrul intracomunitar cât şi cu terţe ţări, încurajând consolidarea şi dezvoltarea activităţii de tineret la nivel local şi facilitând accesul tinerilor dezavantajaţi la acţiunile Programului.

Cercetarea şi dezvoltarea tehnologică

Asocierea din 1999 a ţărilor candidate la Programul Cadru V al Uniunii Europene şi Programul Cadru V Euratom, reprezintă evenimentul prin care extinderea Uniunii în aceste domeniise produce în fapt, oferind ţărilor candidate şansa unei integrări efective, în condiţii reale, similare celor aplicate statelor membre.

Participarea la Programul Cadru V va contribui decisiv la integrarea comunităţii ştiinţifice româneşti în cea europeană.

Obiectivele urmărite sunt:

• în plan legislativ:

- intrarea în vigoare a Deciziei Consiliului de Asociere privind participarea la Programul Cadru V si Programul Cadru V Euratom.

• în plan administrativ:

- organizarea infrastructurii pentru participarea la Program inclusiv Comitetele program şi organismele de consultare specifice domeniului la nivel comunitar;

• în plan financiar: 

- asigurarea resurselor bugetare pe orizont multianual, pentru a se acoperi: - contribuţia României la bugetul Programului Cadru V şi Programul Cadru V Euratom, în regimul stabilit prin Decizia Consiliului de Asociere; - o parte a costurilor pe proiect ce revin participanţilor români.

Telecomunicaţiile

Pe plan legislativ în sectorul telecomunicaţiilor au intrat în vigoare:

- Legea Telecomunicaţiilor (74/1996), prin care se introduce un cadru legal de desfăşurare a activităţilor de telecomunicaţii, pe deplin compatibil cu cel din UE;

- Angajamentele României în domeniul telecomunicaţiilor de bază din cadrul Organizaţiei Mondiale de Comerţ (Ordonanţa Guvernamentală nr. 1/1998) prin care se introduce un calendar de liberalizare similar cu cel existent în UE.

Cadrul instituţional este organizat în următoarea structură:

- autoritatea centrală de reglementare – Agenţia Naţională pentru Comunicaţii şi Informatică, înfiinţată prin comasarea fostului Minister al Comunicaţiilor şi Comisia Naţională de Informatică, cu preluarea integrală a atribuţiilor acestora;

- un organ specializat în controlul respectării normelor tehnice - Inspectoratul General al Comunicaţiilor;

- un organ consultativ pentru politica de administrare a spectrului radio - Comisia Superioară de Radiocomunicaţii;

- un organ consultativ alcătuit din experţi în tehnica de informatică şi comunicaţii, pentru principiile politicii generale de dezvoltare şi reglementare a sectorului de telecomunicaţii - Consiliul Consultativ de Telecomunicaţii (conform Legii Telecomunicaţiilor);

Audiovizualul

În anul 1999, a început o nouă etapă a dezvoltării pieţei audiovizualului din România, prin alocarea, pe baza de concurs, a licenţelor pentru reţele radioelectrice cu acoperire naţională, într-o primă etapă doar pentru posturi de radio.

În ceea ce priveşte armonizarea legislaţiei româneşti cu legislaţia comunitară prin introducerea proporţiei majoritare a creaţiilor europene în programele de televiziune româneşti – art.4-6 din Directiva 552/1989 – se poate spune că acesta a constituit obiectivul principal al armonizării, prin promulgarea a două legi organice, care sunt în prezent în funcţiune în audiovizualul românesc:

- Legea nr. 124/1998 pentru modificarea şi completarea Legii 41/1994 privind organizarea şi funcţionarea Societăţii Române de Radiodifuziune şi a Societăţii Române de Televiziune, care se referă numai la posturile publice;

- Legea nr. 19/1999 pentru modificarea şi completarea Legii audiovizualului nr.48/1992, prevede introducerea procentului majoritar din timpul de emisie pentru creaţiile audiovizuale

europene, în termen de cel mult 4 ani de la intrarea în vigoare a legii. 

Politici economice şi fiscale

Politica monetară

Orientările majore ale programului guvernului cu implicaţii directe şi indirecte asupra politicii monetare au fost:

- reducerea drastică a dinamicii masei monetare şi îmbunătăţirea controlului lichidităţii;

- eliminarea activităţilor cvasi-fiscale ale Băncii Naţionale a României (preluarea la bugetul public a subvenţiilor acordate prin sistemul bancar);

- reducerea puternică a deficitului bugetar consolidat; 

- liberalizarea deplină a pieţei valutare.

Realizarea obiectivului decelerarii inflaţiei va fi, însă, condiţionată şi în acest an de coerenţa programului economic al guvernului şi de corelarea politicii monetare cu celelalte politici macroeconomice şi structurale. O importanţă deosebită pentru realizarea programului monetar o prezintă accelerarea privatizării întreprinderilor cu capital de stat şi a băncilor prevăzute a se privatiza în acest an, restructurarea sau lichidarea întreprinderilor producătoare de mari pierderi, precum şi buna coordonare a mix-ului monetar-fiscal, ceea ce ar asigura o sporire a coerenţei, consecvenţei şi credibilităţii politicii monetare.

Fiscalitatea

Accizele

Armonizarea legislaţiei privind accizele cu reglementările Uniunii Europene în domeniu (Directivele CEE 92/12, 92/78, 92/79, 92/80, 92/81, 92/82, 92/83, 92/84 cu modificările lor ulterioare) a fost realizată în mare măsură prin intrarea în vigoare - începând cu data de 1 ianuarie 1998 - a Ordonanţei de urgenţă a Guvernului nr.82/1997 privind regimul accizelor şi al altor impozite indirecte.

Diferenţele care persistă între legislaţia română şi legislaţia comunitară în domeniu sunt următoarele:

- momentul datorării accizelor: conform legislaţiei române (Ordonanţa de urgenţă nr.82/1997) accizele se datorează bugetului în momentul în care acestea se importă sau se livrează de către producător, spre deosebire de prevederile din legislaţia comunitară (Directiva CEE nr.92/12) conform cărora momentul datorării accizei este momentul eliberării în consum a bunurilor accizabile;

Această situaţie se datorează inexistenţei în România a posibilităţii ca bunurile supuse accizelor să circule fără plata accizei până în momentul în care acestea se eliberează în consum - posibilitate asigurată în statele membre UE de existenţa antrepozitelor fiscale.

- nivelul cotelor de acciză din România nu sunt încă aliniate la nivelul minim al cotelor prevăzut în legislaţia din Uniunea Europeană (Directivele CEE pe domenii: 92/78, 92/79, 92/80, 92/81, 92/82, 92/83, 92/84).

Statistica

Comisia Naţională pentru Statistică îşi desfăşoară activitatea în baza Ordonanţei Guvernului României nr 9/1992, aprobată prin Legea nr 11/1994, prin care se reglementează organizarea şi funcţionarea statisticii publice potrivit principiilor fundamentale ale statisticii oficiale adoptate de CEE/ONU în 1994, principii ce se regăsesc şi în Reglementarea Consiliului nr. 322/1997 cu privire la normele statistice ale Comunitatii Europene. 

O nouă structură organizatorică a CNS a fost aprobată prin HG nr. 677/1998, avându-se în vedere o mai bună utilizare a resurselor umane şi materiale şi adaptarea activităţii statistice la noile condiţii economice, la diversitatea şi amplitudinea cerinţelor informaţionale interne şi internaţionale din ultimii ani şi la noile metodologii statistice utilizate în ţările din UE.

În anul 1997 a fost elaborată Strategia de integrare a statisticii publice româneşti în sistemul statistic al Uniunii Europene, al cărui obiectiv central, ce se preconizează a fi atins în anul 2002, îl constituie crearea condiţiilor pentru finalizarea în linii “generale” a procesului de introducere a standardelor statistice ale UE în domeniul conceptelor, clasificărilor, indicatorilor şi metodologiilor statistice şi crearea capacităţii sistemului statistic românesc de a răspunde eficient cerinţelor interne şi necesităţilor de date pe plan internaţional la un nivel comparabil cu cel atins în ţările membre UE, în condiţii de transparenţă şi imparţialitate.

Politici sectoriale

Industria

Priorităţile majore pentru perspectiva imediată se referă în principal la următoarele domenii în care există neîmpliniri:

• domeniul legislativ:

- perfecţionarea cadrului legislativ şi armonizarea acestuia cu cel din UE pentru a deveni coerent, stabil şi simplu, ca bază pentru un mediu de afaceri nedistorsionat şi viabil economic, în care operatorii economici să-şi deruleze activitatea neîngrădiţi şi în condiţiile concurenţiale ale pieţii;

• domeniul economic:

- realizarea unei stabilităţi macroeconomice durabile, respectiv încetarea declinului producţiei industriale şi asigurarea condiţiilor de relansare economică;

- continuarea procesului de reformă şi restructurare în sectoarele industriale, cu prioritate în industria minieră şi sectorul energetic, simultan cu accelerarea procesului de privatizare;

- susţinerea creşterii competitivităţii industriale, inclusiv prin alocarea selectivă şi transparentă a resurselor financiare bugetare, pe bază de proiecte promovate de operatorii economici viabili şi aprobate numai în condiţiile obţinerii de efecte economice sau de altă natură după implementarea lor, continuând reducerea ajutoarelor;

- reabilitarea condiţiilor de mediu în zonele miniere afectate de programele de restructurare, simultan cu sprijinirea programelor de protecţie socială activă şi pasivă aferente.

Agricultura

Cadastrul agricol

Prin Legea nr. 169/1997 pentru modificarea şi completarea Legii nr. 18/1991 a fondului funciar, precum şi ca urmare a prevederilor Legii nr. 218/1998, s-a întocmit balanţa fondului funciar la nivelul ţării. În temeiul Legii nr.1/2000 “Legea pentru reconstituirea dreptului de proprietate asupra terenurilor agricole şi cu destinaţie forestieră” persoanele fizice şi juridice îndreptăţite care au formulat cereri pentru reconstituirea dreptului de proprietate, conform legilor anterioare, li se stabileşte dreptul de proprietate în condiţiile prevăzute de prezenta lege. 

Legea nr. 54/1998 privind circulaţia juridică a terenurilor a intrat în vigoare la 3 iulie 1998. Conform acestei legi funcţionează piaţa funciară în România.

Transporturile

Procesul de tranziţie poate fi considerat finalizat din punct de vedere organizatoric, domeniul transporturilor fiind transformat şi, în mare măsură, adaptat legislativ şi instituţional unei economii moderne.

Întreprinderile mici şi mijlocii

Pentru o mai bună coordonare şi coerenţă a politicii IMM, guvernul actual a hotărât înfiinţarea unei instituţii specializate pentru sprijinirea acestui sector. Astfel, în decembrie 1998 a fost înfiinţată Agenţia pentru Întreprinderi Mici şi Mijlocii (AIMM). 

Cadrul legislativ de sprijin al sectorului de IMM a fost completat, la sfârşitul anului 1998, cu

următoarele reglementări:

- HG 789/1998, care aprobă Programul de sprijinire a IMM în domeniul marketingului şi stimulării exportului;

- HG 788/1998 privind aprobarea Programului de dezvoltare a sectorului întreprinderilor mici şi mijlocii “Stimularea înfiinţării de IMM şi sprijinirea noilor întreprinderi”;

- Ordonanţa 23/1999 privind constituirea de fonduri de garantare, organizate la nivelul regiunilor de dezvoltare şi a Fondului naţional de co-garantare;

- HG 967/1998 privind aprobarea contribuţiei României la participarea la cel de-al treilea program comunitar multi-anual pentru IMM, prin care se sprijină centrele Euro-Info şi participarea IMM la evenimente de tip Europarteneriat şi Enterprise.

Cadrul economic şi legislativ mai larg în care funcţionează IMM creează acestora anumite dificultăţi. Instabilitatea cadrului economic şi legislativ generează probleme IMM prin efectul pe care acestea îl au asupra planificării financiare a întreprinderii.

De asemenea, sunt necesare măsuri de simplificare a cadrului administrativ şi a sistemului contabil.

Politica socială şi angajarea forţei de muncă

Forţa de muncă şi protecţia socială a şomerilor

Strategia de reformă în domeniu are la bază următoarele programe:

• Un program de urgenţă având drept scop protecţia activă şi pasivă a persoanelor disponibilizate ca urmare a restructurării societăţilor comerciale şi a regiilor autonome neperformante care înregistrează pierderi, arierate sau fluxuri financiare negative.

Cadrul legislativ pentru protecţia persoanelor disponibilizate colectiv l-a constituit de Ordonanţa de urgenţă a Guvernului nr. 9/1997. Pentru anumite sectoare specifice economiei naţionale (industria minieră, transporturi, căi ferate, energie electrică etc.) au fost elaborate legi speciale de protecţie socială a persoanelor disponibilizate colectiv.

• Programul de protecţie socială a şomerilor s-a desfăşurat în conformitate cu prevederile Legii nr.1/1991 privind protecţia socială a şomerilor şi reintegrarea lor profesională, cu completările şi modificările ulterioare.

• Ministerul Muncii şi Protecţiei Sociale elaborează anual Programul de calificare, recalificare şi perfecţionare a persoanelor neîncadrate în muncă.

• Programul vizând modernizarea instituţională, în sensul realizării structurii manageriale centrale şi locale a serviciilor de ocupare.

• În ultimii ani s-a acordat o atenţie deosebită modificării şi adaptării legislaţiei în vederea dezvoltării şi instituţionalizării parteneriatului social în ocupare şi formare profesională, în acest sens fiind adoptată Legea nr.145/1998 privind înfiinţarea, organizarea şi funcţionarea Agenţiei Naţionale pentru Ocupare şi Formare Profesională (ANOFP). 

Calitatea vieţii şi a mediului

Protecţia mediului

Decalajul substanţial înregistrat de România în raport cu UE în ceea ce priveşte standardele de mediu, constituie în cea mai mare parte o moştenire a trecutului, rezultat al unei politici de dezvoltare necorelată cu satisfacerea exigenţelor de mediu care a avut drept consecinţă degradarea acestuia.

Consumul ineficient de resurse energetice, încurajat prin menţinerea unor preţuri reduse care nu au inclus şi costurile de mediu, a constituit unul din factorii principali de degradare a mediului. Pe de alta parte, nivelul investiţional scăzut din punct de vedere cantitativ şi calitativ al infrastructurii de mediu, precum şi ignorarea în mare măsură a standardelor de protecţie a mediului impuse de legislaţia naţională, au favorizat de asemenea adâncirea decalajului faţă de UE.

În prezent, România se confruntă cu grave probleme privind poluarea aerului, apei şi a solului, ceea ce presupune eforturi investiţionale considerabile pe termen mediu şi lung, cu participarea atât a sectorului public cât şi a celui privat. 

Se impun, în special, măsuri adecvate în ceea ce priveşte gestionarea deşeurilor, îmbunătăţirea calităţii apei, reducerea poluării industriale.

Planul Naţional de Acţiuni pentru Protecţia Mediului, elaborat în 1994, va fi reactualizat în concordanţă cu Programul de adoptare a acquis-ului comunitar, devenind astfel un element de baza în adoptarea măsurilor în cadrul procesului de integrare europeană.

În cadrul programului finanţat de PHARE pentru Dezvoltarea strategiilor de implementare pentru aproximarea mediului, ROM-102: “Elaborarea programului de implementare în România a aproximării legislaţiei de mediu a UE” s-a elaborat un plan de acţiune detaliat pentru transpunerea legislaţiei în sectorul deşeurilor solide din Romania. Acest plan de acţiune pentru transpunere legislativă poate fi extrapolat şi pentru domeniul apei şi aerului.

Rezultatele preliminare ale programelor finanţate de Comisia Europeană, pentru armonizarea legislativă în domeniul mediului, indică prelungirea termenului de transpunere integrală a acquis-ului comunitar de mediu până în anul 2005.

Justiţia şi Afacerile Interne

Consiliul European de la Copenhaga a considerat ca extinderea Uniunii va constitui atât o provocare cât şi ocazia de a aborda probleme transnaţionale comune în domeniile migraţiei şi azilului, cooperării poliţieneşti şi vamale, şi cooperării judiciare care afectează în prezent ţările UE şi statele candidate. S-a susţinut că o evoluţie pozitivă a JAI în ţările candidate va contribui la securitatea şi libertatea cetăţenilor din actuala UE. În schimb, orice slăbiciune în aplicarea principiilor JAI în ţările candidate ar reprezenta o potenţială ameninţare pentru actualele state membre ale UE.

Mai mult, în special în cazul României, dificultăţi în acest domeniu ar fi de natura să-i pericliteze propria securitate internă, ţinând seama de poziţia ei geografică la extremitatea răsăriteană a Europei lărgite. De aceea este în interesul general ca fiecare stat asociat să poată îndeplini în mod corespunzător cerinţele UE şi ca măsurile în domeniul justiţiei şi afacerilor interne să fie aplicate în conformitate cu standardele ridicate comune şi pe întreg cuprinsul unei Uniuni lărgite.

Oficiul special înfiinţat pentru rezolvarea problemelor refugiaţilor şi solicitanţilor de azil nu dispune de fonduri suficiente dar, personalul său dovedeşte o preocupare permanentă în vederea acumulării experienţei necesare conform standardelor în materie. Există probleme de durată în domeniile politicii de imigrare, al acordării de vize şi al controlului la frontieră. Reţelele de informare sunt reduse, iar forţele cu competenţă la frontieră se afla în plin proces de reorganizare şi profesionalizare realizându-se deja unificarea acestora prin crearea noului Inspectorat General al Poliţiei de Frontieră.

O problemă deosebită o ridica crima organizată, care a atins un nivel substanţial, fiind evidentă mai ales în sferele economice şi financiare. Pe baza cooperării şi schimbului de informaţii cu organismele politieneşti din ţările care au experienţă în combaterea acestui gen de criminalitate, Ministerul de Interne a elaborat şi promovat spre adoptare urgentă un proiect de lege pentru prevenirea şi sancţionarea spălării banilor murdari, care a intrat în vigoare (Legea 21/1999 pentru prevenirea şi sancţionarea spălării banilor).

Traficul de stupefiante este o problemă serioasă, în atenţia autorităţilor. România este o ţară de tranzit pe ruta narcoticelor în nordul Balcanilor şi poate deveni un centru de distribuire a acestora. 

Programele de prevenire a consumului şi de reducere a ofertei de stupefiante se află încă într-un stadiu incipient, România ratificând, însă, principalele convenţii de cooperare în domeniul penal. 

 

27. Vom fi în stare să suportăm schimbări drastice în viaţa funcţionarului de stat sau a muncitorului la o firmă privată pentru a putea accede la statutul de membru cu drepturi depline al Uniunii Europene?
 

După zece ani de tranziţie anevoioasă şi lentă, România este un exemplu clar a ceea ce se poate numi cercul vicios al resurselor umane. Pe de o parte, reformele angajate în diverse sectoare (economie, educaţie, sănătate, ocupare, sistemul politic, administraţie) nu pot fi duse până la capăt fără resursele umane adecvate. Atât tranziţia spre economia de piaţă şi democraţie cât şi aderarea la Uniunea Europeană nu se pot realiza fără anumite competenţe şi fără anumite standarde sociale şi profesionale. Pe de altă parte, încetinirea sau amânarea reformelor economice împiedică generarea de resurse materiale şi financiare necesare pentru investiţia în resursele umane. Din limitarea reciprocă a capitalului uman şi a capitalului fizic, ambele în declin, poate rezulta o situaţie periculoasă de stagnare şi blocare a capacităţii de schimbare şi dezvoltare socială. 

Pentru a ieşi din “cercul vicios al resurselor umane” a cărui perpetuare riscă să producă o tranziţie nesfârşită, este necesară o politică globală care să reconsidere rolul resurselor umane în ansamblul reformelor. Această politică trebuie să plece de la două premise simple: 

• resursele umane trebuie într-adevăr să devină o prioritate naţională, dincolo de măsurile cosmetice, de managementul reactiv sau de declaraţiile retorice inspirate de oportunism politic; 

• realizarea concretă a acestei priorităţi nu se poate face decât printr-o reprezentare clară a obiectivelor şi o politică realistă având la bază consensul şi dialogul social. 

Integrarea socială a resurselor umane ne determină să luăm în considerare o formă esenţială de capital, capitalul uman, cu toate caracteristicile definitorii asociate unui bun public: beneficiază de el în mod direct sau indirect chiar şi cei care nu participă la crearea şi menţinerea lui. Interesul tuturor este ca aceste resurse să nu fie doar conservate ci şi dezvoltate în concordanţă cu aspiraţiile noastre de bunăstare, stabilitate şi coeziune socială.

Pentru aceasta trebuie abandonată urgent mentalitatea de supravieţuire, după care: 

• există alte priorităţi ; 

• dacă reformele economice reuşesc, vom fi capabili să susţinem şi “sectoarele neproductive”; 

• România este bogată în resurse umane potenţiale astfel încât, datorită vocaţiei noastre de supravieţuire istorică, vom fi mereu în măsură să refacem potenţialul pierdut. 

Strategia naţională de dezvoltare a resurselor umane propune obiectivele strategice pentru perioada 2000- 2006. Această perioadă este decisivă atât pentru defnitivarea tranziţiei cât şi pentru preluarea acquis-ului comunitar. Unele din aceste obiective se regăsesc deja în programe în curs de desfăşurare, altele sunt cu totul noi, iar altele reprezintă deja precondiţii pentru o etapă ulterioară, când România va reuşi să îndeplinească pe deplin criteriile de aderare. 

În această perspectivă, dezvoltarea resurselor umane este văzută nu ca un factor rezidual sau ca un corolar al investiţiei în capitalul fizic, ci ca o condiţie indispensabilă a dezvoltării durabile. Din acest motiv, obiectivele cuprinse în această “Strategie” se referă mai puţin la nevoile interne ale unui sector sau domeniu de activitate, cât la contribuţia globală a resurselor umane la schimbarea socială. În acest fel, educaţia, sănătatea, cercetarea, formarea profesională, ocuparea şi protecţia socială nu sunt văzute ca domenii de-sine-stătătoare, ci ca faţete ale potenţialului uman global, implicat în toate sectoarele şi reformele specializate. 

Această viziune holistă are în vedere o definiţie unanim acceptată, conform căreia resursele umane sunt necesare pentru activitatea întregii societăţi. Este vorba deci nu numai de cunoştinţele, deprinderile şi aptitudinile care alcătuiesc competenţele individuale şi colective, ci şi de atributele indispensabile care definesc potenţialul uman: starea de sănătate, potenţialul demografic, moralitatea, cetăţenia democratică, coeziunea socială, dorinţa de învăţare permanentă şi autodepăşire, capacitatea de autoperfecţionare şi creaţie. 

OBIECTIVE STRATEGICE INTERSECTORIALE

Pentru mobilizarea şi dezvoltarea potenţialului uman necesar în perspectiva încheierii tranziţiei şi accederii la Uniunea Europeană, se au în vedere următoarele demersuri: 

• includerea problematicii resurselor umane în toate programele de reformă, indiferent de domeniu; aceasta înseamnă că orice program trebuie să aibă în vedere activităţi de formare, management, inovaţie, dezvoltare comunitară, participare civică, conştientizare, socializare politică, educaţie permanentă, ameliorarea calităţii muncii şi a vieţii; 

• folosirea centrelor de excelenţă şi a sectoarelor eficiente ca suport pentru transformarea întregii societăţi; 

• dezvoltarea capacităţilor instituţionale, îndeosebi a celor cu potenţial de inovare, influenţa directă şi multiplicarea schimbărilor sociale; 

• formarea competenţelor de adaptare într-un context nesigur şi problematic, în perspectiva creşterii capacităţilor de competitivitate, ocupare şi dezvoltare durabilă; 

• concilierea calităţii şi a echităţii, prin realizarea unor noi standarde ale vieţii sociale şi distribuirea mai echitabilă a serviciilor publice şi consumului; 

• asigurarea unei formări continue, în perspectiva educaţiei permanente, care să cuprindă atât dimensiunea profesională cât şi socializarea politică şi educaţia civică; 

• susţinerea potenţialului biologic al resurselor umane, prin măsuri care să amelioreze starea de sănătate, igienă publică, asisenţa socială şi echilibrul demografic; 

• asigurarea unor standarde minimale de formare a resurselor umane: educaţie de bază pentru toţi, formare iniţială minimă, integrare socială şi profesională, participare civică, coeziune socială, capacitate de inovaţie, sănătate fizică şi mentală, conştiinţa ecologică, moralitate publică etc.; 

• considerarea competenţelor şi a formării drept criterii obligatorii pentru selecţia profesională, promovarea managerială şi recunoaşterea socială; formarea unor noi elite manageriale şi politice; 

• relansarea activităţii de cercetare ştiinţifică şi tehnologică, grav afectată de declinul economic; 

• descentralizarea, dezvoltarea regională şi centrarea pe nevoi specifice; mobilizarea comunităţilor locale în identificarea şi utilizarea propriilor resurse umane; 

• formarea pentru mobilitate geografică, socială şi ocupaţională, pentru a face faţă tendinţelor de globalizare; 

• combaterea marginalizării şi excluderii sociale, prin protecţie socială eficientă, susţinerea prioritară a zonelor defavorizate şi includerea populaţiei vulnerabile; încurajarea participării sociale a tuturor persoanelor, grupurilor sau organizaţiilor, stimularea responsabilităţii comune şi a dialogului social; 

• asigurarea unei culturi civice minimale pentru toată populaţia şi folosirea drepturilor omului ca principiu de bază al relaţiilor sociale; 

• formarea capacităţilor de anticipare, de rezolvare a unor situaţii neprevăzute, de comunicare, spirit critic, dezvoltare personală, învăţare permanentă, negociere colectivă, coexistentă într-un mediu multicultural, toleranţă şi solidaritate; 

• formarea culturii organizaţionale, stimularea spiritului antreprenorial, a competenţelor de muncă în echipă şi de asumare a riscului, precum şi preocuparea pentru calitate, care să favorizeze creşterea productivităţii şi competitivităţii; 

• cunoaşterea politicilor şi instituţiilor europene, în perspectiva realizării “acquis”-ului comunitar; 

• îmbogăţirea capacităţilor administrative şi dezvoltarea Asistenţei în domeniul Formării (A.F.) pentru actorii de la nivel naţional, regional şi local pentru implementarea cu succes a instrumentelor financiare ale U.E. în perioada de pre-aderare (PHARE 2000, ISPA, SAPARD) şi în cea de după admitere (Fondurile Structurale) 

• completarea legislaţiei naţionale în dubla perspectivă a accederii la structurile europene şi creşterii eficienţei valorificării resurselor umane. 

Aceste obiective transversale vor fi susţinute de o serie de obiective strategice, definite pe domenii şi sectoare de activitate. Este vorba de identificarea unor direcţii de acţiune specifice care să întărească contribuţia diverselor sectoare (educaţie, formare profesională, sănătate, demografie, protecţie socială, cercetare ştiinţifică şi tehnologică) la dezvoltarea resurselor umane în următorii zece ani.

OBIECTIVE STRATEGICE PE TERMEN MEDIU

Cei zece ani care urmează vor fi decisivi pentru societatea românească. Pe de o parte, indiferent de guvernare, este clară voinţa politică de integrare în structurile euroatlantice şi de recuperare dramatică a timpului pierdut în primii zece ani de tranziţie postcomunistă. Pe de alta, ceea ce se cere este de fapt ca resursele umane din fiecare sector de activitate să-şi depăşească propria condiţie. Ele trebuie nu doar să supravieţuiască într-un context economic de austeritate şi crize prelungite, ci şi să contribuie direct la obţinerea unor noi standarde sociale şi economice. 

Chiar dacă cei zece ani de referinţă nu vor fi suficienţi pentru completarea procesului de accelerare a istoriei care se preconizează, ei trebuie să marcheze clar trecerea la o altă paradigmă, în care resursele umane au un alt rol şi un alt statut. În această perspectivă, trebuie luate în considerare trei surse majore de susţinere: 

a) realocarea generală a resurselor în cadrul sectorului public, astfel încât sectoarele “neproductive” să capete un rol central; altfel spus, sectoarele care contribuie direct la dezvoltarea resurselor umane trebuie să devină într-adevăr o “prioritate naţională”, atât din punctul de vedere al susţinerii financiare cât şi din cel al interesului public; 

b) contribuţia sporită a sectorului privat, interesat să-şi asigure propriile resurse umane, astfel încât să devină competitiv şi să se adapteze la cerinţele societăţii informaţionale; 

c) aportul donatorilor externi (Banca Mondială, Fondul Monetar Internaţional, Uniunea Europeană, Fondul Social al Consiliului Europei) care va avea drept consecinţă o importantă infuzie de capital şi asistenţă în domeniul resurselor umane. 

Pentru ca aceste intervenţii să fie eficace, strategia de dezvoltare a resurselor umane pleacă de la identificarea problemelor prioritare şi definirea unor direcţii de acţiune pentru următoarea perioadă (2000-2006). În această perspectivă, în cele ce urmează, prezentăm atât problemele prioritare, cât şi obiectivele strategice ale principalelor sectoare de dezvoltare a resurselor umane. 

CADRUL POLITIC

Probleme prioritare

Schimbările economice şi politice ale tranziţiei au avut consecinţe importante asupra resurselor umane. Cetăţenii au trebuit să-şi asume noi responsabilităţi, noi roluri sociale, economice şi politice, să-şi valorifice cunoştintele, experienţa şi competenţele într-un context cu totul diferit. Acest context rezultă din acţiunea convergentă a iniţiativei private, a concurenţei şi a insecurităţii sociale dar şi din dificultăţile inerente oricărei schimbări de regim. În noile circumstanţe economice şi sociale, capitalul uman existent a cunoscut o puternică eroziune, dar şi procese de valorificare alternativă prin adaptare şi creaţie, fapt care a asigurat în mare parte satisfacerea nevoilor unei pieţe haotice şi incerte. Această situaţie contradictorie, care îmbină declinul şi apatia cu apariţia unor noi competenţe, instituţii şi centre de excelenţă, trebuie valorificată în strategia de dezvoltare a resurselor umane. Noile focare de inovare şi expertiză trebuie să devină pârghia principală a schimbării sociale. Pentru aceasta, ele nu trebuie doar protejate sau conservate, ci identificate, încurajate şi valorificate ca centre de decizie, management şi influenţă socială. 

Direcţii de acţiune

Simpla schiţare a problemelor cu care se confruntă politicile în domeniul resurselor umane ca urmare a impactului negativ al costurilor ridicate ale reformei economice indică discrepanţa existentă între orizontul urgenţelor şi orizontul perspectivelor, între măsurile care trebuie luate pentru preîntâmpinarea erodării şi subutilizării resurselor umane şi necesitatea dezvoltării acestora într-o structură de cunoştinţe, competenţe şi atitudini corespunzătoare noilor cerinţe economico-sociale. În acest sens, este necesar ca politicile în domeniul resurselor umane să îmbine politicile sociale de protecţie a capitalului uman, configurate pe termen scurt, cu politicile de dezvoltare a acestuia potrivit unor obiective stabilite pe termen mediu şi lung. În această perspectivă, sunt necesare: 

• continuarea reformei şi încurajarea evoluţiilor economice sustenabile; 

• crearea unui mediu economic favorabil dezvoltării umane; 

• susţinerea dezvoltării umane a grupurilor vulnerabile; 

• consolidarea cadrului instituţional şi legislativ al dezvoltării umane; 

• realizarea unei protecţii sociale active pentru persoane disponibilizate şi aflate în şomaj; 

• dezvoltarea de programe compensatorii de "a doua şansă" pentru populaţia defavorizată. 

CONTEXTUL SOCIO-ECONOMIC

Probleme prioritare

Accelerarea reformei economice şi instituţionale, inclusiv asumarea acquis-ului comunitar, finalizarea şi consolidarea reformelor sociale, ca şi a instituţiilor pieţei constituie în următorii ani axul principal al sporirii capacităţii de răspuns la criteriile de aderare la Uniunea Europeană. În consecinţă, crearea unei economii de piaţă funcţionale, eficiente şi competitive, capabile să facă faţă concurenţei pe piaţa internă a UE, devine principala prioritate a politicii economice şi sociale. Din această perspectivă, principalele obiective strategice sunt: 

• stabilizarea macroeconomică şi accelerarea transformărilor din economia reală, astfel încât accelerarea restructurării/privatizării să contribuie la atenuarea dezechilibrelor structurale (reducerea inflaţiei, a deficitului comercial şi de cont curent, a celui bugetar etc); 

• reglementarea regimului proprietăţii private şi, respectiv, a celei publice; 

• coordonarea politicilor economice globale şi a celor sectoriale, astfel încât să nu mai apară distonanţe cu efecte economice negative; 

• corelarea politicilor, a obiectivelor şi mecanismelor de realizare cu resursele reale şi potenţiale, ambele fiind centrate pe rezultate vizibile; 

• crearea unei culturi manageriale şi organizaţionale performante la toate nivelurile; stimularea primatului competenţei în recrutarea şi promovarea forţei de muncă; 

• încurajarea dezvoltării mediului de afaceri în general, a producţiei pentru export şi respectiv a exportului de bunuri şi servicii cu grad înalt de complexitate; 

• încurajarea unităţilor economice mici şi mijlocii care să folosească eficient resursele locale şi regionale; 

• asigurarea tranziţiei către economia serviciilor, printr-o mai mare focalizare asupra valorificării informaţiei, circulaţiei bunurilor, valorii adaugate de creaţie şi inteligenţa umană; 

• sporirea capacităţii de absorbţie şi valorificare a finanţării externe; 

• refacerea echilibrului dintre consum şi resursele disponibile, dintre performanţa economică şi venituri; 

• creşterea capacităţii de negociere a reprezentanţilor României în contactele economice internaţionale; 

• întărirea, pe baza relansării creşterii economice, a coeziunii sociale; dezvoltarea parteneriatului dintre actorii sociali, dintre sectorul public şi cel privat, dintre guvern şi societatea civilă. 

Direcţii de acţiune

Pentru ca aceste obiective strategice ale reformei economice şi sociale să fie realizate, este nevoie de demersuri simultane în sectoarele “neproductive” precum educaţia, formarea profesională, sănătatea, ocuparea, cercetarea ştiintifică şi protecţia socială. “Cercul vicios al resurselor umane” nu poate fi depăşit decât printr-o politică concertată, care să mobilizeze deopotrivă investiţiile în capitalul uman şi în capitalul fizic. În ultimă instanţă, întârzierea reformelor economice şi problemele sociale se explică, dincolo de indecizia politică şi startul defavorabil al tranziţiei, printr-un deficit cronic în domeniul competenţelor şi al atributelor umane precum cultura organizaţională, coeziunea socială, calitatea vieţii, participarea cetăţenească, socializarea politică, moralitatea publică, echitatea, dezvoltarea durabilă.

Capitalul instituţional şi cel cultural trebuie incluse în orice ecuaţie a dezvoltării durabile. 

Evident, analizele care urmează nu vor putea da soluţii sau orientări pentru rezolvarea tuturor problemelor legate de deficitul în resurse umane al societăţii româneşti. Acest deficit este rezultatul unor procese istorice, care nu pot fi nici ignorate, dar nici invocate ca o scuză eternă.

Orice schimbare istorică are un început, iar acest început are nevoie de clarviziune politică şi decizii anticipative. În condiţiile tranziţiei, începutul este trecerea de la “omul nou” la omul normal al unei societăţi normale care să nu mai fie condiţionate de obsesia materialistă a priorităţii absolute a reformelor economice asupra investiţiilor în capitalul uman. 

În condiţiile de deteriorare a mediului economic şi social, principalele direcţii şi instrumente de acţiune sunt: 

• revizuirea priorităţilor sectoriale, punându-se accentul pe acele domenii care dispun de condiţii propice, au o anumită tradiţie, sunt mai flexibile la cerere, au capacitate de formare şi instituţii adecvate, permit creşterea producţiei naţionale şi au mai multe şanse pe pieţele externe; 

• în condiţiile actuale, este vorba despre următoarele sectoare: industrii agricole şi alimentare, industrii uşoare, industrii prelucrătoare, turism, inclusiv turismul cultural şi agroturismul.

Într-o asemenea viziune, cu deosebire la nivel local, ar trebui să se pună accentul pe valorificarea prioritară a resurselor proxime, inclusiv în domenii care au fost abandonate (meşteşuguri, artizanat); 

• dezvoltarea şi modernizarea infrastructurii naţionale şi locale; investiţiile în infrastructură creează locuri de muncă cu efecte dinamizatoare şi asupra altor sectoare; 

• încurajarea cercetării ştiintifice naţionale, în special în domeniile în care este deja competitivă; formarea unei pieţe a stiinţei; 

• adâncirea şi consolidarea reformei administraţiei locale; sporirea rolului comunităţilor locale în gestionarea resurselor economice ale zonei (regiunii); 

• asigurarea - în condiţiile accelerării vitezei de însuşire/aliniere a acquis-ului comunitar - a stabilităţii legislative în domeniul economic, ca fundament al atragerii capitalului autohton şi străin necesar dezvoltării; 

• reforma sistemului bancar, inclusiv privatizarea, şi reducerea semnificativă a creditelor neperformante acumulate în acest sistem; 

• realizarea cu mai mult curaj a politicii de lichidare a întreprinderilor nerentabile, generatoare de pierderi; 

• acompanierea acţiunilor de restructurare/lichidare a unor întreprinderi, cu programe sociale şi politici active; 

• reducerea ratei de fiscalitate, deopotrivă la nivel de agent economic şi salariat, concomitent cu acţiuni concertate şi eficiente de colectare a veniturilor bugetare, de combatere a evaziunii fiscale, a economiei subterane în general; 

• încurajarea formării de noi întreprinderi mici şi mijlocii, concomitent cu orientarea lor spre sectoarele productive, cu operaţionalizarea sistemului de relaţii dintre acestea - în calitate de subcontractanţi - şi marile întreprinderi; 

• revizuirea sistemului de protecţie socială în cazul concedierilor colective. Sistemul plăţilor compensatorii, aplicat din 1997, cu toate modificările pe care le-a suferit, este mult prea costisitor, puţin eficient din optica politicilor active ale pieţei muncii, ale motivaţiei pentru căutarea unui alt loc de muncă, pentru mobilitatea profesională etc.; mai mult decât atât, acest sistem nu a reprezentat decât o soluţie pe termen scurt cu potenţial de destabilizare socială; 

• susţinerea sistematică prin finanţare publică şi, respectiv, alternativă, a unor sectoare vitale pentru dezvoltarea resurselor umane: educaţie, sănătate, protecţia mediului, condiţii de muncă, odihnă şi timp liber etc; 

• elaborarea unor programe prioritare de dezvoltare a mediului rural; sporirea rolului comunităţilor rurale în aceste acţiuni concomitent cu găsirea unor surse alternative de finanţare; valorificarea în măsură sporită a potenţialului economic, a tradiţiilor, istoriei şi culturii diferitelor zone rurale. 

CONTEXTUL DEMOGRAFIC

Probleme prioritare

În acest domeniu există o serie de tendinţe negative cu efect direct asupra potenţialului uman: 

• reducerea populaţiei ca urmare, în special, a scăderii ratei natalităţii; 

• menţinerea la niveluri ridicate a ratelor mortalităţii infantile şi generale şi deteriorarea potenţialului biologic al populaţiei; 

• reducerea duratei medii a vieţii; 

• îmbătrânirea populaţiei, în special în mediul rural, apariţia unor dezechilibre ale structurii pe vârste, cu efecte directe, atât asupra vieţii economice şi sociale, cât şi asupra perspectivelor evoluţiei demografice; 

• modificarea raportului de dependenţă economică, creşterea numărului persoanelor dependente de populaţia care contribuie la asigurările sociale şi constituirea resurselor statului, consecinţă atât a fenomenului demografic, cât şi a celor înregistrate pe piaţă forţei de muncă (creşterea şomajului); 

• riscul depopulării unor localităţi rurale sau a celor subdezvoltate, prin decese sau migraţie; 

• fluxuri de migraţie urban-rural ca soluţie pentru supravieţuire, fără efecte semnificative vizibile asupra dezvoltării satelor 

• instalarea unor dezechilibre în distribuţia densităţii populaţiei în plan teritorial; 

• creşterea scurgerilor de competenţe profesionale, mai ales tinere, în afara ţării, fără şanse de recuperare; 

• reducerea nupţialităţii şi creşterea ratei divorţurilor. 

Direcţii de acţiune

Experienţa României a demonstrat lipsa de eficacitate, pe termen mediu şi lung, a intervenţiilor politice în reglarea comportamentului reproductiv al populaţiei. În acest sens, s-au dovedit la fel de ineficace atât măsurile coercitive, cât şi stimulentele precum creşterea alocaţiei pentru copii (aceasta fiind, totuşi, necesară în cadrul politicilor de protecţie socială), acordarea unor ajutoare materiale suplimentare pentru al treilea, eventual al patrulea copil etc.

Mult mai eficiente sunt politicile economice şi sociale, precum şi cele referitoare la reconsiderarea investiţiilor în capitalul uman. 

În mod concret, trebuie întreprinse următoarele demersuri: 

• creşterea standardului de viaţă, a prosperităţii prin: 

- sporirea productivităţii forţei de muncă, cu efect direct asupra ridicării nivelului real de salarizare; 

- acordarea de locuinţe sociale sau facilitarea construirii de locuinţe pentru familiile tinere; 

- crearea posibilităţii întreţinerii unei familii prin activitatea depusă numai de unul dintre partenerii cuplului familial; 

• descurajarea unor tendinţe ale angajatorilor de a practica un tratament discriminatoriu în recrutarea forţei de muncă, de a pune bariere în accesul femeilor la anumite locuri de muncă, în special a viitoarelor mame sau a femeilor cu copii; realizarea unei schimbări de atitudine faţă de rolul şi funcţia femeii, în general; 

• punerea în practică a programelor de dezvoltare regională, cu efecte stimulative în plan demografic, al dezvoltării resurselor umane şi securităţii demografice a României; 

• prelungirea vârstei de pensionare în scopul contracarării consecinţelor negative ale actualei rate de dependenţă economică, ale numărului mare de persoane dependente de resursele publice; 

• ameliorarea treptată a structurii pe vârste a populaţiei din mediul rural (fenomenul îmbătrânirii fiind mai accentuat în aceste arii) şi favorizarea stabilităţii acesteia; evitarea riscului reducerii forţei de muncă în aceste zone şi al creşterii ratei şomajului în oraşe ca urmare a migraţiei populaţiei dinspre mediul rural spre urban; Se au în vedere următoarele măsuri: 

- diversificarea activităţilor economice şi a posibilităţilor de ocupare a forţei de muncă; 

- îmbunătăţirea calităţii infrastructurilor şi serviciilor; 

- crearea de oportunităţi de dezvoltare personală prin sporirea şanselor de acces la educaţie şi îmbunătăţirea calităţii serviciilor educaţionale din zonele rurale; 

• integrarea populaţiei tinere disponibilizate din zone industriale într-o agricultură modernă, eficientă realizată pe suprafeţe mari; stimularea unei pieţe a arendei care să producă transferuri pentru folosinţă eficientă a terenurilor de către persoanele cu capacitate de muncă; 

• dezvoltarea programelor de educaţie sanitară în scopul adoptării metodelor moderne de contracepţie şi planning familial (în locul practicii întreruperii de sarcină la care apelează încă un număr mare de femei), al evitării îmbolnăvirilor şi reducerii riscului sterilităţii; creşterea numărului centrelor de planning familial; 

• îmbunătăţirea calităţii serviciilor de tratament şi asistenţă medicală, în general, în scopul ameliorării stării de sănătate a populaţiei, reducerii mortalităţii infantile şi generale. 

BAZA DE CUNOAŞTERE ŞI INOVARE

Educaţia de bază

Educaţia de bază pentru toţi trebuie realizată prin următoarele demersuri: 

• refacerea echităţii în educaţie, mult afectată de degradarea condiţiilor de viaţă, de accentuarea discrepanţelor social-economice, segmentarea liantului social şi declinul general al serviciilor publice; 

• ameliorarea calităţii învăţării, astfel încât să se ajungă la standardele de performanţă ale ţărilor din UE şi OECD; 

• formarea competenţelor de bază pentru toţi (copii, tineri, adulţi), astfel încât pregătirea profesională ulterioară şi participarea la viaţa activă să se bazeze pe un edificiu cultural autentic; 

• asigurarea unor programe de educaţie compensatorie sau de a doua şansă pentru cei care au fost excluşi momentan din sistemul formal de educaţie de bază; 

• crearea unor condiţii speciale de învăţare şi a unor programe adecvate pentru grupurile vulnerabile: persoane cu nevoi speciale, minorităţi culturale, persoane care locuiesc în zonele defavorizate, tinerii şi adulţii analfabeţi, populaţiile migratoare, persoanele fără adapost stabil, copiii străzii, persoanele private temporar de libertate, şomerii pe termen lung, imigranţii, refugiaţii de război sau în urma calamităţilor naturale. 

Resursele umane ale sistemului educaţional

Probleme prioritare

Reforma învăţământului înseamnă de fapt o nouă calitate a resurselor umane. Este vorba, pe de o parte, de o realocare a resurselor existente, pe de alta, de formarea resurselor umane într-o altă paradigmă, în care calitatea să fie un obiectiv cel puţin la fel de important ca echitatea. 

În această perspectivă, se impun urmatoarele trei priorităţi: 

• ameliorarea standardelor de învăţare; 

• formarea personalului didactic; 

• formarea managerilor. 

Direcţii de acţiune

În această perspectivă, obiectivul strategic al resurselor umane pentru sistemul educativ presupune următoarele demersuri: 

• consolidarea noului curriculum şcolar şi pregătirea profesorilor pentru curriculum-ul la dispoziţia şcolii; 

• actualizarea pregătirii psihopedagogice şi metodice a personalului didactic în funcţie de dinamica dezvoltării şcolii; 

• stimularea motivaţiei intrinseci a elevilor şi studenţilor, asocierea acestora la organizarea şi gestiunea procesului de învaţare; 

• punerea accentului pe rezultate pe termen lung, nu pe performanţe utilizabile exclusiv în mediul academic; 

• elaborarea unor programe de prevenire a abandonului şi a insuccesului şcolar şi diversificarea stimulentelor participării (pe lângă condiţionarea alocaţiei pentru copii); 

• renunţarea la “şcoala paralelă” (meditaţiile suportate de familie) care marchează, de fapt, eşecul învăţământului formal; 

• trecerea la un alt sistem de control a calităţii în învăţământ, prin evaluare formativă şi examene centrate pe performanţe, nu pe reproducerea de cunoştinţe, precum şi prin utilizarea altor instrumente specifice; 

• formarea unor calificări bazate pe competenţe reale, utilizabile în carieră; 

• folosirea pe scară largă a noilor tehnologii în învăţământ; 

• promovarea învăţământului alternativ. 

 

Învăţământul superior

Probleme prioritare

Învăţământul superior are o contribuţie directă la formarea resurselor umane, fie că este vorba de specialişti şi manageri, fie că avem în vedere clasa politică şi cetăţenii societăţii de mâine.

Deşi este în prezent cel mai dinamic segment al învăţământului românesc (alături de sistemul VET), învăţământul superior are nevoie de o orientare mai clară în direcţia dezvoltării resurselor umane. În absenţa unei adevărate pieţe a muncii, care să regleze relaţia cu ofertă de absolvenţi calificaţi, au apărut deja pericolele bine cunoscute ale societăţilor subdezvoltate: şomajul cadrelor calificate, emigraţia masivă şi subutilizarea profesională. În plus, autonomia recent dobândită şi posibilitatea de decizie la nivel local nu au dus la simplificarea calificărilor şi specializărilor. Multe dintre acestea reflectă mai degrabă interesul academic îngust decât perspectiva confruntării cu piaţa muncii. 

Direcţii de acţiune

În acord cu analiza de mai sus, direcţiile de acţiune ce pot contribui la implicarea mai mare a universităţilor la dezvoltarea resurselor umane sunt următoarele: 

• adaptarea specializărilor la nevoile pieţei muncii; 

• ameliorarea calităţii serviciilor; 

• dezvoltarea cercetării ştiintifice universitare; 

• încurajarea fluxurilor de revenire a tinerilor care studiază în străinătate; 

• integrarea universităţilor particulare în sistemul de învăţământ superior românesc; 

• diversificarea specializărilor în toate domeniile învăţământului superior; 

• întărirea sistemului de management universitar; 

• întărirea partneriatelor internaţionale; 

• stimularea unor noi forme precum învăţământul la distanţă. 

În această ordine de idei, aplicarea actuală şi în perspectivă a programului de reformă a învăţământului superior solicită îmbunătăţiri substanţiale în managementul resurselor umane din învăţământul superior. Două direcţii sunt esenţiale în acest sens: 

• formarea şi perfecţionarea universitarilor care au responsabilităţi în domeniul managementului academic şi instituţional, precum şi a noilor administratori din instituţiile de învăţământ superior; 

• îmbunătăţirea managementului resurselor didactice şi de cercetare din instituţiile de învăţământ superior. 

În timp ce prima direcţie trebuie să fie aplicată pentru a asigura funcţionarea optimă a noilor mecanisme de conducere a instituţiilor de învăţământ superior în condiţii de autonomie universitară şi de gestionare financiară ce solicită creşterea resurselor extrabugetare, cea de a doua direcţie se referă atât la recrutarea de tineri preparatori şi asistenţi universitari cât şi la dezvoltarea personalului didactic şi de cercetare în condiţiile creşterii competitivităţii interuniversitare. Diversificarea instituţională şi, mai ales, a fluxurilor studenteşti, extinderea învăţământului la distanţă consacră tipuri noi de studenţi şi solicită forme diferite de organizare şi transmitere a cunoaşterii. Totodată, universităţile vor fi solicitate să se apropie tot mai mult de piaţa muncii, nu numai prin ofertă de specialişti ci şi prin elaborarea de noi tehnologii sau echipamente produse de cercetare. Acestea solicită un tip nou de universitar şi deci o nouă abordare a managementului resurselor umane necesare învăţământului superior. Se poate spune că viitorul universităţilor româneşti depinde în prezent de introducerea unor noi abordări ale managementului resurselor umane. Acest nou management trebuie să fie astfel proiectat încât să răspundă atât cantitativ cât şi calitativ noilor provocări ale societăţii, economiei şi culturii. 

Cercetarea ştiinţifică şi tehnologică

Probleme prioritare

Principalele probleme din activitatea de cercetare-dezvoltare (S+T) din România sunt la nivelul politicii faţă de acest domeniu: 

- slaba conştientizare a rolului şi importanţei acestei activităţi pentru dezvoltarea economiei şi a societăţii; 

- nivelul scăzut de afirmare şi recunoaştere pe plan european şi internaţional. 

Prima problemă are consecinţe dramatice pentru activitatea de cercetare-dezvoltare. Una din repercusiunile evidente s-a manifestat prin continua diminuare a fondurilor publice alocate acestei activităţi. 

Pe de altă parte, se înregistrează şi un nivel scăzut al cererii de inovare, datorat capacităţii reduse de absorbţie în economie a rezultatelor cercetării şi dezvoltării, ca urmare a restructurărilor şi blocajului economic. 

Direcţii de acţiune

În acest context, schimbările care trebuie să intervină în acest domeniu vizează însăşi atitudinea publică şi susţinerea politică. Este vorba de : 

• schimbarea mentalităţii referitoare la cercetare, prin recunoaşterea faptului că ştiinţa generează dezvoltare durabilă; 

• schimbarea statutului activităţii de cercetare-dezvoltare, din domeniu subvenţionat, în domeniu de investiţii, corespunzător rolului pe care trebuie să îl îndeplinească în orice societate care are ca obiectiv dezvoltarea socio-economică; 

• restructurarea în continuare a sistemului S+T, în scopul creşterii performanţelor, competitivităţii şi impactului său socio-economic, cerinţe obligatorii pentru atingerea standardelor necesare integrării în UE; 

• asigurarea condiţiilor de formare şi dezvoltare pentru şi prin cercetare a resurselor umane, pentru a atinge nivelul recunoaşterii ştiinţifice internaţionale; 

• atragerea şi menţinerea în activitatea de cercetare-dezvoltare a tineretului universitar; 

• legiferarea statutului personalului din activitatea de cercetare-dezvoltare, care să asigure baza de recunoaştere şi racordare în sistemele S+T europene şi internaţionale; 

• creşterea capacităţii de difuzare şi valorificare în economie şi societate a potenţialului tehnologic românesc. 

Principalele măsuri în acest scop sunt următoarele: 

• Sprijinirea formării şi dezvoltării nucleelor, centrelor şi reţelelor de excelenţă, în domenii considerate prioritare, care să constituie surse interne de competenţă ştiinţifică şi expertiză tehnologică de înalt nivel, precum şi de tehnologii avansate, corelate cu cerinţele strategice de dezvoltare pe termen lung. 

• Dezvoltarea resurselor din domeniul cercetării prin: 

- programele de granturi pentru cercetare ale ANSTI, Ministerului Educaţiei Naţionale şi Academiei Române; 

· îmbunătăţirea condiţiilor de formare continuă, prin şi pentru cercetare, combinând pregătirea post-universitară cu activităţile de cercetare-dezvoltare; 

· îmbunătăţirea accesului la sursele de informare; 

· dezvoltarea calităţilor manageriale pentru conducerea proiectelor de cercetare-dezvoltare (inclusiv internaţionale); 

· promovarea unei culturi orientate spre inovare şi calitate (prin instruire şi formare profesională adecvate); 

· crearea de condiţii motivante pentru cercetători, care să împiedice exodul competenţelor. 

• Integrarea unităţilor de cercetare-dezvoltare româneşti în reţele şi programe internaţionale 

• Creşterea calităţii şi eficienţei unităţilor de cercetare-dezvoltare, prin: 

- reducerea decalajelor tehnologice în dotarea lor materială: 

* procurarea de echipamente, aparatură şi software de ultimă generaţie 

* dezvoltarea de laboratoare/ facilităţi majore cu acces multiplu; 

· dezvoltarea infrastructurilor informaţionale 

· aplicarea unor proceduri standard de evaluare a organizaţiilor, activităţilor şi personalului din domeniul cercetării-dezvoltării, conform normelor internaţionale; 

· îmbunătăţirea procedurilor de selecţie, a practicilor manageriale şi a orientării spre piaţă a unităţilor de cercetare-dezvoltare; 

· aplicarea unui sistem de remunerare în funcţie de valoarea confirmată în plan ştiinţific/ tehnologic a activităţii şi rezultatelor 

· Creşterea capacităţii unităţilor de cercetare-dezvoltare de a difuza cunoştinţe, rezultate, experienţe prin: 

- dezvoltarea serviciilor de marketing, a birourilor de legătură cu industria etc. 

· cursuri şi stagii de formare şi perfecţionare pentru beneficiarii/ utilizatorii rezultatelor cercetării-dezvoltării 

· susţinerea mobilităţii cercetătorilor, specialiştilor şi studenţilor din institute şi universităţi către firme 

• Dezvoltarea potenţialului de cercetare-dezvoltare şi inovare la nivelul firmelor prin: 

· proiecte de cercetare-dezvoltare-inovare între parteneri industriali şi unităţi de cercetare-dezvoltare; 

· utilizarea de scheme de cofinanţare pentru proiectele colaborative între agenţi economici-unităţi de cercetare-dezvoltare; 

· introducerea sistemelor de management al calităţii 

· încurajarea cercetării în domeniul culturii şi patrimoniului cultural; 

FORMAREA PROFESIONALĂ

Formarea profesională iniţială

Probleme prioritare

După schimbările majore produse în sistemul VET la mijlocul anilor 90, formarea profesională iniţială va continua să fie o prioritate în politicile de dezvoltare a resurselor umane din România. Noua etapă de dezvoltare a sistemului VET, începută prin programul de reformă sprijinit de Uniunea Europeană prin Phare VET RO 9405, va fi influenţată de câteva decizii importante: 

· extinderea la 9 ani a învăţământului obligatoriu în concordanţă cu standardele UE (decizie inclusă în recentele modificări la Legea învăţământului); 

· includerea în procesul reformei a liceelor tehnice şi a şcolilor de ucenici care nu au beneficiat de vechiul program de reformă VET; 

· continuarea generalizării noului curriculum. 

Direcţii de acţiune

În linii mari, contribuţia sistemului VET la dezvoltarea resurselor umane va fi influenţată de nevoile pieţei muncii, de cerinţele educaţiei permanente, de modul de articulare a formării iniţiale şi continue, de contextul social şi economic în general. În mod concret formarea iniţială se va dezvolta în următoarele direcţii: 

• adaptarea structurii şi conţinutului VET la piaţa muncii 

- creşterea şanselor de angajare a tinerilor absolvenţi prin oferirea unor competenţe flexibile, în special în acele domenii în care există un potenţial de creştere economică; 

- adaptarea calificărilor oferite de sistemul VET la cerinţele pieţei muncii; 

- dezvoltarea standardelor VET în concordanţă cu standardele statelor din UE. 

• reconsiderarea rolului VET în cadrul educaţiei generale şi integrării pe piaţa muncii în contextul îmbunătăţirii accesului la educaţia permanentă: 

- deschiderea şcolilor VET în direcţia formării continue; 

- combaterea excluderii sociale (ex. abandonul şcolar, elevii rromi, familiile sărace); 

- accentuarea relaţiei între formarea profesională şi cea civică; 

- promovarea oportunităţilor egale pentru bărbaţi şi femei; 

- facilitarea tranziţiei de la şcoală la locul de muncă; 

- includerea formării profesionale iniţiale în proiectele de dezvoltare regională, ca măsură activă de prevenire şi combatere a şomajului tinerilor, de asigurare a dezvoltării integrate socio-economică la nivel local; 

- promovarea unei valorizari egale a învăţământului profesional şi tehnic cu celelalte forme specifice învăţământului secundar general. 

• garantarea calităţii în formarea profesională iniţială 

- dezvoltarea unui sistem de asigurare a calităţii în cadrul sistemului VET, în condiţii de echitate; 

- asigurarea calităţii prin ameliorarea standardelor pedagogice; 

• implicarea întreprinderilor şi a ofertanţilor privaţi VET 

- restabilirea legaturilor dintre şcolil VET şi întreprinderi; 

- dezvoltarea parteneriatului social; 

- promovarea unor mecanisme de finanţare alternative. 

• descentralizarea procesului de decizie şi a dezvoltării curriculum-ului 

- dinamizarea parteneriatului social prin structurile manageriale consultative organizate la nivel judeţean şi naţional (Comitetul Local de Dezvoltare a Parteneriatului Social în Formarea Profesională Iniţială, şi Consiliul Naţional de Formare Profesională şi Educaţie Continuă); 

- întărirea rolului partenerilor sociali şi a administraţiei publice locale în planificarea educaţională, în organizarea şi desfăşurarea învăţământului profesional şi tehnic atât din punct de vedere al standardelor de pregătire, a curriculumului în dezvoltare locală, dar şi al examenelor de absolvire, conforme sistemului naţional de certificare; 

- consolidarea autonomiei instituţionale la nivel judetean şi local, în conformitate cu noile roluri stabilite de minister, în condiţiile asigurării prin învăţământul profesional şi tehnic a dezvoltării integrate socio-economice, la nivel local şi judeţean. 

Formarea profesională continuă

Probleme prioritare

• Pentru a asigura coerenţa, consistenţa şi aplicabilitatea unei strategii în domeniul formării profesionale continue (FPC), România are nevoie de o Lege a formării profesionale a adulţilor, care să armonizeze articolele de legi referitoare la situaţii particulare (reconversie profesională, protecţia socială a persoanelor cu handicap, integrarea profesională a absolvenţilor învăţământului mediu şi universitar), integrându-le într-o viziune de ansamblu. 

Pentru a stimula antrenarea angajatorilor în programe de FPC a personalului, legea ar urma să prevadă, cel puţin pentru unele categorii de întreprinderi, unele facilităţi fiscale, precum şi posibilitatea de a organiza “în regie proprie” a propriului personal, sau de a participa la conceperea şi designul (formatul) programelor/cursurilor de FPC. 

Legea ar trebui să instituie un mecanism transparent, flexibil şi eficient de finanţare a cheltuielilor cu FPC, preconizând constituirea unui Fond Naţional din contribuţia obligatorie a tuturor utilizatorilor potenţiali de FPC a personalului angajat. 

Ţinând seama de varietatea furnizorilor de programe şi cursuri, legea FPC trebuie să stipuleze mecanismele şi criteriile generale de evaluare şi autorizare a instituţiilor şi societăţilor ofertante de astfel de servicii. Standardele instituţionale naţionale pentru furnizorii de servicii de FPC trebuie astfel concepute încât să garanteze calitatea în concordanţă cu IS0 9000, dar să nu excludă a priori anumite categorii de furnizori. 

În sfârşit, noul text de lege urmează să consfinţească obligativitatea eliberării unor certificate de calificare cu valabilitate pe piaţă internă românească a muncii şi pe piaţă unică europeană, în consonanţă cu standardele ocupaţionale. 

• Gestionarea aplicării unei legi atât de complexe, cu implicaţii sociale majore la nivelul întregii societăţi, presupune şi o construcţie instituţională adecvată. 

În acest sens, au fost create o serie de agenţii şi consilii care au structuri la nivel naţional, regional/zonal şi local. De asemenea există unele organisme de asistenţă tehnică şi financiară externă în domeniul formării profesionale sau care vizează ocuparea forţei de muncă şi politică socială. 

Pentru a evita activitatea paralelă a furnizorilor de servicii de FPC şi beneficiari (întreprinderi şi persoane fizice), construcţia instituţională trebuie să fie clară şi coerentă: de la furnizarea de

informaţii despre oferta de FPC şi consilierea de carieră la mecanismele de constituire şi folosire a fondului de finanţare a FPC, de la rolul organismelor tripartite în avizarea iniţiativelor legislative şi a programelor regionale şi locale ale FPC până la autoritatea/autorităţile de acreditare a furnizorilor de programe de FPC, de la elaborarea standardelor ocupaţionale şi până la supervizarea conformităţii certificatelor de calificare eliberate de mulţimea diversă a operatorilor. 

• Prin intermediul a numeroase programe de asistenţă externă, problema formării formatorilor pentru educaţia adulţilor a fost mereu în atenţie. Cu toate acestea, cu excepţia sistemului de formare continuă a personalului didactic, lipseşte o structură instituţională specializată care să coordoneze măcar din punct de vedere metodologic formarea formatorilor din domenii ale FPC. 

• Parteneriatul tripartit (guvern, patonat, sindicate) reprezintă un cadru eficient pentru conceperea şi derularea FPC. Misiunea acestui parteneriat se diferenţiază pe palierele următoare: 

- la nivel naţional, el avizează iniţiativele legislative pertinente, propune Guvernului, respectiv, ministerelor interesate strategii de FPC; 

- la nivel regional şi local, organismele tripartite identifică nevoile de calificare, recalificare şi perfecţionare şi facilitează relaţia dintre furnizorii de FPC şi beneficiari (companii comerciale, regii autonome, instituţii publice şi private etc.); 

- la nivelul furnizorilor consacraţi de servicii de formare profesională iniţială şi continuă (şcoli, universităţi, centre de calificare, recalificare şi perfecţionare) pot fi constituite organisme tipartite ad-hoc, care să propună programe/cursuri de FPC la cerere. 

• Structurarea ofertei de FPC şi articularea ei cu nevoile de pe piaţa muncii nu este posibilă fără o monitorizare continuă. Realizarea unui raport anual asupra structurii şi dinamicii ocupaţionale şi a unor studii în profil teritorial vizând nevoile actuale şi de perspectivă de resurse umane calificate sunt premise ale unei FPC eficiente. 

• Formarea continuă în domeniul managementului se realizează în special prin centre de perfecţionare, centre de formare managerială ad-hoc constituite şi mai puţin prin programe post-universitare consistente de tip MBA sau Executive MBA. În ţările avansate absolvirea unor astfel de programe de FPC este o condiţie preliminară de înscriere la un concurs pentru ocuparea unei poziţii în conducerea societăţii comerciale sau a instituţiei angajatoare. Astfel de programe asigura nu numai completarea formării iniţiale cu cunoştinţe necesare pentru asumarea conducerii în oricare domeniu de activitate, dar oferă înţelegerea organizaţiei angajatoare ca un sistem deschis, a cărei funcţionare depinde de volumul şi calitatea resurselor, de capacitatea internă de transformare a acestor resurse cu eforturi cât mai reduse pentru a satisface cererea în condiţii cât mai performante. 

Extinderea acestui tip de FPC este o problemă prioritară pentru România, în condiţiile în care doar managerii competenţi pot asigura succesul reformelor de tranziţie. 

• altă direcţie de acţiune în acest domeniu se referă la atragerea mijloacelor moderne de comunicare în diseminarea programelor/cursurilor, inclusiv a televizunii cu circuit închis, a canalelor de programe codificate transmise prin satelit şi chiar a televiziunii publice.

Liberalizarea accesului la formare este o condiţie a eficienţei pe scară largă a FPC. 

Direcţii de acţiune

• elaborarea unor politici coerente privind formarea profesională continuă. Programele realizate şi măsurile întreprinse până acum au avut un caracter reactiv, fiind adoptate în momente de criză sau doar în cazul categoriilor vulnerabile de populaţie; 

• crearea unei legislaţii FPC specifice ţinând cont de faptul că, în prezent, întregul cadru legislativ referitor la educaţia permanentă este asigurat de acte normative pentru alte domenii (respectiv, pentru educaţia iniţială) sau de articole de legi disparate referitoare la situaţii particulare (şomaj, protecţie socială a persoanelor cu handicap, integrare profesională a absolvenţilor învăţământului preuniversitar sau superior); 

• stimularea întreprinderilor, în special a celor mici şi mijlocii, pentru a investi în resursele umane; implementarea unor strategii specifice întreprinderilor de stat şi principalilor agenţi economici, pentru ca programele FPC să fie luate în considerare; 

• crearea unui personal calificat – pregătit la nivelul exigenţelor europene, pentru domeniile cele mai importante şi mai competitive ale economiei – care să susţină aceste cursuri; 

• formarea unor structuri instituţionale corespunzatoare, adaptate nevoilor reale ale unei economii aflate în proces de transformare, a unui sistem de evaluare şi acreditare a formatorilor; 

• optimizarea coordonării pregătirii iniţiale şi a formării profesionale continue, în special prin implicarea şcolilor profesionale; 

• participarea autorităţilor locale şi a comunităţilor în dezvoltarea FPC; 

• includerea dimensiunii sociale şi civice (alături de dimensiunea profesională propriu-zisă) în

programele FPC; 

• crearea unui sistem coerent de finanţare continuă, care ar putea include, printre altele:

- contribuţii obligatorii ale agenţilor economici, facilităţi fiscale, fondul de şomaj, bugetul central şi local, contribuţiile donatorilor externi; 

• garantarea dreptului fiecărei persoane adulte (peste 18 ani) de a accede la o formă de pregătire profesională (calificare, recalificare, specializare, perfecţionare, alta decât cea dobândită prin şcoală sau formare iniţială; 

• îmbunătăţirea informării profesionale şi asupra carierei, prin crearea unei reţele naţionale de informare, orientare educaţională şi profesională şi dezvoltarea serviciilor de mediere şi consiliere profesională oferite în prezent de către structurile MMPS - Agenţiei Naţionale de Ocupare şi Formare Profesională; 

• adoptarea unor reglementări fiscale preferenţiale pentru întreprinderile mici şi mijlocii pentru a le stimula să participe la programe de FPC şi la programele de sprijinire a inserţiei persoanelor care caută un loc de muncă; 

• încurajarea universităţilor şi a şcolilor postliceale de a participa la oferta de pregatire continuă prin învăţământ la distanţă, cursuri serale, programe itinerante sau alte forme adresate studenţilor adulţi; 

• elaborarea de programe speciale de formare profesională pentru categorii socio-profesionale defavorizate, precum şi pentru populaţia din zonele prioritare; 

• elaborarea şi aplicarea Programului de calificare, recalificare şi perfecţionare profesională a persoanelor neîncadrate în muncă. 

OCUPAREA FORŢEI DE MUNCĂ

Probleme prioritare

Piaţa muncii în general şi ocuparea forţei de muncă în special se află într-o situaţie de criză, cu tendinţe de agravare şi amplificare. Evoluţiile din ultimul deceniu nu au condus în acest domeniu la o transformare, compatibilă cu exigenţele unei economii de piaţă. În loc să fie valorificată ca un factor primordial de relansare, forţa de muncă tinde să devină din ce în ce mai mult o ”supapă” prin care se eliberează – temporar şi iluzoriu - sau se atenuează dezechilibre şi disfunctionalităţi de pe alte pieţe ale economiei: piaţa bunurilor şi a serviciilor, cea financiar-monetară, valutară, piaţa comerţului exterior etc. 

Reducerea absolută şi relativă a numărului mediu de salariaţi, creşterea absolută şi relativă a ocupării în sectorul primar, determină o periculoasă şi nedorită alunecare a economiei spre activităţi slab productive şi de subzistenţă. În acest sens, se impune reconsiderarea rolului industriei pentru relansarea şi creşterea performanţelor economiei naţionale şi luarea în considerare a ponderii pe care o vor avea serviciile în preţurile de vânzare a majorităţii bunurilor. Evoluţia structurii sectoriale a forţei de muncă de până acum vine în contradicţie cu

necesitatea eficientizării şi rentabilizării economice, întrucât deplasările forţei de muncă au loc dinspre sectoarele în care productivitatea muncii progresează înspre sectoare mai puţin productive. 

Restructurarea este cel mai adesea înţeleasă ca o desfiinţare a firmelor producătoare de pierderi şi nu ca o imensă oportunitate de relansare şi recucerire a pieţei interne şi externe.

Instituţiile nou create se află încă abia la început, fiind necesară o perioadă de timp astfel încât

să poată funcţiona cu adevărat. 

Direcţii de acţiune

Pentru a remedia rapid această situaţie se impun următoarele demersuri: 

• îmbunătăţirea raportului de dependenţă economică, pentru a putea fi realizată o protecţie socială bazată pe autoprotecţie şi ocuparea unui loc de muncă; 

• perfecţionarea statisticii pieţei muncii, a sistemului de colectare a datelor cu privire la resursele de forţă de muncă, care să nu “piardă” din evidenţă categoriile de populaţie descurajată, exclusă de pe piaţa muncii; 

• conceperea şi implementarea unei strategii naţionale în domeniul agriculturii şi mediului rural, axată pe reconversia treptată a forţei de muncă din acest sector; eficientizarea fermelor agricole, îmbunătăţirea structurii ocupării în mediul rural – pe sectoare economice şi grupe de vârstă; 

• reconsiderarea rolului sectoarelor economice, restructurarea cu accent pe recâştigarea pieţei interne şi externe, care poate conduce la îmbunătăţirea ocupării forţei de muncă; 

• elaborarea unor programe speciale pentru ocuparea forţei de muncă tinere; 

• eliminarea discriminărilor de gen şi creşterea şanselor de ocupare a unor poziţii manageriale a forţei de muncă feminine. 

DEZVOLTAREA REGIONALĂ

Probleme prioritare

Dezvoltarea regională este una din priorităţile politicilor sectoriale şi generale. Din perspectiva resurselor umane, următoarele intervenţii sunt considerate prioritare: 

• demararea şi realizarea primelor proiecte ISPA; 

• declararea unor zone cu probleme socio-economice drept “zone defavorizate” sau zone prioritare din perspectiva dezvoltării umane; 

• realocarea resurselor la nivel local şi regional, astfel încât politica resurselor umane să ia în considerare nevoile şi potenţialul specific zonelor, regiunilor şi comunităţilor. 

Direcţii de acţiune

• dezvoltarea resurselor umane şi crearea de noi locuri de muncă prin implementarea în plan regional a Programului de Măsuri Active de Ocupare a Forţei de Muncă (PAEM), astfel încât să se contribuie la: 

- combaterea parţială a şomajului pe termen lung; 

- încadrarea parţială în muncă a populaţiei tinere şi a celor excluşi de pe piaţă muncii; 

- facilitarea adaptării muncitorilor la schimbările industriale şi la cele din sistemele de producţie; 

• consolidarea cadrului instituţional şi legal în vederea dezvoltării regionale (se are în vedere, în principal, diversificarea serviciilor Agenţiilor de Dezvoltare Regională şi întărirea Agenţiei Naţionale pentru Dezvoltare Regională, ca organism naţional executiv); 

• realizarea unor proiecte şi programe regionale pe termen mediu; 

• adaptarea formării profesionale continue la nevoile dezvoltării regionale; 

• dezvoltarea competenţelor profesionale şi susţinerea capacităţilor instituţionale din perspectiva dezvoltării regionale. Acest obiectiv presupune importante activităţi de formare şi construcţie a capacităţilor instituţionale în domeniile: 

- practica dezvoltării regionale în UE (politici structurale şi de aderare, competenţe de programare şi negociere, de gestionare financiară); 

- politica regională la nivel naţional (folosirea unor instrumente de implementare a politicilor, metode de evaluare, delimitarea zonelor de intervenţie); 

- analizarea dezvoltării regionale (măsuri de execuţie la nivel regional, tehnici analitice de măsurare a performanţelor, surse de informare privind performanţele economice regionale); 

- formularea strategiilor de dezvoltare şi formarea consensului; 

- definirea programelor şi proiectelor; 

- managementul programelor de dezvoltare regională; 

- managementul informaţiei şi publicitatea. 

• realizarea unor proiecte şi programe regionale pe termen mediu. În mod concret este vorba de următoarele obiective: 

- dezvoltarea prioritară a zonelor defavorizate şi recuperarea decalajelor economice şi sociale; 

-valorificarea avantajelor comparative ale zonelor cu deficit economic, stimularea activităţilor în folos comunitar; 

- susţinerea agriculturii şi dezvoltării rurale; 

- asigurarea şi protecţia investiţiilor în exploataţiile agricole; 

- dezvoltarea agro-turismului; 

- protecţia mediului; 

- dezvoltarea lucrărilor de interes public local; 

- stimularea şi sprijinirea dezvoltării comunitare şi a capacităţilor locale; 

- dezvoltarea capacităţilor manageriale ale personalului administrativ local; 

- stimularea inovaţiei şi iniţiativei locale. 

INCLUZIUNEA SOCIALĂ

Probleme prioritare

Incluziunea socială este o problemă care preocupă toate societăţile. În condiţiile tranziţiei, ea este afectată de o serie de fenomene cumulate, derivate atât din situaţia dinainte de 1989, cât şi ca urmare a reformelor sociale şi economice. În această perspectivă, următoarele probleme sunt prioritare: 

• agravarea polarizării sociale, datorită accentuării discrepanţelor dintre bogaţi şi săraci, dintre clasa politică şi cetăţeni, dintre mediul rural şi mediul urban; 

• accentuarea marginalizării şi excluderea populaţiei sărace de la serviciile minime precum educaţia, sănătatea, cultura, informaţia, protecţia socială; 

• lipsa practicii dialogului social; 

• insuficienta participare civică datorită apatiei şi indiferentismului politic; 

• utilizarea scăzută a potenţialului reţelelor sociale (în multe cazuri doar pentru supravieţuire) 

• privatizarea capitalului social ca bun public şi dezvoltarea reţelelor clientelare 

• participarea scăzută la viaţa instituţiilor locale 

• accentuarea clivajelor dintre generaţii, dintre “foşti” şi "actuali”, dintre putere şi opoziţie, dintre stat şi societatea civilă; 

• incapacitatea de a găsi o soluţie eficace pentru integrarea socială şi economică a romilor. 

Direcţii de acţiune

Problemele actuale sunt efectul unor condiţii sociale, politice şi economice care au afectat profund societatea românească. Din acest motiv, rezolvarea lor nu va putea fi posibilă decât pe termen lung, prin politici consecvente şi bine susţinute. Pe termen mediu, următoarele direcţii de acţiune sunt prioritare: 

• recunoaşterea oficială a excluderii sociale ca problematică prioritară; 

• încurajarea politicilor economice şi sociale care susţin incluziunea şi dialogul social; 

• combaterea excluderii sociale şi dezvoltarea politicilor de incluziune, care să cuprindă toată populaţia, fără nici un fel de discriminare; 

• întărirea instituţiilor democratice şi aplicarea legislaţiei astfel încât să se asigure respectarea drepturilor omului şi să se refacă încrederea populaţiei în structurile statului de drept; 

• promovarea echităţii în toate sectoarele, îndeosebi prin măsuri de protecţie socială, programe compensatorii şi politici de susţinere a zonelor defavorizate; 

• stimularea legislativă a asocierilor orizontale şi descurajarea “patronajului local” (de tip “familie”); 

• diversificarea asocierilor în vederea împărţirii riscului şi atenuării şocurilor; 

• promovarea toleranţei şi deschiderii comunitare. 

SĂNĂTATEA ŞI ASISTENŢA SOCIALĂ

Dezvoltarea resurselor umane presupune, între alte condiţii, asigurarea potenţialului de sănătate pentru toţi membrii societăţii. Aceasta implică promovarea şi protejarea sănătăţii fiecărui individ de-a lungul întregii vieţi. În contextul dezvoltării durabile a societăţii, sănătatea este privită din perspectiva responsaibilităţii multisectoriale şi individuale. 

Probleme prioritare

• solidaritatea pentru sănătate: recunoaşterea de către toate sectoarele societăţii a importanţei investiţiilor pentru sănătate în fiecare sector şi a orientării politicilor şi acţiunilor din sectorul respectiv în concordanţă cu acest obiectiv; 

• echitate: reducerea diferenţelor, în starea de sănătate şi în accesibilitatea la serviciile de sănătate, dintre regiuni, grupuri sociale şi etnice; 

• conştientizarea populaţiei asupra dreptului la sănătate, a cerinţelor de asigurare a ei, inclusiv asupra responsaibilităţii individuale; 

• crearea unui sistem de sănătate integrat care să asigure continuitatea îngrijirilor de sănătate, de la asistenţa medicală primară la serviciile secundare şi terţiare; 

• realizarea acquis-ului comunitar în legislaţia de sănătate, de mediu, a alimentaţiei şi a locuinţei; 

• reducerea expunerii la contaminanţii fizici, chimici şi microbieni periculoşi pentru sănătate din: apă, aer, deşeuri şi sol de la locul de muncă; 

• integrarea în programele comunitare şi cele ale Organizaţiei Mondiale a Sănătăţii. 

Direcţii de acţiune

Îmbunătăţirea stării de sănătate nu va putea fi posibilă decât pe termen lung şi printr-o politică

consecventă şi bine susţinută. Pe termen mediu, urmatoarele direcţii sunt prioritare : 

• orientarea a cel puţin 20 % din bugetul naţional şi din finanţarea externă pentru serviciile sociale de bază, indicele de dezvoltare umană reprezentând baza de accelerare pentru alocarea fondurilor la nivel local; 

• asigurarea cadrului legal pentru evaluarea impactului asupra stării de sănătate a dezvoltării sectoriale şi a responsaibilităţilor privind efectele politicilor şi acţiunilor asupra stării de sănătate; 

• definitivarea cadrului legislativ pentru reforma în sănătate; 

• promovarea medicinii preventive: alocarea resurselor pentru activităţile preventive, curative şi de tratament luându-se în consideraţie impactul măsurilor de prevenire asupra stării de sănătate prin analiza cost-eficienţă; 

• reducerea cu cel puţin 30 % a diferenţelor în speranţa de viaţă la naştere între regiuni precum şi dintre România şi ţările vest-europene; 

• reducerea mortalităţii infantile sub 20 ‰ ; 

• reducerea mortalităţii la populaţia sub 50 ani; 

• reducerea cu cel puţin 25 % a diferenţelor în starea de sănătatea dintre grupurile sociale şi etnice; 

• reducerea valorilor indicatorilor majori de morbiditate, incapacitate temporară de muncă şi de mortalitate în zonele în care valoarea acestora depăşeşte valoarea medie pe ţară; 

• reducerea morbidităţii prin tuberculoză şi SIDA, îndeosebi la copii; 

• dezvoltarea de indicatori care să reflecte mai bine inechităţile în starea de sănătate şi care să permită identificarea zonelor de risc ; 

• dezvoltarea sistemului de informare geografică în sănătate; 

• asigurarea unor mecanisme de stimulare a reducerii expunerii la factorii de risc de la locul de muncă; 

• stimularea prin mecanisme legale şi economice a programelor de promovare a unui stil de viaţă sănătos: 

- reducerea fumatului; 

- prevenirea consumului de droguri; 

- limitarea consumului de alcool, în special la populaţia sub 15 ani; 

- introducerea sportului în curriculum-ul naţional; 

- introducerea educaţiei nutriţionale; 

- dezvoltarea educaţiei pentru deprinderi igienice personale şi comunitare; 

• furnizarea de servicii de îngrijire adecvate pentru grupurile vulnerabile: grupurile defavorizate, cu handicap, în vârstă; 

• stabilirea unui cadru formal pentru relaţia medic-pacient în vederea descurajării supra-taxelor şi altor practici informale; 

• diversificarea sprijinului social şi medical pentru persoanele în dificultate, prin implicarea ONG-uilor de caritate, a instituţiilor şi asociaţiilor religioase etc.; 

• îmbunătăţirea accesului la serviciile de planning familial şi de îngrijire prenatală, postnatală şi de pediatrie; 

• intensificarea programelor educaţionale pentru mamă şi copil; 

• asigurarea unor programe de educaţie pentru creşterea abilităţii individuale de a se adapta şi rezolva factorii de stres; 

• reducerea numărului de cazuri de violenţă şi accidente; 

• lansarea unor proiecte de cercetare privind determinanţii, formele şi impactul violenţei şi a accidentelor asupra sănătăţii; 

• asigurarea unui suport legislativ adecvat pentru protejarea împotriva abuzului sexual şi violenţei în familie şi comunitate, asigurarea suportului social şi de tratament pentru victimele violenţei în scopul prevenirii perpetuării acestor situaţii; 

• dezvoltarea de servicii orientate către grupurile fără domiciliu stabil, care trăiesc sub limita de subzistenţă, cu infecţie HIV şi alte grupuri de risc; 

• dezvoltarea cadrului legal, economic şi structural care să conducă la un comportament sexual mai sigur şi să prevină utilizarea drogurilor; 

• elaborarea unui program de avertizare pentru decelarea din timp a epidemiilor; 

• asigurarea securităţii produselor alimentare fabricate şi comercializate în ţară, de la producţie până la prepararea culinară casnică; 

• asigurarea aprovizionării populaţiei cu apă potabilă sigură şi în cantitate suficientă; 

• creearea mediului favorabil sănătăţii şi dezvoltării individuale în unităţile de îngrijire medicală, de asistenţă socială, învăţământ şi de muncă; 

• îmbunătăţirea managementul activităţii de planificare şi rezolvare a situaţiilor de urgenţă în caz de dezastre, calamităţi naturale, accidente. 

PROTECŢIA ŞI SECURITATEA SOCIALĂ

Direcţii de acţiune

• Creşterea gradului de ocupare a populaţiei prin următoarele programe şi acţiuni: 

- aplicarea, începând cu anul 2000 a Planului Naţional de Acţiune pentru ocuparea forţei de muncă, prin servicii de plasare, consiliere profesională, informaţii privind piaţa muncii, job-cluburi, tehnici de căutare a unui loc de muncă, calificare/recalificare, consultanţă şi asistenţă în mici afaceri, servicii publice, servicii pentru incubatoare de afaceri; 

- implicarea parteneriatului social în iniţierea măsurilor de ocupare la nivel local şi central; 

- stimularea patronilor în vederea angajării şomerilor proveniţi din grupurile defavorizate (şomeri de lungă durată, persoane cu handicap, tineri din casele de copii); 

- creşterea gradului de ocupare a femeilor în anumite sectoare specifice de activitate; 

- participarea la procesul de monitorizare şi evaluare a politicilor de ocupare iniţiat de Comisia Europeană în vederea implementării "Liniilor directoare" ale politicii europene de ocupare şi a Strategiei Europene de Ocupare; 

- crearea cadrului instituţional pentru gestionarea sprijinului de tip Fondul Social European; 

- adoptarea unei noi legi privind ocuparea forţei de muncă şi protecţia socială a persoanelor în căutarea unui loc de muncă; 

- reglementarea criteriilor de acreditare a prestatorilor de servicii de ocupare şi formare profesională. 

• Adoptarea unui nou cadru legislativ privind ocuparea şi protecţia socială: 

- alinierea legislaţiei muncii la legislaţia europeană în privinţa protecţiei drepturilor angajaţilor în cazul transferului de întreprinderi, afaceri sau părţi de afaceri şi a protecţiei drepturilor angajaţilor în cazul insolvabilităţii angajatorului; 

- elaborarea unui nou Cod al Muncii care să ţină seama de noile cerinţe ale protecţiei sociale; 

- integrarea principiului egalităţii între femei şi bărbaţi în toate domeniile şi la toate nivelurile vieţii sociale; 

- adoptarea unei legislaţii care să garanteze dreptul femeilor la securitate şi integritate fizică şi

psihică, precum şi eliminarea oricăror forme şi manifestări de violenţă împotriva femeilor, atât în sfera familială cât şi în afara ei, promovarea programelor educaţionale în spiritul respectării drepturilor omului şi a democraţiei. 

• Reforma asigurărilor sociale prin transformarea sistemului public de pensii şi asigurări sociale, administrarea privată a fondurilor universale de pensii, introducerea asigurărilor suplimentare: 

- înfiinţarea Casei Naţionale de Asigurări Sociale care va administra prestaţiile obligatorii pe termen scurt şi lung, va colecta contribuţiile datorate pentru componenţa administrată public şi pentru cea administrată privat; 

- crearea Fondului Naţional de Garantare a plăţilor contribuţiilor de asigurări sociale în situaţia incapacităţii de plată a angajatorilor; 

- crearea Fondului Naţional de Asigurare pentru accidentele de muncă şi bolile profesionale; 

- crearea şi implementarea noului sistem de colectare, evidenţă şi control al contribuţiilor de asigurări sociale; 

- dezvoltarea serviciilor de recuperare a capacităţii de muncă în cadrul sistemului public de pensii în vederea reinserţiei socio-profesionale. 

• Reforma sistemului de asistenţă socială: 

- adoptarea Legii privind asistenţa socială; 

- implementarea Legii privind asistenţa socială a persoanelor vârstnice; ridicarea nivelului cantitativ şi calitativ al serviciilor şi prestaţiilor sociale pentru persoanele vârstnice. Reamenajarea căminelor pentru vârstnici prin înfiinţarea a trei secţii: pentru persoane dependente, semidependente şi pentru persoane care nu sunt dependente. 

• Combaterea sărăciei extreme prin măsuri de protecţie socială activă (angrenarea în acţiuni de interes local şi comunitar), mijloace educaţionale, sprijin material şi financiar punctual.

28. Poate România suporta costurile integrării în Uniunea Europeană?
Pentru România, Programul Naţional de Aderare a României (PNAR) la Uniunea Europeană, este o oportunitate pentru a dezvolta mecanisme de asigurare a unei mai bune legături între definirea de obiective specifice strategiei de aderare, pe termen scurt şi mediu, planificarea bugetară şi programarea asistenţei financiare externe, în primul rând cea a Uniunii Europene.

Există două elemente care afectează, într-o anumită măsură, acurateţea exerciţiului din perspectivă financiară:

- pe de o parte, contextul macroeconomic dificil (în corelare cu setul de reforme structurale prin care se susţine realizarea stabilităţii economice) care limitează posibilităţile de previziune;

- pe de altă parte, însăşi capacitatea redusă de a elabora şi implementa politici corelate, inclusiv lipsa unor mecanisme autohtone de programare bugetară multianuală.

Este de aşteptat ca exerciţiul PNAR 2000, în corelare şi cu noua variantă a Parteneriatului de Aderare, să aducă îmbunătăţiri substanţiale şi evitarea unor necorelări care astăzi pot fi mai mult decât evidente.

În acest context, PNAR 99 a fost utilizat ca un instrument de planificare pentru a îmbunătăţi, în primul rând cooperarea între instituţiile naţionale (cu deosebire între organismele responsabile în domeniul bugetar şi al integrării europene, pe de o parte, şi celelalte entităţi, pe de altă parte) ca bază pentru întărirea dialogului României cu Uniunea Europeană.

Efortul a fost îndreptat în mod prioritar spre:

a) definitivarea instrumentelor de planificare/dialog intern;

b) identificarea nevoilor şi mai bună corelare a politicilor;

c) evaluarea capacităţii de implementare (contractare) a proiectelor (obiective/măsuri) în contextul anvelopei multianuale a asistenţei financiare;

d) evaluarea efortului bugetar propriu, inclusiv capacitatea de co-finanţare, în condiţiile restricţiilor bugetare;

e) identificarea de obiective/măsuri pentru îmbunătăţirea mecanismelor interne de programare şi execuţie bugetară (inclusiv noi reglementari).

Cadrul multianual al programării asistenţei Uniunii Europene care a fost luat în considerare este:

 

	Instrumente financiare
	1999
	2000
	1999-2000
	2001
	2002
	2000-2002

	PHARE

din care:

-RICOP
	157

100
	250

-
	407

100
	250

-
	250

-
	750

-

	ISPA

din care:

· mediu 

· transport
	 
	200

100

100
	200

100

100
	200

100

100
	200

100

100
	600

300

300

	SAPARD
	-
	150
	150
	150
	150
	450

	TOTAL

(Milioane EURO)
	157
	600
	757
	600
	600
	1800


Au fost luate în considerare noile orientări PHARE (Institutional Building – 30%; investiţii/dezvoltare – 70%; investiţiile presupun aproximativ 25% co-finanţare).

Prognoza evoluţiei indicatorilor macroeconomici ai României este:

 

	Indicatori
	U.M.
	1998
	19991
	19992
	2000
	2001
	2002

	A
	1
	2
	3
	4
	5
	6
	7

	P.I.B.

suma absolută
	%
	-7.3
	-2.0
	-3.5
	+2.0
	+2.8
	+4.0

	
	mld.lei
	338.67
	474.83
	446.84
	542.12
	635.58
	762.42

	Indicele preţurilor de consum
	%

dec. faţă de dec. an anterior
	140.6
	125
	134.7
	120
	115
	111

	
	%

medie an/ medie an anterior
	159
	130
	139.5
	121
	117
	113

	Şomaj la sfârşit de an
	număr

mii pers.
	1025
	1200
	1300
	1280
	1270
	1250

	
	rata

%
	10.4
	12
	13
	12.9
	12.8
	12.6

	Deficit bugetar
	% din PIB
	-4.0
	-2.0
	-2.7
	-3.0
	-2.7
	-2.7

	Deficit cont curent
	mil. dolari
	-3010
	-1963
	-2007
	-1735
	-1580
	-1410


1 prevederi în legea bugetului de stat pe 1999

2 rezultat în urma negocierilor cu F.M.I.

Implicaţiile bugetare globale legate de co-finanţare sunt estimate astfel:

	 
	U.M.
	1999-2000
	2001-2002
	2000-2002
	1999-2002

	PHARE
	-MEURO
	87.5
	87.5
	131.25
	175

	SAPARD
	-MEURO
	40
	80
	120
	120

	ISPA
	-MEURO
	30
	60
	90
	90

	TOTAL
	-MEURO
	157.5
	227.5
	341.25
	385


Suma de 385 MEURO a reprezentat în anul 1999 1.4% din PIB şi va reprezenta 0.9% în anul 2002.

România are capacitatea de a finanţa/co-finanţa, pe termen scurt şi mediu, obiectivele legate de aderarea la Uniunea Europeană. Aceasta evidenţiază faptul că România trebuie să acorde o atenţie specială, pe de o parte, în cadrul exerciţiilor PNAR/NPAA, Parteneriat de Aderare, programare a asistenţei financiare şi elaborare a bugetului, corelării politicilor şi realizarea unor obiective prioritare, iar pe de altă parte, implementării eficiente a acestor politici şi atingerii obiectivelor. Pe termen scurt există, însă, presiuni asupra bugetului care presupun managementul prudent al echilibrelor bugetare, sprijinul organizaţiilor financiare internaţionale, inclusiv al Uniunii Europene, precum şi adresarea adecvată şi urgentă a pieţelor private externe financiare şi de capital. 

Pe termen scurt, referitor la gestionarea echilibrelor macroeconomice, finanţarea externă şi plata serviciului datoriei externe, România ia în considerare următoarele elemente:

a) aranjament Stand-by cu Fondul Monetar Internaţional (400 milioane DST) pentru susţinerea balanţei de plăţi; 

b) împrumut PSAL de la IBRD (300 milioane USD şi 25 milioane USD pentru asistenţă tehnică) pentru sprijinirea implementării reformelor structurale (restructurarea şi privatizarea sectorului bancar; lichidarea şi restructurarea întreprinderilor cu pierderi; îmbunătăţirea mediului de afaceri în vederea creşterii rolului sectorului privat; conform acordului de împrumut sumele sunt destinate consolidării rezervelor valuare şi/sau finanţării deficitului bugetar; 

c) împrumut de la Uniunea Europeană (200 MEURO tranşa 1 de 100 MEURO la sfârşitul anului 1999; tranşa 2, după evaluarea evoluţiei programului convenit cu IBRD, în primăvara anului 2000);

d) tranşa a II-a a împrumutului ASAL (reforma structurală în agricultură) de la IBRD (150 milioane USD);

e) împrumut de co-finanţare la împrumutul FESAL (IBRD) de la EXIMBANK – Japonia (30 milioane USD); sumele susţin balanţa de plăţi. 

În mod corelat:

a) Efortul bugetar vizează:

- susţinerea reformei economice (2,6% din P.I.B. - poziţia din buget “cheltuieli pentru reformă”) prin:

- susţinerea restructurării sistemului bancar;

- susţinerea închiderii minelor;

- plăţi compensatorii pentru concedieri colective în sectoare restructurate;

- acoperirea diferenţelor de curs valutar pentru serviciul datoriei publice;

b) se adoptă măsuri pentru accesarea pieţelor financiare private (împrumuturi pe termen de minimum 2 ani şi fără garanţii, până la plafonul de 350 milioane USD; emisiuni de titluri de stat pe piaţa asiatică de aproximativ 250 milioane USD);

c) se diversifică instrumentele de finanţare internă şi externă a deficitului bugetului de stat (finanţare pe termen scurt, mediu şi lung); în anul 1999 au fost atrase de pe piaţa internă peste 70 milioane USD şi 2.100 miliarde lei (numai de la populaţie);

d) se diversifică sursele de finanţare a deficitului bugetar ca urmare a utilizării unor sume provenite din privatizare (toate sumele încasate peste o valoare reprezentând 1,1% din P.I.B.).

În contextul efectelor rezultate din aplicarea programului de macrostabilizare şi a celui de reforme structurale, efortul bugetar este destinat şi susţinerii politicilor de acompaniament social:

- asigurări sociale şi asistenţă socială:

- pensiile de asigurări sociale (0,9% din P.I.B., reprezentând doar transferuri de la bugetul de stat care echilibrează bugetul asigurărilor sociale de stat); problema pensiilor rămâne critică pe termen mediu, ca urmare a raportului între mâna de lucru ocupată (9,0 milioane, din care 5,0 milioane salariaţi) şi numărul de pensionari (5,0 milioane);

- şomaj (plăţi compensatorii pentru concedieri colective în sectoare restructurate – 0,6% din P.I.B.; ajutor de şomaj; alocaţii de sprijin pentru cei care nu mai beneficiază de ajutor de şomaj şi nici nu au găsit încă loc de muncă);

- sprijin de la bugetul de stat (0,2% din P.I.B.) pentru echilibrarea bugetului Fondului de risc şi accident care sprijină persoanele cu handicap;

- măsuri specifice de sprijinire a familiilor cu venituri mici;

- măsuri descentralizate de asistenţă socială (cantine, spitale, refugii de noapte);

- măsuri active de combatere a şomajului (din fondul de şomaj);

- împrumuturi pentru înfiinţarea de mici întreprinderi;

- programe de reconversie profesională;

- servicii de intermediere pe piaţa muncii;

- măsuri specifice co-finanţate în cadrul unor acorduri de împrumut internaţionale;

- reţea de securitate socială; reforma sistemului de pensii; sistem informaţional (IBRD – 50 milioane USD);

- atenuarea nivelului de sărăcie şi a grupurilor defavorizate prin infrastructuri comunitare, microîntreprinderi şi asistenţă socială (10 milioane USD IBRD; 10 milioane USD Social Development Fund – Council of Europe/ SDF-CE);

-protecţia copiilor, inclusiv copiii străzii (5 milioane USD - IBRD; 10 milioane USD SDF-CE).

Exerciţiul de programare PHARE ’99 a încheiat programul RICOP (Enterprise Restructuring and Employment Conversion Programme) – 100 MEURO care a devenit operaţional în anul 1999; acesta se implementează descentralizat în 5 zone care sunt afectate masiv de restructurarea industrială şi în care activităţile nu sunt diversificate.

Componentele programului vizează:

- sprijin pentru forţa de muncă disponibilizată (28 MEURO);

- lucrări publice (14 MEURO);

- creare de locuri de muncă (9 MEURO);

- accesul întreprinderilor mici la finanţare (30 MEURO);

- protecţia socială şi evitarea excluderii sociale (10 MEURO).

Se estimează sprijinirea a 60.000 de concediaţi şi crearea a 23.000 locuri de muncă.

Dezechilibrele amintite şi implementarea reformelor structurale creează o constrângere bugetară şi de management al politicilor care afectează calitatea planificării pe termen mediu.

În acest context, PHARE asigură, totuşi, o bază stabilă pentru accelerarea, monitorizarea, actualizarea şi alocarea de obiective şi resurse aferente acestora, astfel încât obiectivul strategic al pregătirii pentru aderare la Uniunea Europeană să nu fie afectat de dificultăţile conjuncturale prin care trece România.

Finanţarea Programului Naţional de Aderare cuprinde, în principal, finanţarea obiectivelor de transpunere legislativă şi de dezvoltare a capacităţii administrative, dar cuprinde şi prevederi din alte domenii legate de acquis-ul comunitar, care au caracterul unor obiective de dezvoltare/restructurare economică, acestea din urmă nefiind, însă, surprinse în mod exhaustiv. Un exemplu în acest sens îl constituie reabilitarea şi dezvoltarea infrastructurilor de transport.

Pentru finanţarea obiectivelor din sectorul transporturilor sunt prevăzute pentru perioada 1999-2002 sume care reprezintă circa 44% din totalul necesităţilor de finanţare identificate în cadrul exerciţiului PNAR. Deşi conformarea faţă de cerinţele standardelor Uniunii Europene în domeniu ar necesita sume cu mult mai mari, este clar că încadrarea în restricţiile bugetare impune o selecţie mult mai riguroasă a priorităţilor. O situaţie similară se înregistrează în sectorul protecţiei mediului.

Faţă de totalul finanţărilor necesare pentru perioada 1999-2002 circa 60% au surse identificate, iar restul sumelor se încadrează în limitele resurselor care vor putea fi antrenate în mod plauzibil. În mecanismul de planificare financiară asociată obiectivelor şi măsurilor din PNAR s-a acordat prioritate selectării de obiective şi măsuri a căror implementare poate fi asigurată cu un grad ridicat de certitudine potrivit estimărilor diverselor autorităţi responsabile de politici.

În acest scop s-a asumat şi riscul ca, necesarul total de finanţare pe ansamblul unui an să nu atingă nivelul alocării anuale. Memorandumurile de finanţare urmează să aibă un rol corectiv, prin precizarea structurilor de detaliu ale alocărilor de fonduri.

Metodologia utilizată la evaluarea necesităţilor de finanţare

În vederea evaluării cât mai realiste a necesităţilor de finanţare şi pentru a asigura corelarea cu resursele financiare cunoscute sau estimate, precum şi pentru a ţine seama de accelerarea finanţărilor, de gradul de pregătire efectivă pentru realizarea fiecăruia dintre obiectivele procesului de pregătire pentru aderare, s-a folosit următoarea metodologie:

1. Prin fişa de fundamentare a obiectivului prioritar s-a realizat:

-diferenţierea între obiectivele pe termen scurt şi obiectivele pe termen mediu: s-a convenit că sunt obiective pe termen scurt cele cu finalizare în perioada 1999-2000, iar cele cu finalizare 2001-2002 sunt obiective pe termen mediu;

-testarea corespondenţei dintre obiectivele indicate în cadrul fiecărui sector şi principalele documente şi instrumente ale parteneriatului pentru aderare;

-separarea între măsurile legislative şi de construcţie instituţională, pe de o parte, şi măsurile cu caracter de investiţii pentru dezvoltare/restructurare, pe de altă parte.

2. Prin fişa de fundamentare a bugetului fiecărui obiectiv prioritar al PNAR se urmăreşte:

-identificarea necesităţilor anuale de finanţare; precizare importantă în vederea asigurării concordanţei dintre calendarul implementării măsurilor aferente obiectivului prioritar şi asigurarea finanţării necesare, sumele indicate pentru un an reprezintă sume prevăzute a se contracta în anul respectiv (s-a luat în considerare un decalaj între momentul efectuării alocării şi momentul contractării şi o eşalonare pe doi ani a contractărilor aferente unei alocări);

-diferenţierea între necesităţile care au surse de finanţare identificate cu certitudine şi necesităţile pentru care sursele de finanţare sunt identificate cu o anumită probabilitate, astfel:

Pentru finanţare PHARE:

-sumele ce urmează a fi contractate în cadrul unor memorandumuri deja încheiate (exemplu: PHARE ’98), precum şi cele aferente programării (în mare măsură efectuată) PHARE ’99 au fost considerate ca având surse identificate; solicitările de finanţare PHARE compatibile cu liniile generale stabilite de Comisie, care vor face obiectul programării în anul 2000 şi în anul 2001 au fost considerate ca având “surse propuse”.

Pentru finanţarea externă rambursabilă:

-contractele de credit semnate au fost considerate surse identificate, iar cele în curs de negociere “surse propuse”.

Pentru finanţarea de la bugetul de stat:

- sumele care se încadrează în nivelul normal (bugetul ’99 + 10% creştere anuală) de cheltuieli pentru aderare ale unui minister au fost considerate ca având surse identificate, iar cele ce depăşesc acest nivel dar se încadrează în liniile plauzibile de creştere a ponderii cheltuielilor pentru aderare în totalul cheltuielilor unui minister au fost considerate ca având surse de finanţare “propuse”.

-corelarea co-finanţării autohtone (în principal buget public) a fondurilor comunitare s-a făcut prin prevederea sumelor necesare în bugetele anului în care se estimează contractarea fondurilor comunitare.

3. S-au avut în vedere următoarele:

a) în conformitate cu Legea privind finanţele publice (The Organic Budget Law): nu există conceptul de “angajament” (commitment), bugetul reflectând, de fapt, plăţi, iar anul alocării este considerat şi anul de cheltuială;

-în buget nu apar obiective; clasificaţia bugetară este structurată pe titluri de cheltuieli în structura economică (cheltuieli de personal, cheltuieli materiale şi servicii, subvenţii, transferuri, cheltuieli de capital etc. – ca sume);

-nu se planifică achiziţiile publice (legal commitments);

-nu există încă o contabilizare a angajamentelor (commitment accounting).

b) toate acestea urmează a fi aliniate la practicile de proces bugetar modern în baza noilor legi privind achiziţiile publice, controlul financiar şi auditul intern, precum şi finanţele publice.

c) capacitatea de analiză şi previziune macroeconomică este redusă; în anul 1999 s-a implementat un proiect PHARE destinat creşterii capacităţii de elaborare şi implementare de politici în domeniu.

d) nu există, încă, o unitate centrală de previziune/corelare a politicilor economice; 

e) nu există, încă, o unitate specializată în accelerarea invesţitiilor publice (analiza cost/beneficiu nu este o metodă de lucru larg răspândită, în general); Ministerul Finanţelor urmează a beneficia de asistenţă tehnică.

 

29. Care sunt pentru România alternativele la integrarea în Uniunea Europeană şi ce ar însemna ele?
 

Fenomenul procesului de integrare europeană este unul extrem de complex şi cu consecinţe majore ce-l particularizează în ansamblul fenomenelor integraţioniste petrecute până în prezent pe plan mondial. În concepţia lui Alvin Toffler, nota sa definitorie constă în faptul că s-a realizat în condiţiile şi pe fondul tranziţiei, de la civilizaţia şi societatea de tip industrial la civilizaţia şi societatea de tip postindustrial.

Integrarea europeană, privită din perspectiva comparaţiei cu alte procese similare, s-a caracterizat prin faptul că ea este rezultatul acţiunii conjugate a agenţilor economici cu cei politici şi, totodată, prin aceea că s-a înfăptuit între state puternic industrializate din occidentul european.

Existenţa unui nivel relativ apropiat al economiilor statelor fondatoare nu numai că a reclamat integrarea din punct de vedere economic, dar a şi favorizat-o. Acest aspect s-a materializat în progresul economic mereu ascendent al Comunităţii.

Pe de altă parte, nu trebuie ignorat faptul că implicarea continuă a factorilor politici în procesul de integrare a asigurat acestuia coerenţă, continuitate şi un cadru politico-juridic adecvat dezvoltării mereu ascendente a Comunităţii.

Deşi factorul economic reprezintă, aşa cum afirmă Toffler, “motorul integrator”, disponibilităţile sale, în cele din urmă, se vădesc limitate în raport cu obstacolele politico-naţionale cu care se confruntă. Dispariţia acestora (este vorba de protecţionismul vamal, sistemul de impozitare preferenţial, diversitatea sistemelor juridice naţionale etc.) nu numai că facilitează integrarea economică la cote nebănuite în trecut, dar deschide noi perspective integrării în domenii inedite. Între aceste domenii amintim pe cele: politico-juridic şi instituţional, social, cultural, ştiinţific, tehnologic, militar, al mediului înconjurător, al politicii externe etc. Acţiunea inversă a agenţilor politici în raport cu cei economici se relevă şi prin mobilizarea finanţelor publice ale statelor angajate în integrare.

Datorită acestei acţiuni inverse, integrarea europeană s-a caracterizat printr-un mers continuu ascendent şi printr-o natură plurisectorială.

Toate aceste particularităţi conferă fenomenului comunitar european un statut distinct. Caracterul profund al procesului de integrare european este ilustrat şi de constituirea unui sistem instituţional şi de drept propriu, care şi-a vădit eficacitatea în deservirea Comunităţii tocmai prin faptul că era eliberat de natura mult mai restrictivă, caracteristică ansamblului instituţional şi de drept al statului naţional.

Un pivot esenţial al întregului edificiu comunitar l-a constituit valorificarea întregului ansamblu de norme şi structuri democratice specifice societăţii contemporane. Astfel, crearea arhitectonicii comunitare nu s-a făcut în detrimentul concepţiilor şi practicilor democratice care sunt caracteristice statelor naţionale, ci, dimpotrivă, a însemnat utilizarea acestora în viaţa comunitară. O atenţie deosebită, de exemplu, s-a acordat, paralel cu instituirea cetăţeniei comunitare, respectării drepturilor şi libertăţilor cetăţeneşti.

Afirmarea structurilor comunitare n-a condus la negarea naţiunii şi a statului naţional, deoarece s-au găsit soluţii funcţionale în fiecare moment al integrării pentru un raport normal între întreg şi părţile componente. Este de observat faptul că tocmai această unitate în diversitate a creat condiţiile apariţiei şi dezvoltării unora dintre elementele conştiinţei comunitare.

În pofida disfuncţionalităţilor şi a stărilor de criză, care nu au ocolit evoluţia fenomenului comunitar, el şi-a regăsit, întotdeauna resurse interne de depăşire a acestora, făcând apel la flexibilitatea ce-i este caracteristică. În acest sens, compromisul politic, spiritul de aprehensiune, de luare în considerare a particularităţilor şi a intereselor statelor componente au avut un efect pozitiv în procesul integraţionist ascendent.

Dialogul continuu dintre instituţiile comunitare şi cele ale statelor naţionale a făcut posibilă, în multe cazuri, depăşirea unor momente critice (vezi cazul cetăţenilor Danemarcei care au votat împotriva ratificării Tratatului de la Maastricht de către ţara lor, obstacol depăşit ulterior printr-o nouă consultare electorală). 

Această organizaţie europeană a reuşit să se impună atât la nivel european (a se vedea succesul faţă de Asociaţia Europeană a Liberului Schimb - EFTA), cât şi pe plan internaţional. Situându-se între primele puteri economice, politice şi militare ale lumii, Comunitatea Europeană joacă un rol important pe plan mondial. Astfel, forţa ei de influenţă s-a extins dincolo de sfera continentului suscitând interesul a numeroase state de pe alte continente, unele dintre acestea devenindu-i membri asociaţi. Totodată, în condiţiile trecerii de la bipolarism la multipolarism, ea se prezintă ca un viitor centru de putere mondială, în plin, proces de afirmare, cu un rol deosebit în soluţionarea problemelor globale ale contemporaneităţii. În acest proces de tranziţie, Comunitatea Europeană reprezintă ea însăşi un factor modelator, cu ample influenţe asupra destinelor viitoare ale lumii.

Creaţia comunitară europeană şi succesele ei evidente determină mutaţii corespunzătoare şi în planul gândirii politice, juridice şi economice. Aşa se explică schimbările calitative care s-au produs în ultimele decenii în sfera gândirii teoretice. Astfel, a devenit tot mai limpede faptul că naţiunea şi statul naţional şi-au pierdut în multe privinţe disponibilităţile de progres, ele trebuind să cedeze treptat locul structurilor comunitare. 

Această nouă realitate se reflectă în tot mai multe studii politologice, juridice, economice, sociologice şi filozofice şi de altă natură, care acordă tot mai multă importanţă fenomenului integraţionist şi viitorului acestuia.

Din cele relatate succint în acestă introducere, se poate reţine ideea potrivit căreia fenomenul comunitar este cel mai reprezentativ eveniment al secolului XX în viaţa Europei; care prefaţează viitorul ei în condiţiile postindustrialismului şi, de ce nu, un model al evoluţiei omeneşti aflată în pragul mileniului trei. Căci, indiferent de forma politică pe care o va îmbrăca, fenomenul integrării aparţine viitorului omenirii.

Acţiunea factorului “Rusia”

Există sau nu o aşa numită “zonă gri”? Odată cu terminarea “războiului rece”, s-au creat, totodată, şi premisele refacerii unităţii continentului, întreruptă aproape o jumătate de secol de divizarea sa politico-militară şi ideologică intervenită la sfârşitul celui de-al doilea război mondial. S-a refăcut mai întâi, unitatea ideologică a Europei, prin aceea că valorile democraţiei şi economiei de piaţă au devenit împărtăşite unanim, de la Atlantic la Urali, cum spunea fostul preşedinte francez de Gaulle. Sub raport politco-militar, situaţia rămâne, însă, mult mai complexă. Dacă este adevărat că, prin eliminarea URSS şi a imperiului ei, “războiul rece” a încetat din lipsa de combatanţi (este nevoie de doi pentru a “dansa”, cum spun englezii), nu este mai puţin adevărat că, pe de o parte, dezintegrarea din răsăritul continentului s-a materializat, printre altele, şi prin accentuarea unei conflictualităţi latente, “îngheţate” de bipolarismul postbelic, care izbucneşte acum în forţă (de pildă, situaţiile din fosta Iugoslavie şi fosta Uniune Sovietică), iar pe de alta parte, unitatea Occidentului, dată până de curând de existenţa pericolului sovietic, începe să se fisureze, făcând loc unei competiţii din ce în ce mai palpabile între aliaţi. Drept rezultat, pe fundalul oferit de decalajul de dezvoltare economică dintre vestul şi estul continentului, care devine pregnant după dispariţia confruntării politico-militare şi ideologice Est-Vest, tentativa de stabilizare a estului prin proiectarea prosperităţii, securităţii şi stabilităţii vestului, tentativă materializată prin extinderea NATO şi UE, este însoţită inevitabil de ciocnirea de interese dintre principalele puteri occidentale. Aşa se face că, unitatea instituţională a Europei este încă un obiectiv destul de incert, grevat de diferenţele de performanţă individuală dintre candidaţi, ciocnirea de interese dintre membrii actuali şi acţiunea factorului Rusia. Deplasarea marilor plăci tectonice ale geopoliticii europene, exprimată succint prin reunificarea Germaniei, dezmembrarea URSS şi fragmentarea spaţiului dintre ele, pun în lumină un amplu proces de redistribuire a puterii pe continent, însoţit inevitabil de delimitarea sferelor de influenţă între centrele de putere ale viitorului. Dacă lăsăm la o parte modificările din interiorul raportului de forţe occidental (ilustrate de tendinţa europenilor de a ieşi de sub tutela americană şi sub raport politico-militar, nu numai economic), rezultă că cea mai importantă problemă care necesită o rezolvare corespunzătoare este cea a viitorului Rusiei. Într-adevăr, Rusia confruntă Occidentul cu o dilemă de mari proporţii: cum să fie menţinută în continuare ca un centru de putere indispensabil supravieţuirii întregului sistem, fără ca ea să mai poată deveni vreodată o ameninţare de talia celei pe care a reprezentat-o fosta U.R.S.S.? Or, acesta este contextul în care trebuie privită şi problema limitelor extensiei sferei de influenţă occidentale şi, în consecinţă, a existenţei sau inexistenţei unei “zone gri” în prelungirea acesteia. 

Problema “Rusia” şi încercarea de rezolvare a acesteia nu reprezintă o premieră în istoria Europei. Ea a apărut ca urmare a deosebirilor de cultură politică dintre restul continentului şi Rusia, precum şi din puterea acesteia din urmă, ceea ce a făcut imposibilă, cel puţin până acum, o absorbţie a ei în spaţiul european (sau, spus altfel, o proiecţie a spaţiului european peste spaţiul rusesc). În linii mari, de-a lungul timpului, respectiv de când Rusia devine o mare putere (pe timpul lui Petru cel Mare) şi până în prezent, au fost încercate trei modalităţi de rezolvare a acestei probleme. Prima dintre ele a fost şi cea mai rudimentară, respectiv calea utilizării forţei militare. Franţa napoleoniană, apoi Germania wilhelmiană şi nazistă au căutat să înfrângă Rusia şi, după cum se ştie, nu au reuşit. Mai mult, de fiecare dată tentativa s-a soldat cu un reflux puternic, ce a dus armatele ruseşti până la Paris şi Berlin. A doua metodă a fost “îndiguirea”, care a fost utilizată atât în perioada interbelică, respectiv imediat după ce intervenţia militară deschisă a aliaţilor a dat greş şi revoluţia bolşevică a învins, cât şi în perioada postbelică. Trebuie, însă, remarcat, că, experienţa interbelică este mai relevantă, căci ea a cunoscut tentativa puterilor occidentale de a crea aşa-zisul “cordon sanitar” între Europa şi Rusia sovietică, în timp ce în perioada postbelică, o asemenea zonă a lipsit, cele două sfere de influenţă (occidentală şi sovietică), instituţionalizate prin alianţele politico-militare NATO şi Tratatul de la Varşovia, aflându-se în contact nemijlocit, pe linia de demarcaţie din Germania. În prezent, se poate spune că suntem în faţa celei de-a treia modalităţi, care implică, cel puţin aşa cum apar lucrurile privite din afară, o combinaţie de metode şi instrumente ce cuprind o diminuare a potenţialului rusesc, cu tentativa de obţinere a controlului asupra principalelor resurse aflate la dispoziţia acestuia, în paralel cu efortul de integrare a Rusiei în sistemul occidental (de pildă, acceptarea ei la discuţiile politice ale G7). Deosebirile de cultură politică dintre Rusia şi Occident, interesele şi capacitatea de acţiune, independenţa acestei puteri, în mod cert de talie europeană, se vor menţine cu siguranţă.

Rolul “zonei gri” 

De la bun început, trebuie să precizăm că, atunci când vorbim de o “zonă gri”, avem în vedere, de regulă, o zonă al cărei statut nu este bine precizat şi în care acţionează ambele părţi între care se află aria respectivă, impunându-i fiecare regulile proprii. Este, deci, o zonă de “întrepătrundere”, o zonă “tampon”. Rolul unei asemenea zone este atât defensiv, cât şi ofensiv, conform intereselor celor care o utilizează. Astfel, în rol defensiv, într-o asemenea zonă, partea care se apară are grijă să-şi creeze ceea ce am putea numi “sisteme de alarmă”, care să o atenţioneze în cazul în care cealaltă parte, manifestând intenţii agresive, încearcă să se apropie de ea. În plus, tot aici se creează şi primele obstacole în calea “atacatorilor”, încercându-se menţinerea acestora în zona respectivă, pentru a scuti cât mai mult teritoriul naţional de suferinţele operaţiunilor militare. Istoric, acesta era rolul pe care, sub imperiul învăţămintelor celui de-al doilea război mondial, li-l rezervase tuturor ţărilor socialiste europene, de pildă, fosta Uniune Sovietică. În rol ofensiv, o asemenea zonă constituie aria de acumulare a resurselor lansării unui atac asupra teritoriului naţional al celeilalte părţi, aşa cum a procedat, de pildă, Germania în preajma iniţierii operaţiunilor militare împotriva Uniunii Sovietice în vara anului 1941. Cu alte cuvinte, mai ales în situaţii de ostilitate, criză sau chiar război între două centre de putere, “zona tampon” dintre ele are valenţe atât de stavilă, cât şi de trambulină, în funcţie de intenţiile şi poziţiile părţilor care o utilizează. În acelaşi timp, “zona tampon” poate juca şi un rol “pozitiv” pentru cei aflaţi de o parte şi de alta a ei, prevenind apariţia conflictelor nemijlocite între aceştia. Tehnic, ea oferă spaţiul necesar clarificării/decantării intenţiilor părţilor una faţă de alta, în cazul semnalării unor mişcări ce pot fi interpretate ca agresive, fie de una, fie de cealaltă parte. În plus, acest “mecanism de alarmare” poate fi întărit prin împărţirea “zonei tampon” în “sfere de influenţă” bine stabilite, ceea ce presupune acţiunea preponderentă a fiecăreia din părţi exclusiv în aria ce-i revine din zona respectivă, urmând ca nerespectarea să constituie un semnal de agresivitate ce trebuie tratat ca atare.

“Un exemplu în această privinţă îl constituie zona dintre Germania şi Uniunea Sovietică în preajma celui de-al doilea război mondial, a cărei “eliminare” venea în întâmpinarea intereselor britanice ce vizau sporirea şanselor de conflict între cele două mari puteri, prin încurajarea intenţiilor lor agresive în raport cu statele situate în aria dintre ele. Primul efect previzibil al politicii britanice a fost că Germania s-a simţit încurajată să îşi urmărească pretenţiile teritoriale faţă de Polonia precum şi anschluss-ul cu Austria, nici una dintre ele neatragând după sine condamnarea din partea Londrei înainte de 1939. După ce a devenit clar că Germania nu se va sătura şi că Uniunea Sovietică i se va alătura în expansiunea ei spre centrul Europei, politica britanică de a permite, dacă nu chiar de a încuraja în mod inadvertent modificarea echilibrului puterii a fost aplicată şi în raport cu Uniunea Sovietică. Expansiunea sovietică în Europa centrală a fost considerată ca fiind în avantajul Marii Britanii (şi al Aliaţilor), deoarece urma să conducă prezumtiv la crearea unei graniţe comune între Germania nazistă şi Uniunea Sovietică. Ceea ce se urmărea era confruntarea directă între cele două dictaturi totalitare, dată fiind natura lor rapace. Iar precipitarea unei asemenea ciocniri devenea critică pentru Londra în primavara anului 1940, pe măsură ce presiunea germană asupra Marii Britanii devenea tot mai puternică. Londra vedea o asemenea evoluţie ca fiind avantajoasă, chiar potenţial salvatoare, căci, odată ce Berlinul şi Moscova urmau să se ciocnească, Germania trebuia să îşi redirecţioneze resursele spre est, iar Uniunea Sovietică putea fi determinată să se alăture Marii Britanii împotriva Germaniei”1.

Întrebarea firească este, însă, dacă şi astăzi se poate vorbi de rolul unei “zone tampon” în aceeaşi termeni ca şi în perioada descrisă mai sus. Desigur, utilitatea generală a procedeului nu s-a modificat esenţial, numai că, dacă avem în vedere că o asemenea zonă creată între Vest şi Rusia are, totuşi, la bază o unitate a valorilor fundamentale împărtăşite de ambele părţi, precum şi dominanta procesului general de integrare europeană, ce are ca finalitate crearea spaţiului european comun economic, politic şi de securitate, rezultă anumite deosebiri semnificative faţă de conceptul clasic de “zonă tampon”. Astfel, caracterizarea de “zonă gri” pare mai adecvată decât cea de “zonă tampon”, căci este de presupus că ea nu reprezintă o zonă “neutră”, ci, mai degrabă, o zonă comună, în care acţiunea ambelor părţi se întrepătrunde, în care funcţionează concomitent regulile ambelor părţi. 

Este un progres, sau un regres, comparativ cu statutul zonei din timpul “războiului rece”? Sigur, dacă privim lucrurile prin prisma faimosului "Acord al Procentelor" încheiat între Stalin şi Churchill la Moscova în octombrie 1944, în care, pentru România, de pildă, se 

 



1 Larrz L. Watts, “Incompatible Allies: Neorealism and Small State Alliance Behavior in Wartime”, Umea Universitz, Sweden, 1998, p. 17-18.

convenise ca influenţa sovietică să fie decisivă, respectiv de 90%, faptul că, odată cu terminarea “războiului rece”, acest procent a fost diminuat substanţial în favoarea influenţei occidentale, este un progres de netăgăduit. Numai că, în termeni de securitate, în ciuda echilibrării influenţei privite la modul general, diferenţa dintre “zona NATO” şi “zona gri” situată în prelungirea ei până la “zona CSI” este fundamentală. Astfel, în timp ce prima zonă este asigurată total de funcţionarea Alianţei, “zona gri” este acoperită doar parţial, prin intermediul Parteneriatului pentru Pace, care nu reprezintă, aşa cum o demonstrează şi situaţia ţărilor partenere situate în arii de conflict deschis, o situaţie asiguratorie. Practic, în ciuda apartenenţei la Parteneriat, precum şi a existenţei unor aranjamente bilaterale cu conotaţii inclusiv de securitate, “zona gri” este deschisă complet practicilor “politicii de putere”, aşa cum se manifestă ele, de pildă, în spaţiul CSI. Diferenţa de mentalitate şi, în consecinţă, de aplicare a “politicii puterii” în interiorul Alianţei Nord-Atlantice şi în afara ei este cea care dă adevărata diferenţă între gradul de securitate al “zonei NATO” şi cel al “zonei gri”.

Pactul de Stabilitate în Europa pune statele din această regiune a lumii din nou pe aceeaşi linie de plecare. Dacă vor ajunge sau nu în plutonul fruntaş de aderare la Uniunea Europeană depinde aproape exclusiv de voinţa lor de a rezolva chestiunile ridicate de către Pact: minorităţile şi frontierele. În acest sens, România se bucură de o conjunctură excepţională, părându-se a se face abstracţie de complexitatea istoriei recente, ei i se oferă din nou ocazia să concureze, în condiţii egale, la integrarea europeană. Acestui avantaj direct i se adaugă unul indirect dar nu mai puţin important - şansa de a rezolva o chestiune fundamentală pentru natura societăţii româneşti, cum este situaţia minorităţilor, precum şi asigurarea stabilităţii frontierelor sale sub egida Uniunii Europene. 

Are România vocaţia cantonării în “zona gri”?

Ţările Române, ulterior România, au dobândit în timp un statut de “zonă tampon” între marile puteri aflate în luptă unele cu altele în aria noastră geografică. Acest lucru s-a datorat atât rezistenţei lor la tentativele repetate de cucerire din partea puterilor respective, dar şi a realizării faptului că era mai bine pentru ele să nu aibă graniţe comune, ci o asemenea “zonă tampon”, care să diminueze riscul conflictelor directe, decurgând din contactul lor fizic nemijlocit. Sigur, un asemenea statut, derivat din localizarea noastră geografică într-o regiune importantă, deci, contestată de marile puteri, care urmăreau să şi-o subordoneze în exclusivitate, ne-a obligat să învăţam să ne “descurcăm”, păstrându-ne fiinţa naţională, prin manevra de echilibru între competitori, în condiţiile în care sferele lor de influenţă se întretăiau practic chiar pe teritoriul nostru. Trebuie, însă, remarcat că, şi atunci când am fost fortaţi de evenimente să ne situăm tranşant fie de partea uneia din puterile respective, fie de partea alteia, noi nu ne-am încadrat perfect în “fotografie”, pentru că, de cele mai multe ori, structurile în care am fost incluşi erau departe de a avea caracterul democratic, care să ne permită să ne păstrăm valorile naţionale proprii. Din cele afirmate decurg două întrebări fundamentale, în raport cu problematica dezbatută, dar legate strâns una de alta. Prima este: dacă rolul nostru de “zonă tampon”, pe care am fost nevoiţi să-l jucăm atâta timp, dată fiind localizarea noastră geografică, s-a transformat într-un destin ce nu mai poate fi depăşit? Iar a doua, dacă există schimbări substanţiale în determinarea situaţiei noastre actuale, pe care să se poată baza tentativa unei atari depăşiri de condiţie? Pentru a răspunde, se impune o succintă analiză a situaţiei actuale, de după terminarea “războiului rece”, care să pună în balanţă continuitatea şi discontinuitatea în politica marilor puteri faţă de aria geografică în care suntem localizaţi. În acest sens, chestiunea principală, căreia trebuie să-i găsim mai întâi răspuns, este dacă regiunea mai are sau nu importanţă pentru noua ierarhie de putere aflată în prezent în curs de cristalizare. Regiunea continuă să reprezinte o punte de legătură între spaţii geo-strategice, geo-politice şi, cel mai important, geo-economice de cea mai mare importanţă. Bătălia care se dă în prezent pentru traseul prin zona noastră a rutelor de petrol şi gaz din Marea Caspică spre Orient, sau perspectiva stabilirii unui cap de pod oriental pe continent tocmai aici, sunt doar două exemple ale însemnătăţii regiunii în care noi ocupăm, în plus, şi o poziţie extrem de relevantă.

A doua chestiune care se cere lămurită pentru a răspunde la cele două întrebări puse mai sus ţine de competitorii externi şi modul în care ei se comportă faţă de regiunea noastră. Şi în acest caz putem vorbi de îmbinarea discontinuităţii cu continuitatea. Dacă prima este ilustrată de faptul că, spre deosebire de trecut, Occidentul abordează problematica regiunii şi în mod unitar, prin prisma instituţiilor sale, existând chiar perspectiva - chiar dacă depărtată - a integrării ariei în structurile sale, cea de-a doua este pusă în lumină de tendinţa clasică de abordare individuală, pe baza intereselor proprii fiecărei puteri prezente în zonă, care se face simţită în paralel şi care, adesea, este mult mai responsabilă de evoluţiile de aici, decât apare la prima vedere. Aceasta este şi cauza pentru care, pe de o parte, când a venit vorba de extinderea NATO spre flancul sudic, nu s-a realizat consensul necesar includerii şi a unor state de aici (România şi Slovenia) în primul “val”, iar, pe de altă parte, principalul nostru atu - poziţia geostrategică extrem de importantă - s-a dovedit în aceeaşi măsură şi un handicap, neputând să ne propulseze, cum ne aşteptam, în rândul primilor invitaţi. Căci, dacă este foarte adevărat că România este foarte importantă pentru unii membrii ai grupului de mari puteri cu interese în zonă, este tot atât de adevărat că ea este, în consecinţă, la fel de importantă şi pentru ceilalţi membrii, aflaţi în conflict, mai mult sau mai puţin deschis, cu primii. Există indicii că gruparea fostelor state socialiste în două categorii, respectiv aşa-numitele ţări Vişegrad, pe de o parte şi România cu Bulgaria, pe de altă parte, datează încă de la mijlocul anilor ’80, deci încă din timpul când “războiul rece” se afla în plină desfăşurare.

Din 1915 încoace, în afara Elveţiei, care este un caz cu totul aparte, nu a existat consecvenţă în neutralitate. Există numai alianţe. Trebuie să acceptăm acest adevăr pentru că este un dat al geografiei politice extrem de mobile în care este aşezată Europa. Trei sunt opţiunile: prima ar fi privirea către Occident şi ceafa în direcţia opusă; a doua: privirea către Orient şi ceafa opusă Occidentului; a treia este neutralitatea. În momentul în care problema se defineşte în acest fel, fără explicaţii baroce, fără circumstanţieri care încearcă să reconstituie aceeaşi “osatură” gelatinoasă a eticii redescoperite, opţiunea care ne defineşte este cea care ne aliniază Occidentului. A gândi totul în paradigma unei relaţii tensionate din punct de vedere cultural, care se tensionează artificial, opunând o cultură alteia, e un fals.

Aşadar, “alternativa” de a rămâne în “zona gri” nu este favorabilă. România a optat pentru desprinderea de regimul comunist şi de întoarcerea la valorile societăţilor occidentale încă din Decembrie 1989. Dincolo de această opţiune, rămâne fraza lui Iorga: “Cine nu-şi cunoaşte istoria este condamnat să o repede”. 

Europeni mai vechi şi mai noi 

Scurta vizită de la Bucureşti a lui Romano Prodi, preşedintele Comisiei Europene, şi a lui Günther Verheugen, comisarul UE pentru extindere, a consemnat debutul programului de negociere a aderării României la Uniunea Europeană. Dincolo de dificultăţile şi de lungimea procesului, eşecul nu este posibil decât în două variante: ori România nu mai doreşte să adere la UE ori unele evoluţii politice neaşteptate scot Bucureştiul de pe harta democraţiilor europene. În plus, programul de aderare este împachetat cu un consistent sprijin financiar şi instituţional de la Bruxelles, lucru vital pentru o ţară care, după un deceniu de tranziţie, realizează cât de complicate sunt aceste transformări, mai ales când ai la dispoziţie doar puţine resurse interne. 

E totuşi greu să găseşti o replică viabilă la o organizaţie dispusă să ofere României în perioada următoare numai ajutoare anuale nerambursabile de aproape un miliard de dolari. Te poţi însă adapta la noua situaţie. Faptul că acceptarea candidaturii de aderare a României la Uniunea Europeană se datorează în mare parte deciziilor politice luate de preşedinte şi de liderii coaliţiei aflate la putere în timpul războiului din Kosovo, pe fondul unor campanii de presă agresiv antioccidentale, a criticilor virulente ale opoziţiei şi chiar împotriva opiniei majorităţii populaţiei va trebui împins tot mai mult în plan secund. Ceea ce Bruxelles-ul nu poate însă oferi este formularea şi gestiunea politicilor şi proceselor de dezvoltare.

Până acum, mai toţi liderii politici nu au reuşit să producă decât aceleaşi consideraţii generale despre relansarea industriei şi sprijinirea agriculturii. Necesitatea adaptării strategiei de dezvoltare a României la noua paradigmă economică mondială axată pe cunoaştere şi reţele informaţionale, în detrimentul soluţiilor tradiţionale de tip industrial, continuă să rămână, din păcate, în afara discursului politic obişnuit.

Ultimul tren 

Europa Occidentală şi-a pus ambiţia să ne integreze, să ne ofere absolut tot ce este necesar pentru că această integrare să aibă loc cât mai curând cu putinţă. Ni se trimit şi fonduri, şi programe concrete, şi specialişti, noi trebuie doar să acceptăm ideea despărţirii de trecut. Este interesant de observat că, în toate declaraţiile date recent de înalţi oficiali occidentali, inclusiv de coordonatorii procesului de integrare, Romano Prodi şi Günther Verheugen prezenţi la Bucureşti, se manifestă o încredere totală în capacitatea României de a depăşi criza şi de a parcurge cu succes toate treptele procesului de aderare la Uniunea Europeană. Nu a existat nici o ezitare, nici un “dacă“. Asta în timp ce unii dintre oficialii noştri încă au doze mai mari sau mai mici de reticenţă, de scepticism, de nedumerire. La insistentele întrebări absurde ale unor ziarişti români privind situaţiile şi condiţiile în care România ar putea rata integrarea, Prodi a declarat că România va rata integrarea numai dacă aceia aflaţi la putere sau cei ce vor veni la un moment dat la putere vor hotărî să stopeze procesul.

Ţara noastră se bucură de această atenţie specială din partea ţărilor dezvoltate nu datorită reformelor, nu datorită stării economiei, ci datorită poziţiei tranşante pe care am adoptat-o în timpul conflictului din Kosovo. România s-a alăturat foarte clar ţărilor în a căror comunitate doreşte să intre. Chiar dacă situaţia din ţara vecină este mult mai complexă decât pe hărţile strategilor militari, chiar dacă acţiunea forţelor NATO nu a reuşit să dezamorseze tensiunile, chiar dacă drama civililor nu poate fi trecută cu vederea, totuşi, în luarea deciziei fără echivoc de susţinere a Alianţei Nord-Atlantice, a prevalat judecata lucidă, viziunea asupra viitorului, nu atitudinea pasională ori duplicitară. România şi-a pus astfel în valoare potenţialul geostrategic, potenţial care a început să fie apreciat la justa lui valoare. S-a dovedit că, mai importantă decât situaţia economică, instituţională ori legislativă, este capacitatea de adaptare la noile standarde, la noile valori, la noua mentalitate, specifice statelor dezvoltate. Restul problemelor pot fi rezolvate, mai ales dacă există deschidere, asistenţă şi sprijin puternic din partea organismelor la care dorim să aderăm. Nu doar Uniunea Europeană ne-a deschis porţile, dar şi diriguitorii NATO lucrează deja la strategia următorului val de extindere, preconizat a începe în doi-trei ani (strategie în cadrul căreia România este principalul punct de interes). Acum, ieşirea din criza postcomunistă, ruperea de trecut, de mentalităţile şi practicile specifice acestuia sunt posibile doar prin aceeaşi racordare autentică şi durabilă la valorile democraţiilor avansate, în care funcţionează şi statul de drept, şi economia de piaţă. Evident, racordarea înseamnă integrare în Uniunea Europeană. Procesul este foarte dificil, dar premisele demarării lui sunt mai favorabile decât ne-am fi aşteptat. Este necesar un strop de optimism. Altfel înseamnă să ne condamnăm noi înşine la eşec. “Singurul drum al acestei ţări este spre Paris şi nu mai poate fi vorba niciodată de Vladivostok. Ţinând seama de victime, de aspiraţiile noastre către Apus, de toţi cei ucişi în gulagurile comuniste, ţinând seama de ocazia aceasta extraordinară pentru poporul român, orice ezitare este criminală pentru această ţară şi acest popor.”2 



2 Cornel Boiangiu - senator

30. Care sunt şansele ca România să poată deveni unul din “Statele Unite ale Europei” într-o perioadă de timp rezonabilă?
Cu certitudinea că apartenenţa la un spaţiu european comun al valorilor democraţiei este singura cale de îmbogăţire a istoriei naţionale, România este conştientă de responsabilităţile ce-i revin.

Aceste responsabilităţi asumate sunt şi măsura temporală a integrării. Europa însăşi este un spaţiu în reconstrucţie, definită din ce în ce mai evident de atribute ce stau la baza desăvârşirii ei: unitate, securitate, prosperitate.

În acest context, România este datoare să-şi salute generaţiile prezente şi viitoare, respectându-şi angajamentele luate prin semnarea documentelor comune ale UE.

Programul de guvernare porneşte de la aceste documente, realităţile economice, sociale şi politice actuale şi consideră integrarea României în structurile euro-atlantice drept prioritate naţională.

Criteriile după care putem să apreciem şansele ca România să poată deveni unul din “Statele Unite ale Europei” într-o perioadă de timp rezonabilă sunt reprezentate de îndeplinirea opţiunilor de bază exprimate în acest program de guvernare al ţării: 

Astfel sunt considerate priorităţi:

- Stoparea căderii producţiei concomitent cu reducerea substanţială şi susţinută a inflaţiei şi reluarea creşterii economice. 

- Corelarea macrostabilităţii în domeniul economiei nominale cu situaţia economiei reale, prin accentul pus pe indicatorii care reflectă relaţia dintre productivitate şi nivelul de trai.

- Pe plan extern, Romania trebuie să se sincronizeze definitiv cu lumea euro-atlantică, iar rezultatele îndelung aşteptate ale reformei să însemne paşii decisivi către integrarea României în Uniunea Europeană, inclusiv atingerea într-o perspectivă previzibilă a standardelor de bunăstare cunoscute în Occident. Pentru aceasta, reprezentanţii guvernului sunt hotărâţi să pună bazele unui parteneriat profesionist între Guvernul României şi Comisia Europeană, în care va fi actualizată capacitatea de a fi compatibili din punctul de vedere instituţional cu partenerii din Occident. 

- Pe plan intern priorităţile sunt: coerenţa actului de guvernare, stoparea sărăcirii populaţiei, înscrierea pe curba dezvoltării durabile, crearea unor instituţii publice eficiente în slujba cetăţenilor, răspunderea pentru cheltuirea banului public, dezvoltarea clasei mijlocii şi toleranţa zero faţă de corupţie. Aceste priorităţi sunt concordante cu exigenţele integrării europene.

Trebuie să se pună în valoare experienţa şi cunoştinţele specialiştilor din ţară, conjugate cu cele ale experţilor internaţionali. În acelaşi timp, trebuie valorificate avantajele majore ce decurg din strategiile Uniunii Europene pentru sprijinirea ţărilor candidate în procesul de pregătire pentru aderare.

În anul 2000 Guvernul va fi responsabil de: - demararea efectivă a procesului de aderare la Uniunea Europeană; - continuarea finanţării externe multilaterale (FMI – acordul stand-by; BIRD – PSAL, ASAL; UE; BEI; BERD) şi reluarea finanţării externe private, a cărei amploare trebuie extinsă, ca o condiţie esenţială a modernizării economiei româneşti. În acelaşi timp, Guvernul actual va rămâne un continuator al eforturilor şi realizărilor guvernelor precedente în domenii precum: finalizarea liberalizării pieţelor, privatizării şi stabilizării macroeconomice, precum şi în consolidarea mecanismelor şi instituţiilor pieţei.

Până la sfârşitul lunii februarie se va finaliza strategia de dezvoltare economică pe viitorii patru ani, convenită cu Comisia Europeană. În acest scop trebuie asigurată o maximă transparenţă în cheltuirea fondurilor obţinute de la Uniunea Europeană pentru sprijinirea procesului de aderare, astfel încât să fie eliminată orice posibilitate de deturnare şi risipire a acestora.

Trebuie să se obţină îmbunătăţirea structurilor organizatorice, exigenţă în selectarea şi evaluarea activităţii funcţionarilor publici, reorientarea acţiunii guvernului către nevoile cetăţenilor. Buna guvernare care este propusă astăzi ţării se va baza pe întărirea autorităţii instituţiilor statului şi pe aşezarea temeinică a statului de drept în societatea românească, condiţii fără de care nu poate fi concepută încrederea cetăţenilor în actul de guvernare.

Guvernul doreşte să redobândească încrederea cetăţeanului în actul de guvernare şi pentru aceasta una din priorităţi este finalizarea reformei instituţionale. “Dacă nu vom zdruncină odată pentru totdeauna inerţia, delasarea şi interesele obscure ale administraţiei, vom cheltui în continuare fără folos şi energie umană şi alte resurse, fără ca aceasta să aibă vreun efect bun asupra cetăţenilor noştri.

Realizarea coerenţei actului de guvernare va fi posibilă în măsura în care vom reuşi să asigurăm în interiorul coaliţiei armonizarea necesară unor decizii solid fundamentate şi susţinute politic. Regula de acţiune pentru asigurarea acestei armonizări este complementaritatea iniţiativelor politice şi solidaritatea în luarea deciziilor. 

Credem că România nu mai are timp de pierdut, iar încrederea şi eforturile românilor trebuie să primească răspunsuri concrete în bine, în cel mai scurt timp posibil. În faţa şansei de a-şi dobândi pe deplin identitatea alături de ţările europene dezvoltate, România trebuie să-şi comprime timpul dezvoltării sale. 

Cea mai importantă provocare a viitorului guvern va fi lupta împotriva şomajului de durată. Acesta presupune găsirea de noi căi pentru stimularea flexibilităţii economice, pentru promovarea angajării tinerilor. 

Pe de altă parte, realizarea unei clase de mijloc prospere în toate ţările europene dezvoltate ne asigură ca şi în România acest obiectiv poate fi şi trebuie să fie obţinut pe cale economică şi educaţională. O prioritate în acelaşi sens este dezvoltarea întreprinderilor mici şi mijlocii, care transformate în unităţi de producţie sau servicii, vor asigura noi locuri de muncă, îndeosebi pentru oamenii cu o bună calificare şi pentru tineri”. 

Factori favorizanţi ai aderării. Priorităţi. Direcţii de acţiune

a) Factori favorizanţi

În pofida acestui context economico-social, din perspectiva integrării în UE, a interesului reciproc pentru realizarea acestui proces, România dispune de un pachet de premise favorizante: 

• poziţia geostrategică - România este situată la intersecţia unor importante rute comericale (maritime şi fluviale) care îi oferă acces atât la pieţele europene cât şi la cele orientale; ea poate deveni chiar o placă turnantă a relaţiilor dintre Europa şi ţările din Orient; 

• mărimea populaţiei, care favorizează dezvoltarea unei importante pieţe interne; 

• tinereţea relativă a populaţiei, care constituie o premisă pentru dezvoltarea pieţei de bunuri de folosinţă îndelungată, de tehnologii informaţionale etc.; 

• potenţialul agricol, insuficient valorificat în prezent; 

• diversitatea cadrului natural care permite revigorarea turismului; 

• textura industrială, cu deosebire din ramurile industriilor agricole şi alimentare, uşoare s.a. care - modernizate, restructurate şi retehnologizate - pot permite creşterea şi diversificarea exportului, ca şi recâştigarea unor segmente de piaţă din ţările vecine sau din cele în curs de dezvoltare; 

• calificarea forţei de muncă şi costul relativ mai scăzut al acesteia. 

 

b) Probleme prioritare

Accelerarea reformei economice şi instituţionale, inclusiv asumarea acquis-ului comunitar, finalizarea şi consolidarea reformelor sociale, ca şi a instiţutiilor pieţei constituie în următorii ani axul principal al sporirii capacităţii de răspuns la criteriile de aderare la Uniunea Europeană. În consecinţă, crearea unei economii de piaţă funcţionale, eficiente şi competitive, capabile să facă faţă concurenţei pe piaţa internă a UE, devine principala prioritate a politicii economice şi sociale. Din aceasta perspectivă, principalele obiective strategice sunt: 

• stabilizarea macroeconomică şi accelerarea transformărilor din economia reală, astfel încât accelerarea restructurării/privatizării să contribuie la atenuarea dezechilibrelor structurale (reducerea inflaţiei, a deficitului comercial şi de cont curent, a celui bugetar etc.); 

• reglementarea regimului proprietăţii private şi, respectiv, a celei publice; 

• coordonarea politicilor economice globale şi a celor sectoriale, astfel încât să nu mai apară disonanţe cu efecte economice negative; 

• corelarea politicilor, a obiectivelor şi mecanismelor de realizare cu resursele reale şi potenţiale, ambele fiind centrate pe rezultate vizibile; 

• crearea unei culturi manageriale şi organizaţionale performante la toate nivelurile; stimularea primatului competenţei în recrutarea şi promovarea forţei de muncă; 

• încurajarea dezvoltării mediului de afaceri în general, a producţiei pentru export şi respectiv a exportului de bunuri şi servicii cu grad înalt de complexitate; 

• încurajarea unităţilor economice mici şi mijlocii care să folosească eficient resursele locale şi regionale; 

• asigurarea tranziţiei către economia serviciilor, printr-o mai mare focalizare asupra valorificării informaţiei, circulaţiei bunurilor, valorii adăugate de creaţie şi inteligenţă umană; 

• sporirea capacităţii de absorbţie şi valorificare a finanţării externe; 

• refacerea echilibrului dintre consum şi resursele disponibile, dintre performanţă economică şi venituri; 

• creşterea capacităţii de negociere a reprezentanţilor României în contactele economice internaţionale; 

• întărirea, pe baza relansării creşterii economice, a coeziunii sociale; dezvoltarea parteneriatului dintre actorii sociali, dintre sectorul public şi cel privat, dintre guvernare şi societatea civilă. 

c) Direcţii de acţiune

Pentru ca aceste obiective strategice ale reformei economice şi sociale să fie realizate, este nevoie de demersuri simultane în sectoarele “neproductive” precum educaţia, formarea profesională, sănătatea, cercetarea ştiinţifică şi protecţia socială. “Cercul vicios al resurselor umane” nu poate fi depăşit decât printr-o politică concertată, care să mobilizeze deopotrivă investiţiile în capitalul uman şi în capitalul fizic. În ultima instanţă, întârzierea reformelor economice şi problemele sociale se explică, dincolo de indecizia politică şi startul defavorabil al tranziţiei, printr-un deficit cronic în domeniul competenţelor şi al atributelor umane precum cultura organizaţională, coeziunea socială, calitatea vieţii, participarea cetăţenească, socializarea politică, moralitatea publică, echitatea, dezvoltarea durabilă. Capitalul instituţional şi cel cultural trebuie incluse în orice ecuaţie a dezvoltării durabile. 

Evident, analizele care urmează nu vor putea da soluţii sau orientări pentru rezolvarea tuturor problemelor legate de deficitul în resurse umane al societăţii româneşti. Acest deficit este rezultatul unor procese istorice, care nu pot fi nici ignorate, dar nici invocate ca o scuză eternă. În condiţiile tranziţiei, începutul este trecerea de la “omul nou” la omul normal al unei societăţi normale care să nu mai fie condiţionate de obsesia materialistă a priorităţii absolute a reformelor economice asupra investiţiilor în capitalul uman. În condiţiile de deteriorare a mediului economic şi social, principalele direcţii şi instrumente de acţiune sunt: 

• revizuirea priorităţilor sectoriale, punându-se accentul pe acele domenii care dispun de condiţii propice, au o anumită tradiţie, sunt mai flexibile la cerere, au capacitate de formare şi instituţii adecvate, permit creşterea producţiei naţionale şi au mai multe şanse pe pieţele externe; 

• în condiţiile actuale, este vorba despre următoarele sectoare: industrii agricole şi alimentare, industrii uşoare, industrii prelucrătoare, turism, inclusiv turismul cultural şi agroturismul. Într-o asemenea viziune, cu deosebire la nivel local, ar trebui să se pună accentul pe valorificarea prioritară a resurselor proxime, inclusiv în domenii care au fost abandonate. 

• dezvoltarea şi modernizarea infrastructurii naţionale şi locale; investiţiile în infrastructură creează locuri de muncă cu efecte dinamizatoare şi asupra altor sectoare; 

• încurajarea cercetării ştiinţifice naţionale, în special în domeniile în care este deja competitivă; formarea unei pieţe a ştiinţei; 

• adâncirea şi consolidarea reformei administraţiei locale; sporirea rolului comunităţilor locale în gestionarea resurselor economice ale zonei (regiunii); 

• asigurarea - în condiţiile accelerării vitezei de însuşire/aliniere a acquis-ului comunitar - a stabilităţii legislative în domeniul economic, ca fundament al atragerii capitalului autohton şi străin necesar dezvoltării; 

• reforma sistemului bancar, inclusiv privatizarea, şi reducerea semnificativă a creditelor neperformante acumulate în acest sistem; 

• realizarea cu mai mult curaj a politicii de lichidare a întreprinderilor nerentabile, generatoare de pierderi; 

• acompanierea acţiunilor de restructurare/lichidare a unor întreprinderi, cu programe sociale şi politici active; 

• reducerea ratei de fiscalitate, deopotrivă la nivel de agent economic şi salariat, concomitent cu acţiuni concertate şi eficiente de colectare a veniturilor bugetare, de combatere a evaziunii fiscale, a economiei subterane în general; 

• încurajarea formării de noi întreprinderi mici şi mijlocii, concomitent cu orientarea lor spre sectoarele productive, cu operaţionalizarea sistemului de relaţii dintre acestea - în calitate de subcontractanţi - şi marile întreprinderi; 

• revizuirea sistemului de protecţie socială în cazul concedierilor colective. Sistemul plăţilor compensatorii, cu toate modificările pe care le-a suferit, este mult prea costisitor, puţin eficient din optica politicilor active ale pieţei muncii, ale motivaţiei pentru căutarea unui alt loc de muncă, pentru mobilitatea profesională etc;

• susţinerea sistematică prin finanţare publică şi, respectiv, alternativă, a unor sectoare vitale pentru dezvoltarea resurselor umane: educaţie, sănătate, protecţia mediului, condiţii de muncă, odihnă şi timp liber etc.; 

• elaborarea unor programe prioritare de dezvoltare a mediului rural; sporirea rolului comunităţilor rurale în aceste acţiuni concomitent cu găsirea unor surse alternative de finanţare; valorificarea în măsură sporită a potenţialului economic, a tradiţiilor, istoriei şi culturii diferitelor zone rurale.

Încotro ne îndreptăm

Uniunea Europeană împărtăşeşte ambiţiile ţărilor Europei Centrale de a-şi regăsi locul important jucat în cultura şi civilizaţia europeană şi de a se alătura din nou economiilor şi societăţilor europene. Strategia de pre-aderare, oferind ajutor ţărilor partenere în pregătirea lor pentru aderare, traduce acest angajament în realitate.

Nici un candidat la aderare nu a făcut un pas atât de mare până acum ca acela pe care vor să-l facă ţările candidate din Europa Centrală şi de Est. Lăsând în urmă decenii de regim totalitar doar de foarte puţin timp, aceste popoare, printre care şi România, se îndreaptă acum spre o participare deplină la dezvoltarea viitoare a Uniunii Europene. Uniunea Europeană şi Statele Membre sprijină eforturile lor cu toate mijloacele care le stau la dispoziţie.

În ciuda complexităţii sarcinii care le stă în faţă, perspectivele sunt promiţătoare. Au trecut zece ani de la începutul tranziţiei şi, în general, condiţiile s-au îmbunătăţit simţitor în această perioadă. Noile democraţii răsplătesc încrederea popoarelor lor lucrând pentru realizarea prosperităţii viitoare. Declinul economic a fost oprit sau încetinit, iar în unele dintre ţările candidate a început creşterea. Relaţiile comerciale devin tot mai extinse şi nu mai sunt unilaterale. Ţările asociate devin tot mai implicate în structurile internaţionale care garantează securitatea şi stabilitatea în Europa.

În concluzie, datorită strategiei de pre-aderare, următoarea extindere a Uniunii Europene va fi cea mai bine pregătită de până acum.

După recunoaşterea ţărilor din Europa Centrală ca posibile viitoare membre, Uniunea Europeană a trebuit să decidă modul în care urma să sprijine procesul de integrare. Prin urmare, la reuniunea la vârf de la Essen din decembrie 1994, Uniunea Europeană a confirmat că ţările din Europa Centrală puteau deveni membre ale Uniunii, şi şi-a reorientat politica faţă de aceste ţări în lumina viitoarei lor aderări. S-a schiţat atunci “strategia de pregătire a ţărilor asociate din Europe Centrală pentru aderare”, cunoscută în general sub numele de “strategie de pre-aderare”, care stabileşte căile prin care Uniunea Europeană va sprijini ţările asociate în procesul de integrare.

Această complexă strategie de pre-aderare stimulează şi îmbunătăţeşte procesul de pregătire a ţărilor din Europa Centrală pentru aderare. Strategia a fost astfel concepută încât să răspundă necesităţilor acelor ţări cu care s-au încheiat sau urmează să se încheie Acorduri Europene în viitorul apropiat.

Strategia urma să fie implementată din punct de vedere politic prin instituirea unui “dialog structurat” între ţările asociate şi instituţiile Uniunii Europene, care să încurajeze încrederea reciprocă şi să asigure un cadru pentru abordarea problemelor de interes comun.

Elementul cheie în această strategie este pregătirea statelor asociate pentru integrarea în piaţa internă a Uniunii. În acest scop, Consiliul de la Essen a solicitat, iar Comisia Europeană a elaborat, o Carte Albă pe această temă.

Consiliul de la Essen a reconfirmat de asemenea angajamentul Uniunii Europene faţă de promovarea integrării cu statele asociate, prin dezvoltarea infrastructurii şi cooperarea în domenii care au o dimensiune trans-europeană şi, în plus, faţă de promovarea integrării în domeniile politicii externe şi de securitate comune, al justiţiei şi afacerilor interne. S-a convenit ca sprijinul financiar în acest scop să fie asigurat prin Programul Phare, în conformitate cu strategia pregătitoare.

Consiliul de la Essen a subliniat dorinţa reală a Uniunii Europene de a accepta ţările din Europa Centrală, în cadrul celei mai intense strategii de extindere pe care o văzuse vreodată Uniunea Europeană. Acest grad de pregătire subliniază însă şi cât de complexă şi dificilă este calea pe care vor trebui s-o urmeze statele asociate pentru a putea deveni membre.

Pregătirea pentru lărgire este principala sarcină dificilă pe care o au de înfruntat împreună Uniunea Europeană şi ţările asociate. Pentru Uniunea Europeană de azi, sarcina principală este de a se pregăti să accepte noii membrii, continuând în acelaşi timp să-şi urmărească propriile scopuri şi obiective, precum şi menţinându-şi capacitatea de a acţiona eficient.

În acest scop, Uniunea Europeană va trebui să realizeze o revizuire majoră a propriilor instituţii şi proceduri de adoptare a deciziilor. Conferinţa Inter-Guvernamentală care a avut loc în martie 1996 s-a referit, printre altele, şi la aceste chestiuni.

Problema este cu atât mai greu de rezolvat pentru ţările asociate. Deşi au obţinut deja progrese în reforma politică, economică şi socială, ţările Europei Centrale se află departe de sistemele politice şi economice din cadrul Uniunii Europene, iar această discrepanţă trebuie redusă treptat astfel încât la aderare ţările asociate să se poată bucura de statutul de membru, să-şi asume obligaţiile care decurg din acest statut şi să participe pe deplin la dezvoltarea în viitor a Uniunii Europene.

Obiectivul strategiei de pre-aderare este de a sprijini aceste ţări în eforturile lor, oferindu-li-se un plan de drum care trebuie să conducă atât Uniunea Europeană, cât şi ţările asociate spre integrare. Pentru a susţine această strategie, Uniunea Europeană dispune de trei instrumente: Acordurile Europene, cadrul pentru comunicare cunoscut sub numele de “dialog structurat”, şi Programul Phare.

România nu are multe alternative la integrarea în Uniunea Europeană. Aderarea României la Uniunea Europeană va reprezenta o prioritate strategică pentru politica noastră externă, înscriindu-se ca o constantă de prim ordin pentru asigurarea prestigiului extern, a prosperităţii şi securităţii naţiunii române, prin integrarea în comunitatea de valori şi principii democratice ale statului de drept şi economiei de piaţă împărtăşite de statele membre ale Uniunii Europene. 

Priorităţile majore ale procesului de pregătire pentru aderare la Uniunea Europeană sunt definite de imperativul îndeplinirii criteriilor de aderare stabilite de Consiliile Europene de la Copenhaga şi Madrid. 

Uniunea Europeană a stabilit că ţările asociate vor adera pe măsura şi în momentul îndeplinirii criteriilor de aderare.

Conflictul din spaţiul iugoslav poate fi considerat un factor catalizator al procesului de extindere a UE, în măsura în care a relevat rolul şi poziţia geostrategică a României în spaţiul continental.

În acest moment, singurele ceasornice care măsoară timpul integrării pentru România sunt reprezentate de seriozitatea guvernării, implicarea cetăţenească, rezultatele reale ale reformelor pe de-o parte, iar pe de altă parte, de interesele şi susţinerea din partea UE însăşi.

Extinderea UE se va realiza treptat, în raport cu pregătirea atât a Comunităţii, cât şi a viitorilor membri. Integrarea celor nou primiţi se va realiza mai rapid decât programul similar care a avut loc la debutul Comunităţii, deoarece există o experienţă pozitivă în această privinţă, care le permite acestora din urmă să evite multe din contradicţiile drumului integrării parcurs anterior. 

Documentare întocmite de către Centrul pentru studii şi cercetări - expert Alina Grigorescu, consilier Dan Alexandreanu.

